Book_ Chapter_ Verse, Text
JHN_001_001,"पुरै संसार चाणनै कु पैहलै वचन थौ, और वचन परमेश्‍वरा आइलै थौ, और वचन ई परमेश्‍वर थौ।"
JHN_001_002,एऊ ई पैहलै परमेश्‍वरा आइलै थौ।
JHN_001_003,"परमेश्‍वरै सारौ कुछ़ तेसी कौरी चाणौ, ज़ो कुछ़ हुऔ आ तिऊं मांझ़िआ कु केज़ी भी च़िज़ै तेसरै बगैर नाईं हुई।"
JHN_001_004,सेऊ सारी ज़िन्दगी रौ मूल़ आ और सेऊ आ ज़ुण सारै लोगु लै प्याशौ दिआ आ।
JHN_001_005,"प्याशौ न्यारै दी च़ौमका आ, और न्यारै सेऊ नाईं इशाऔ।"
JHN_001_006,परमेश्‍वरै एक आदमी भेज़ौ ज़ासरौ नाऊं यहुन्ना थौ।
JHN_001_007,"सेऊ एथीलै आशौ कि प्याशै री गवाही दिआ, ताकी सारै तेसरी गवाही कौरी तेस प्याशै माथै विश्वास कौरा।"
JHN_001_008,"यहुन्ना आपु ता सेज़ौ प्याशौ नाईं थौ, पर सेऊ सेज़ै प्याशै री गवाही दैंदै आशौ थौ।"
JHN_001_009,"सौच़्च़ौ प्याशौ ज़ुण हर एक आदमी प्याशलौ कौरा सा, सेऊ दुनिया रै लोगु मांझ़िऐ पौगड़ौ हुणै वाल़ौ थौ"
JHN_001_010,"सेऊ दुनिया दी थौ, पुरी दुनिया तेसी कु हुई, पर दुनिया रै लोगुऐ सेऊ नाईं रवावौ।"
JHN_001_011,सेऊ आपणै लोगु काऐ आशौ पर तेसरै आपणै लोगुऐ सेऊ नाईं अपणाऔ।
JHN_001_012,"पर ज़ुणिऐ सेऊ अपणाऔ, तिउंकै तिणीऐ परमेश्‍वरा री सन्तान हुणै रौ हक्क्क दैऔ, तिउंकै भी ज़ुण तेस माथै विश्वास छ़ाड़ाई।"
JHN_001_013,"सै ना ता आपणै मां-बाबा कु, ना शरीरा री मौरज़ी कु, ना आदमी री मौरज़ी कु, पर परमेश्‍वरा कु पैदै हुऐ ई।"
JHN_001_014,"और वचन आदमी बौणौ। बौड़ी दया और सौच़्च़ाई कु भरपूर हुईऔ आमु मांझ़िऐ वास कियौ, और आमुऐ तेसरी इणी महिमा देखी, ज़िणी बाबा रै एकलौतै री बौड़ाई।"
JHN_001_015,"यहुन्नै तेसरै बारै दी गवाही देई, और हाका देइऔ बोलौ, “एऊ सेज़ौ आ, ज़ासरै बारै दी मुंइऐ बोलौ की ज़ुण मुं बासिऐ आशा आ, सेऊ मुकु भी बौड़ौ आ, कैलैकि सेऊ मुकु पैहलै थौ।”"
JHN_001_016,कैलैकि तेसरी भरपुरी कौरी आमु सौभी माथै बौड़ी दया मिली।
JHN_001_017,"एथीलै कि नियम ता मुसा रै ई दैऔ ऐन्दै, पर परमेश्‍वरै बौड़ी दया और सौच़्च़ाई यीशु मसीह रै ज़ौरिऐ देखा ई।"
JHN_001_018,"परमेश्‍वर कोईऐ केभी नाईं देखौ, सिरफ एकलौतौ छ़ोहरु ज़ुण आपु ई परमेश्‍वर आ और बाबा री उंगाल़ी दी आ, तिणिऐ परमेश्‍वर पौगड़ौ कियौ।"
JHN_001_019,"यहुन्ना री गवाही एज़ी आ, कि ज़ेबी यहुदिऊ रै मुख्यै लोगुऐ यरुशलेमा कु याजक और लेवी तेसकु इणौ पुछ़णा लै भेज़ै, “कि तू कुण ई?”"
JHN_001_020,"तैबै तिणिऐ सौच़्च़ौ बोलौ, “हाऊं मसीह नाईं ऊ।”"
JHN_001_021,"तैबै तिंउऐ तेसकु पुछ़ौ, “तैबै तू कुण ई? का तू एलियाह भविष्यवक्ता ई?” तिणीऐ बोलौ, “हाऊं नाईं ऊ।” “तैबै का तू भविष्यवक्ता ई?” तिणीऐ ज़वाब दैऔ, “नाईं।”"
JHN_001_022,"तैबै तिंउऐ तेसकु पुछ़ौ, “तैबै तू कुण ई? ताकी आमै आपणै भेज़णै वाल़ेऊ कै ज़वाब दैऔ।” तू आपणै बारै दी का बोलाई?"
JHN_001_023,"यहुन्नै यशायाह भविष्यवक्ता रै लिखै औन्दै वचना रै ज़ौरिऐ बोलौ, कि “हाऊं शुनशान ज़ागाह दी एक आदमी री हाक ऊ, प्रभु कालै आशणा लै बाट त्यार कौरौ, ज़ो बिल्कुल साफ और सिधी आ।”"
JHN_001_024,सै फरीसीउ री तरफा कु थै भेज़ै औन्दै।
JHN_001_025,"तिंउऐ तेसकु एज़ौ सवाल पुछ़ौ, “अगर तू मसीह नाईं ई, और ना एलियाह आसतौ, ना सेज़ौ भविष्यवक्ता, तैबै बपतिस्मौ कैलै दिआई?”"
JHN_001_026,"यहुन्नै तिउंलै ज़वाब दैऔ, “हाऊं ता पाणी कौरी बपतिस्मौ दिआऊ पर तुमु मांझ़िऐ एक आदमी खौड़ौ आ ज़ास तुमै नाईं ज़ाणदै।"
JHN_001_027,"ज़ुण मुं बासिऐ आशणै वाल़ौ आ, ज़ासरै बुटा रै हाऊं तसमै खोलणै रै लाईक भी नाईं।”"
JHN_001_028,"एज़ी बुशै यरदन नौईं पारभिलै बैतनिय्याह गांवा दी हुई, ज़िऐ यहुन्ना बपतिस्मौ दिया थौ।"
JHN_001_029,"दुजै दिनै तिणिऐ यीशु आपु बिलै आशदै देखीयौ बोलौ, “देखौ, एऊ परमेश्‍वरा रौ च़ेल़टु आ ज़ुण आपु बौल़ी हुइयौ धौतरी रै पाप उठाइयौ नियां सा।"
JHN_001_030,"एऊ सेऊ आ, ज़ासरै बारै दी मुंइऐ बोलौ थौ, ‘कि एक मौरद मुं पिछ़ु आशा आ ज़ुण मुकु भी बौड़ौ सा, कैलैकि सेऊ मुकु भी पैहलै थौ।’"
JHN_001_031,"हाऊं ता तेस ज़ाणा भी नाईं थौ कि सेऊ मसीही आ, पर एथीलै हाऊं पाणी कौरी बपतिस्मौ दैंदै लागौ औन्दौ कि सेऊ इस्राइला माथै पौगड़ौ हुआ।”"
JHN_001_032,"और यहुन्नै एज़ी गवाही देई, “कि मुंइऐ आत्मा कबुतरा ज़िणी सौरगा कु उतुरदै देखी आ, और सै तेस माथै रुकी गोई।"
JHN_001_033,"हाऊं ता तेस नाईं रवावा थौ, पर ज़ुणिऐ हाऊं पाणी कौरी बपतिस्मौ दैंदै भेज़ौ ऊ, तिणीऐ मुलै बोलौ, ‘ज़ास माथै तू आत्मा उतुरदै और रुकदै देखा लौ, सेऊ पवित्र आत्मा कौरी वपतिस्मा दैणै वाल़ौ आ।’"
JHN_001_034,"मुंइऐ सेऊ देखौ, और तुमुकै सौच़्च़ौ बोलौ आ कि एऊ परमेश्‍वरा रौ छ़ोहरु आ।”"
JHN_001_035,"दुजै दिनै तौंइऐ यहुन्ना और तेसरै च़ेलेऊ मांझ़िया कु दुई ज़ौणै खौड़ै थै हुऐ औन्दै,"
JHN_001_036,"और तिणीऐ यीशु ज़ुण डेऊंदै थौ लागौ औन्दौ, देखीयौ बोलौ, “देखौ, एऊ परमेश्‍वरा रौ च़ेल़टु आ।”"
JHN_001_037,तैबै सै दुई च़ेलै तेसरी इणी बुशै शुणियौ यीशु पिछु च़ाल पौड़ै।
JHN_001_038,"यीशुऐ सै मुड़ियौ पिछ़ाड़िऐ आशदै देखै और तिउंलै बोलौ, “तुमै कास लोड़दै ई लागै औन्दै?” तिंउऐ तेसलै बोलौ, “ओ गुरु, तू कियै रौआ ई?”"
JHN_001_039,"यीशुऐ तिउंलै बोलौ, “च़ालौ, पोरु देखौ।” तैबै तिंउऐ डेइयौ तेसरी रौइणै री ज़ागाह देखी, और सेज़ै दिनै तेसीई आइलै रौऐ। कैलैकि ब्याल़कै लगभग च़ार बाज़ी गौऐ थै।"
JHN_001_040,"तिऊं दुई मांझिया कु, ज़ुण यहुन्ना री बुशै शुणियौ यीशु पीछ़ु आशै थै, एक शमौन पतरसा रौ भाई आन्द्रियास थौ।"
JHN_001_041,"तिणीऐ पैहलै आपणै सगै भाई शमौना कु मिलियौ तेसलै बोलौ, “आमुकै ख्रिस्ट, या मसीह, मिली गौ आ।”"
JHN_001_042,"तिणिऐ सेऊ यीशु काऐ नियौं। यीशुऐ तेस देखीयौ बोलौ, “तू यहुन्ना रौ छ़ोहरु शमौन ई, ताउंलै कैफा बोलाई,” या पतरस ज़ेथरौ मतलब पात्थर आ।"
JHN_001_043,"दुजै दिनै यीशुऐ सुंच़ी गौ आ कि हाऊं गलील परदेशा लै डिआऊ। सेऊ फिलिप्पुसा कु मिलौ और बोलौ, “मुं आइलै च़ाल।”"
JHN_001_044,"फिलिप्पुस, आन्द्रियास और पतरसा रै इलाकै बैतसैदा रौ रौइणै वाल़ौ थौ।"
JHN_001_045,"फिलिप्पुस नतनएला कु मिलौ और तेसलै बोलौ, “ज़ासरै बारै दी मुसा भविष्यवक्तुऐ पवित्रशास्त्रा दी और भविष्यवक्तुऐ बोलौ आ, सेऊ आमुकै मिली गौ आ। सेऊ युसुफा रौ छ़ोहरु, यीशु नासरी आ।”"
JHN_001_046,"नतनएलै तेसलै बोलौ, “का कोई आच़्छ़ी च़ीज़ भी नासरता कु निकल़ा आ?” फिलिप्पुसै तेसलै बोलौ, “च़ालियौ देख।”"
JHN_001_047,"यीशुऐ नतनएल आपु भिलै आशदै देखीयौ, तेसरै बारै दी बोलौ, “देखौ, एऊ पाकौ इस्राइली आ, एसदी कोई कपट नाईं।”"
JHN_001_048,"नतनएलै तेसलै बोलौ, “तू मुं किणै कौरीऐ ज़ाणाई?” यीशुऐ तेसलै ज़वाब दैऔ, “एथकु पैहलै कि फिलिप्पुसे तू औटाऔ, ज़ेबी तू फेड़ु रै पेड़ा थालै थौ, तेभी मुंइऐ तू देखौ ई।”"
JHN_001_049,"नतनएलै तेसलै ज़वाब दैऔ, “ओ गुरु, तू परमेश्‍वरा रौ छ़ोहरु ई। तू इस्राइला रौ महाराज़ौ ई।”"
JHN_001_050,"यीशुऐ तेसलै ज़वाब दैऔ, “मुंइऐ ज़ो कुछ़ ताऊं लै बोलौ कि मुंइऐ तू फेड़ु रै पेड़ा थालिऐ देखोई, का तू तैबै कौरा ई विश्वास? तू एथकु भी बौड़ै-बौड़ै काम देखा ई।”"
JHN_001_051,"यीशुऐ तौंइऐ बोलौ, “हाऊं तुमुलै सौच़्च़ौ-सौच़्च़ौ बोलाऊ कि तुमै सौरग खुलौ औन्दौ, और परमेश्‍वरा रै सौरगदूतु मुं आदमी रै छ़ोहरु माथै उतुरदै और उपरै डेऊंदै देखा ई।”"
JHN_002_001,तैबै चिजै दिनै गलीला परदेशा रै काना गाँवा दी कासरी शादी थी और यीशु री आमा भी तियै थी।
JHN_002_002,यीशु और तेसरै च़ेलै भी तिऐ शादी दी थै औटाऐ औन्दै।
JHN_002_003,"ज़ेबी अंगुरा रौ रस खातम हुऔ, तैबै यीशु री आमै तेसलै बोलौ, “तिउंकै अंगुरा रौ रस नाईं रौ।”"
JHN_002_004,"यीशुऐ तिंआलै बोलौ, “ओ आमा, तुमै मुलै कैलै बोलाई? इबी मैरौ आपु पौगड़ौ कौरणै रौ बौगत नाईं आशौ।”"
JHN_002_005,"पर तेसरी आमै नुकरु लै बोलौ, “ज़ो कुछ़ सेऊ तुमुलै बोलालौ तिणी कौरेऊ।”"
JHN_002_006,"तियै यहुदिऊ रै शुद्ध कौरणै रै रिवाज़ा रै मुताबिक पात्थरा रै छ़ौ बौड़ै घौड़ै थै छ़ाड़ै औन्दै, ज़ेथदी दुई चीन मण आशा थौ।"
JHN_002_007,"यीशुऐ तिउंलै बोलौ, “घौड़ै दी पाणी भौरौ।” तिंउऐ सै घौड़ै टिब-टिबै भौरी गौऐ।"
JHN_002_008,"तैबै यीशुऐ तिउंलै बोलौ, “आबै पाणी गाड़ीयौ रोटी चाणनै वाल़ै मुख्यै काऐ निऔं।” और तिंउऐ तिणौ कियौ,"
JHN_002_009,"ज़ेबी रोटी चाणनै वाल़ै मुख्यै सेऊ पाणी च़ाखौ, ज़ो अंगुरा रौ रस बौणी गौ थौ, और तेसकै पौतौ नाईं थौ, कि सेऊ किदरु आशौ आ, पर ज़ेज़ै नुकरै पाणी गाड़ौ थौ, सेऊ ज़ाणा थौ तैबै रोटी चाणनै वाल़ै मुख्यै लाड़ौ औटाइयौ तेसलै बोलौ,"
JHN_002_010,"“हर आदमी पैहलै आच़्छ़ौ अंगुरा रौ रस दिया आ और ज़ैबै लोग पीईयौ रौज़ा ई, तैबै दौख हौल़्कौ दिआई। पर तांइऐ आ आच़्छ़ौ अंगुरा रौ रस इबी झ़ांऊ छ़ाड़ौ औन्दौ।”"
JHN_002_011,यीशुऐ गलीला परदेशा रै काना गाँवा दी आपणौ एज़ौ पैहलौ च़मतकार देखाइयौ आपणी महिमा पौगड़ौ कौरी और तेसरै च़ेलेउऐ तेस माथै विश्वास कियौ कि सौच़्च़ी एऊ मसीहा आ।
JHN_002_012,"तेथ बासिऐ यीशु और तेसरी आमा, तेसरौ भाई और तेसरै च़ेलै कफरनहूम गाँवा लै डेवै और तिऐ कुछ़ दिना झ़ांऊ रौऐ।"
JHN_002_013,यहुदिऊ रै फसह रै साज़ै रौ दीन नज़दीक आशणै वाल़ौ थौ और यीशु यरुशलेम शहरा लै डैऔ।
JHN_002_014,और तिणीऐ परमेश्‍वरा रै घौरा दी बौल़द और भेरी और कबुतर बेच़णै वाल़ै और खरीदणै वाल़ै बोशै औन्दै देखै।
JHN_002_015,"तैबै तिणीऐ लोऊल़ी रौ (कोड़ौ) चाणियौ सारै भेरी और बौल़द परमेश्‍वरा रै घौरा कु गाड़ी गौऐ, और खरीददारा रै पैसै फोकी गौऐ, और ठेलै उल़टाई गौऐ।"
JHN_002_016,"और कबुतर बेच़णै वाल़ेऊ लै बोलौ, “इऊं इदरा कु निऔं। मैरै बाबा रौ घौर व्यपारा रौ घौर नाईं चाणौ।”"
JHN_002_017,"तेसरै च़ेलेऊ कै याद आशौ कि पवित्रशास्त्रा दी लिखौ औन्दौ आ, “मैरौ प्यार तैरै घौरा लै मुं भितै आगी बाशीऐ ज़ौल़ा आ।”"
JHN_002_018,"एथ माथै यहुदिऊ रै मुख्यै लोगुऐ तेसलै बोलौ, “तू ज़ो एस कौरा ई ता आमुकै केज़ौ निशाण देखाल़ाई?”"
JHN_002_019,"यीशुऐ तिउंलै ज़वाब दैऔ, “एस परमेश्‍वरा रौ घौर पोरु ढाल़ौ, और हाऊं एस चिन दिना दी चाणाऊ।”"
JHN_002_020,"यहुदिऊ रै मुख्यै लोगुऐ बोलौ, “एस परमेश्‍वरा रै घौरा चाणना लै दुई बिऐ छ़ौ साल लागै ई, और का तू एस चिया दिना दी खौड़ौ कौरा ई?”"
JHN_002_021,पर तिणीऐ आपणै शरीरा रै बारै दी बोलौ थौ ज़ो परमेश्‍वरा रौ घौर आ।
JHN_002_022,"ज़ेबी सेऊ मौरै औन्दै मांझिया कु ज़िउंदौ हुऔ तेसरै च़ेलेउ कै याद आशौ कि तिणीऐ एऊ बोलौ थौ। और तिंउऐ पवित्रशास्त्र और सेज़ौ वचन ज़ो यीशुऐ बोलौ थौ, मानी गौऐ।"
JHN_002_023,"ज़ेबी यीशु यरुशलेम शहरा दी फसह रै साज़ै दी थौ, तेबी भौरी लोगुऐ सै निशाण ज़ो सेऊ देखाल़ा थौ देखीयौ तेस माथै विश्वास कियौ।"
JHN_002_024,"पर यीशुऐ तिऊं कै इणै बोलणै रौ मौकौ नाईं दैऔ कि तिणीऐ मसीही रै हुणै री वज़ाह कु का च़ांई कौरणौ, कैलैकि सेऊ सब कुछ़ ज़ाणा थौ।"
JHN_002_025,"तेसकै ज़ुरत नाईं थी कि आदमी रै बारै दी कोई गवाही दिआ, कैलैकि आपु ज़ाणा थौ कि आदमी रै मौना दी का सा?"
JHN_003_001,"नीकुदेमुस नावां रौ एक आदमी ज़ुण फरीसी थौ, ज़ुण यहुदिऊ रौ खास स्याणौ थौ।"
JHN_003_002,"तिणीऐ राची यीशु काऐ आशीयौ तेसलै बोलौ, “ओ गुरु, आमै ज़ाणी कि तू परमेश्‍वरा री तौरफा कु आशौ औन्दौ गुरु ई, कैलैकि कोई इऊं नोखै काम ज़ेज़ै तू देखाल़ाई, अगर परमेश्‍वर तेस आइलै नाईं औआ थौ, ता नाईं देखाल़ी बौल़दौ।”"
JHN_003_003,"यीशुऐ तेसलै ज़वाब दैऔ, “हाऊं तुमुलै सौच़्च़ौ-सौच़्च़ौ बोलाऊ, अगर कुण दुजी बारै पैदौ नाईं हुआ लौ ता परमेश्‍वरा रौ राज़ नाईं देखी बौल़दौ।”"
JHN_003_004,"नीकुदेमुसै तेसलै बोलौ, “आदमी ज़ेबी बुड़ौ औई जाआ, तैबै सेऊ किणै कौरीऐ जनम नी सौका? का सेऊ आपणी आमारै गौरबा दी दुजी बारै डेईयौ जनम नीं बौल़ा आ?”"
JHN_003_005,"यीशुऐ ज़वाब दैऔ, कि हाऊं तुमुलै सौच़्च़ौ-सौच़्च़ौ बोलाऊ, “ज़ेबी झ़ांऊ केज़ौ भी आदमी पाणी और आत्मा कु पैदौ नाईं हुआ लौ सेऊ परमेश्‍वरा रै राज़्य दी नाईं डेई बौल़दौ।"
JHN_003_006,"कैलैकि ज़ुण शरीरा कु आ ज़न्मौ औन्दौ। सेऊ शरीर आ, और ज़ुण आ पवित्र आत्मा कु ज़न्मौ औन्दौ। सेऊ आ आत्मा।"
JHN_003_007,"हैरान ना हुऐ कि मुंइऐ ताउंलै बोलौ आ, ‘तुमुऐ दुजी बारै ज़नम निणौ ज़ुरूरी आ।’"
JHN_003_008,"बागुर ज़ेज़ी भिलै बौइणौ च़ाहा सा, सेज़ी भिलै बौआ सा और तू बागुरा री हाक शुणाई, पर नाईं ज़ाणदौ कि सै किदरौ बौआ और केशी डिया? ज़ुण भी आत्मा कु ज़न्मौ औन्दौ आ, सेऊ इणी ई आ”।"
JHN_003_009,"नीकुदेमुसै तेसलै ज़वाब दैऔ, “एज़ी बुशै किणै कौरीऐ हुआई?”"
JHN_003_010,"इणै शुणियौ यीशुऐ तेसलै बोलौ, “तू इस्राइलिऊ रौ गुरु हुईऔ भी इऊं बुशै नाईं सौमुझ़दौ?"
JHN_003_011,"हाऊं ताउंलै सौच़्च़ौ-सौच़्च़ौ बोलाऊ कि आमै ज़ो कुछ़ ज़ाणी ई, तेसी बोली ई, और ज़ो आमुऐ देखौ औन्दौ आ, तेसी री गवाही देई ई, और तुमै आमारी गवाही नाईं मानदै।"
JHN_003_012,"ज़ेबी मुंइऐ तुमुलै धौतरी री बुशै बोली, और तुमैं विश्वास नाईं कौरदै, अगर हाऊं तुमुकै सौरगा री बुशै बोलु लै, ता तैबै तुमै किणै कौरीऐ कौरा ई विश्वास?"
JHN_003_013,"मुं आदमी रै छ़ोहरु छ़ाड़ियौ कोई भी सौरगा दी नाईं डैऔ, सिरफ सेऊ ज़ुण सौरगा कु तौल़ै आशौ, ज़ुण सौरगा दी आ।"
JHN_003_014,"और ज़ेज़ी रीती कौरी मुसै ज़ांगला दी साप उंच़ै माथै चौड़ाऔ, सेज़ी रीती कौरी ज़ुरुरी आ की मुं आदमी रौ छ़ोहरु भी उंच़ै माथै चौड़ाऊणौ च़ांई।"
JHN_003_015,ताकी ज़ुण मुं माथै विश्वास कौरालौ सेऊ सौदा री ज़िन्दगी पा।
JHN_003_016,"“कैलैकि परमेश्‍वरै धौतरी रै लोगु आइलै इणौ प्यार छ़ाड़ौ कि परमेश्‍वरै आपणौ एकलौतौ छ़ोहरु दैऔ, ताकि ज़ुण-कुण भी तेस माथै विश्वास कौरालौ सेऊ नाश नाईं औआ, पर सौदा री ज़िन्दगी पा।"
JHN_003_017,"परमेश्‍वरै आपणौ छ़ोहरु धौतरी दी एज़ी ताइंऐ नाईं भेज़ौ, कि धौतरी रै लोगु माथै सौज़ा रौ हुकम दिआ, पर एज़ी ताइंऐ कि धौतरी रै लोग तेसरै ज़ौरिऐ छ़ुटकारौ पा।"
JHN_003_018,"ज़ुण मुं माथै विश्वास कौरा आ, तेस माथै सौज़ा रौ हुकम नाईं औन्दौ, पर ज़ुण विश्वास नाईं कौरदौ, सेऊ आरोपी बौणी जा। एथीलै की तिणीऐ परमेश्‍वरा रै एकलौतै छ़ोहरु रै नावां माथै विश्वास नाईं कियौ।"
JHN_003_019,"और सौज़ा रै हुकमा रौ कारण एऊ आ की प्याशौ धौतरी दी आशौ आ, और आदमीउऐ न्यारौ प्याशै कु प्यारौ ज़ाणौ कैलैकि तिंउरै काम बुरै थै।"
JHN_003_020,"कैलैकि ज़ुण बुराई कौरा सा, सेऊ सौच़्च़ाई कु नफरत छ़ाड़ा सा, और प्याशै रै नज़दीक नाईं आशदौ, इणौ ना च़ांई हुऔ कि तेसरै बुरै कामा माथै आरोप लागा।"
JHN_003_021,"पर ज़ुण सौच़्च़ाई माथै आण्डा सा, सेऊ प्याशै रै नज़दीक आशा आ ताकी तेसरै काम पौगड़ै औआ, कि सै परमेश्‍वरा री तौरफा कु ई किऐ औन्दै।”"
JHN_003_022,तेथ बासिऐ यीशु और तेसरै च़ेलै यहुदिया परदेशा दी आशै। और सेऊ तिऊं आइलै रौइयौ बपतिस्मौ दैंदै लागौ।
JHN_003_023,"यहुन्ना भी शालेमा शहरा रै नज़दीक ऐनोन गाँवा दी बपतिस्मौ दिआ थौ, कैलैकि तिऐ भौरी पाणी थौ, और लोग आशीयौ बपतिस्मौ नीयां थै।"
JHN_003_024,यहुन्ना तेबी झ़ांऊ ज़ेला दी नाईं पाऔ थौ
JHN_003_025,तिऐ यहुन्ना रै च़ेलेऊ रौ कास यहुदी आइलै शुद्धी रै बारै दी सवाल-ज़वाब हुऐ।
JHN_003_026,"और तिंउऐ यहुन्ना काऐ आशीयौ तेसलै बोलौ, “ओ गुरु, ज़ेज़ौ आदमी यरदना नौईं पार भिला रौ ताऊं आइलै थौ, और ज़ासरी ताइंऐ गवाही देई आ। देख, सेऊ बपतिस्मौ दिआ सा, और सारै लोग तेस काऐ आशा ई।”"
JHN_003_027,"यहुन्नै ज़वाब दैऔ, ज़ेबी झ़ांऊ आदमी लै सौरगा कु नाईं दिआ लै, तेबी झ़ांऊ सेऊ कुछ़ नाईं पाई बौल़दौ।"
JHN_003_028,"तुमै ता आपु ई मैरै गवाह, कि मुंइऐ बोलौ, “हाऊं मसीह नाईं, पर तेसकु औगाड़िऐ ऊ भेज़ौ औन्दौ।”"
JHN_003_029,"लाड़ी ता लाड़ै री हुआ आ पर लाड़ै रौ गोष्टण ज़ुण खौड़ौ तेसरी शुणा, लाड़ै री बुशेऊ शुणियौ भौरी खुश हुआ। ऐबै मेरी बौड़ी खुशी पुरी हुई आ।"
JHN_003_030,"ज़ुरूरी आ कि सेऊ बौड़ा, और हाऊं घौटू।"
JHN_003_031,"“ज़ो सौरगा कु आशा सा, सेऊ सारेऊ कु आच़्छ़ौ आ। ज़ो आशा सा धौतरी कु सेऊ आ धौतरी रौ। और धौतरी री ई बुशै बोला सा: ज़ो सौरगा कु आशा आ सेऊ सारेऊ कु माथै आ।"
JHN_003_032,"ज़ो कुछ़ तिणीऐ देखौ, और शुणौ आ, तेथी री गवाही दिआ आ। और कुछ़ ई लोग तेस माथी विश्वास कौरा ई।"
JHN_003_033,पर ज़ुणिऐ तेसरी गवाही मानी गोई तिणीऐ एज़ी बुशु माथै मोहर लाई गोई कि परमेश्‍वर सौच़्च़ौ आ।
JHN_003_034,"कैलैकि ज़ो परमेश्‍वरै आ भेज़ौ औन्दौ, सेऊ परमेश्‍वरा री बुशै बोला सा। कैलैकि परमेश्‍वर तेसकै पवित्र आत्मा नापी–तोलीऔ नाईं पर रौज़ीयौ दिया आ।"
JHN_003_035,"बाब परमेश्‍वर छ़ोहरु कु प्यार छ़ाड़ा आ, और तिणीऐ सारी च़ीज़ै तेसरै हाथा दी देई गोई आ।"
JHN_003_036,"ज़ुण परमेश्‍वरा रै छ़ोहरु माथै विश्वास कौरा सा, सौदा री ज़िन्दगी तेसरी आ। पर ज़ुण परमेश्‍वरा रै छ़ोहरु री नाईं मानदौ, तेसलै सौदा री ज़िन्दगी नाईं मिलदी, पर परमेश्‍वरा रै सौज़ा तेस माथै रौआ ई।”"
JHN_004_001,तैबै ज़ेबी प्रभु कै पौतौ लागौ कि फरीसीउऐ शुणी गौ कि यीशु यहुन्ना कु ज़ादै च़ेलै चाणा और बपतिस्मौ दिआ आ।
JHN_004_002,पर यीशु आपु नाईं तेसरै च़ेलै बपतिस्मौ दिआ थै।
JHN_004_003,"तैबै सेऊ यहुदिया परदेशा छ़ाड़ियौ दुजी बारै गलीला परदेशा लै डैऔ,"
JHN_004_004,और तिऊं सामरीया परदेशा बाटीऐ डेऊणौ ज़ुरूरी थौ।
JHN_004_005,"एथीलै सेऊ सामरीया परदेशा रै सूखार नावां रै शहरा दी आशौ, ज़ो सेज़ी ज़मीना काऐ आ ज़ो याकुबै आपणै छ़ोहरु युसुफा कालै देई थी।"
JHN_004_006,ज़ो कुंऔ याकुबै कोतौ थौ सेऊ कुंऔ भी तिऐ थौ। और यीशु बाटा ई हांडियौ खौड़ौ औन्दौ तेस कुंऐ काऐ बोशी गौ। एज़ी बूश दुसकै बौगता री आ।
JHN_004_007,"तेतिऐ एक सामरी छ़ेउड़ी पाणी भौरदै आशी। यीशुऐ तियांलै बोलौ, “मुलै पाणी पिलाऊ।”"
JHN_004_008,कैलैकि तेसरै च़ेलै इलाकै दी खाणै-पिणै री च़ीज़ै खरीद दै थै डैऔ औन्दै।
JHN_004_009,"तिंऐ सामरी छ़ेउड़ीऐ यीशु लै बोलौ, “तू यहुदी हुईयौ मुं सामरी छ़ेउड़ी कु पाणी कैलै मांगा ई?” कैलैकि यहुदी सामरिउ आइलै केज़ी भी च़िज़ा रौ वास्तौ नाईं छ़ाड़ा थै।"
JHN_004_010,"यीशुऐ ज़वाब दैऔ, “अगर तू परमेश्‍वरा रै वरदान ज़ाणा थी, और इणौ भी ज़ाणा थी कि सेऊ कुण आ ज़ो ताउंलै बोला सा, ‘मुलै पाणी पिलाऊ’ ता तू तेसकु मांगा थी, और सेऊ ताउंलै ज़िन्दगी रौ पाणी दिआ थौ।”"
JHN_004_011,"छ़ेउड़ीऐ तेसलै बोलौ, “ओ प्रभु, ताऊं कै पाणी भौरना लै ता कुछ़ आसतौ भी नाईं, और कुंऔ डुंगौ आ। तैबै सेऊ ज़िन्दगी रौ पाणी ताऊं कै किदरा कु आशौ आ?"
JHN_004_012,"का तू आमारै पुराणै स्याणै याकुबा कु बौड़ौ ई, ज़ुणिऐ आमुलै एऊ कुंऔ दैऔ आ। और आपु ई आपणी सन्तान, और आपणै धौण-चाणा आइलै एथीई कु पिऔ?”"
JHN_004_013,"यीशुऐ तियांलै ज़वाब दैऔ, “ज़ुण-कुण एज़ौ पाणी पिया आ सेऊ औज़ौ चिशौ हुआ आ,"
JHN_004_014,"पर ज़ुण-कुण तेस पाणी कु पिया लौ ज़ो हाऊं तेसलै देउलै, सेऊ तैबै केबी भी चिशौ नाईं रौआ लौ। (ज़ेबी झ़ांऊ धौतरी रौआ ली) पर ज़ो पाणी हाऊं तेसलै देउलै, सेऊ तेसदी एक मूल़ बौणा आ ज़ो सौदा री ज़िन्दगी झ़ांऊ बौइंदै रौआ आ।”"
JHN_004_015,"छ़ेउड़ीऐ तेसलै बोलौ, “ओ प्रभु, तेस पाणी मुलै दै ताकी हाऊं चिशौ नाईं रौऊ और ना पाणी भौरना लै एती दूर आशु।”"
JHN_004_016,"यीशुऐ तिंया लै बोलौ, डेऊ, “आपणौ बोउटौ इदै औटाऊ।”"
JHN_004_017,"छ़ेउड़ीऐ ज़वाब दैऔ, “कि हाऊं बिण बोउटै री ऊ।” यीशुऐ तियांलै बोलौ, “तू ठीक बोलाई, ‘ हाऊं बिण बोउटै री ऊ।’"
JHN_004_018,"कैलैकि तांई ऐ पांज़ बोउटै चाणी गौऐ ई, और ज़ास आदमी आइलै तू इबी ई सेऊ भी तैरौ बोउटौ नाईं आ एऊ तांइऐ सौच़्च़ौ ई बोलौ आ।”"
JHN_004_019,"छ़ेउड़ीऐ यीशु लै बोलौ, “ओ प्रभु, मुकै लागा की तू भविष्यवक्ता ई।"
JHN_004_020,"आमारै नाना बुढ़ुऐ एज़ै धारा माथै आराधना की आ, और तुमै यहुदी बोलाई की सेज़ी ज़ागाह ज़िऐ आराधना कौरणी च़ांई यरुशलेमा दी आ”।"
JHN_004_021,"यीशुऐ तियांलै बोलौ, “ओ बौइण, मेरी बुशु रौ विश्वास कर कि सेऊ बौगत आशणै वाल़ौ आ कि तुमै ना ता इऐं धारा माथै बाबा री आराधना कौरालै ना यरुशलेमा ई।"
JHN_004_022,"तुमै सामरी लोग ज़ास नाईं ज़ाणदै, तेसरी आराधना कौरा ई और आमै यहुदी ज़ास ज़ाणी ई तेसी री आराधना कौरी ई। कैलैकि छ़ुटकारौ यहुदिऊ मांझ़िया कु आ।"
JHN_004_023,"पर सेऊ बौगत आशा सा, और इबी भी आ, ज़ेथदी सौच़्च़ै भौगत बाबा री आराधना आत्मा और सौच़्च़ाई कौरी कौरा ई, कैलैकि बाब आपुलै इणै ई आराधना कौरणै वाल़ै लोड़ा आ।"
JHN_004_024,परमेश्‍वर आत्मा आ एथीलै ज़ुरूरी सा कि तेसरी आराधना कौरणै वाल़ै आत्मा और सौच़्च़ाई कौरी आराधना कौरा।”
JHN_004_025,"छ़ेउड़ीऐ तेसलै बोलौ, “हाऊं ज़ाणाऊ कि मसीह ज़ासलै ख्रिस्ट बोलाई, आशणै वाल़ौ आ। ज़ेबी सेऊ आशा लौ ता आमुकै सारी बुशै बोल़ा आ।”"
JHN_004_026,"यीशुऐ तियांलै बोलौ, “हाऊं ज़ो ताऊं आइलै बोलदेऊ लागौ औन्दौ, सेऊ ऊ।”"
JHN_004_027,"तेतिऐ तेसरै च़ेलै आशी गौऐ, और हैरान हुऐ कि यीशु छ़ेउड़ी आइलै बूशै लाइंदै लागौ औन्दौ। तैबै भी कोइऐ ना पुछ़ौ, “तू का च़ाहा ई?” या “तिंया आइलै बूशै कैलै ला ई?”"
JHN_004_028,"तैबै तिंऐ छ़ेउड़ीऐ आपणौ पाणी रौ घौड़ौ तिऐ छ़ाड़ियौ इलाकै लै डेई गोई, और लोगु आइलै बोलदै लागी,"
JHN_004_029,"“आशौ, एक आदमी देखौ, ज़ो कुछ़ मुंइऐ कियौ आ मुलै बोली गौ आ। हाऊं ता एस ज़ाणदौ भी नाईं का एऊ ता नाईं मसीह?”"
JHN_004_030,और सै गाँवा कु निकल़ियौ यीशु काऐ आशदै लागै।
JHN_004_031,"एथरै बिच़ा दी तेसरै च़ेलेऊ ऐ यीशु कु इणी औरज़ कौरी, “ओ गुरु, कुछ़ खा एरी।”"
JHN_004_032,"पर तिणीऐ तिऊं लै बोलौ, “मुं काऐ खाणा लै इणी रोटी आ ज़ास तुमै नाईं ज़ाणदै।”"
JHN_004_033,"तैबै च़ेलेऊ ऐ आपु मांझ़िऐ बोलौ, “ज़ेबी आमै इदै नाईं थै तेबी का कुणीऐ गुरु लै कुछ़ खाणा लै आणौ आ?”"
JHN_004_034,"यीशुऐ तिउंलै बोलौ, “मेरी रोटी एज़ी आ कि आपणै भेज़णै वाल़ै री मौरज़ी रै मुताबिक च़ालू और तेसरौ काम पुरौ कौरु।"
JHN_004_035,"का तुमै इणौ नाईं बोलदै, ‘लौइणा लै इबी च़ार मिहनै ई पौड़ै औन्दै?’ देखौ, हाऊं तुमुलै बोलाऊ, आपणी आखी खोलियौ डोखरै दी नौदर लाऔ कि सै लौइणा लै आशी गौऐ।"
JHN_004_036,"लौइणै वाल़ौ मज़दुरी पा आ और सौदा री ज़िन्दगी लै नाज़ कौठै कौरा आ, ताकी बौइणै वाल़ौ और लौइणै वाल़ौ दूईया मिलियौ खुशी मौनावा।"
JHN_004_037,"कैलैकि इदै एज़ी काहवत ठीक बोशा आ: ‘बौइणै वाल़ौ ओर आ, और लौइणै वाल़ौ ओर।’"
JHN_004_038,"मुंइऐ तुमै एस डोखरै लौइणा लै भेज़ै ज़ासदी तुमुऐ मैहनत नाईं कि, दुज़ेऊ ऐ मैहनत की और तुमै तिउंरी मैहनता रै फल़ा दी साज़ी हुऐ।”"
JHN_004_039,"तेस इलाकै रै भौरी सामरिउऐ तिऐं छ़ेउड़ी री बुशै शुणियौ यीशु माथै विश्वास कियौ। कैलैकि तिआऐं यीशु रै बारै दी बोलौ थौ, “तिणीऐ भौरी कुछ़ ज़ो मुंइऐ कियौ आ, मुलै बोलौ आ।”"
JHN_004_040,"एथीलै ज़ेबी सै सामरी तेस काऐ आशै, तैबै तेसकु औरज़ कौरदै लागै कि आमारै काऐ रौऔ। तैबै यीशु तिऐ दुई दिना झ़ांऊ रौ।"
JHN_004_041,तेसरै वचना शुणियौ तौंइऐ भी भौरी लौगुऐ विश्वास कियौ
JHN_004_042,"और तिऐं छ़ेउड़ी लै बोलौ, “ऐबै आमै तैरै बोलणै माथै विश्वास नाईं कौरदै। कैलैकि आमुऐ आपु ई शुणी गौ आ, और ज़ाणी गौ आ कि एऊ सौच़्च़ी धौतरी रौ छ़ुटकारौ कौरणै वाल़ौ आ।”"
JHN_004_043,"तैबै तिऊं दुई दिना बासिऐ सेऊ तिदरा कु निकल़ियौ गलीला लै डैऔ,"
JHN_004_044,कैलैकि यीशुऐ आपु ई गवाही देई कि भविष्यवक्ता लै आपणै देशा दी इज़्ज़त नाईं मिलदी
JHN_004_045,"ज़ेबी सेऊ गलीला दी आशौ, ता गलीली खुशी कौरीऐ तेसकु मिलै। कैलैकि ज़ेती काम तिणीऐ यरुशलेमा दी साज़ै रै बौगता दी किऐ थै, तिंउऐ सै काम सब देखै थै, कैलैकि सै भी साज़ै दी थै डै औन्दै।"
JHN_004_046,"तैबै सेऊ तौंइऐ गलील परदेशा रै काना गाँवा दी आशौ, ज़िऐ तिणीऐ पाणी अंगुरा रौ रौसा दी बौदल़ौ थौ। तिऐ राज़ै रौ एक नुकुर थौ ज़ासरौ छ़ोहरु कफरनहूम गाँवा दी बीमार थौ।"
JHN_004_047,"सेऊ इणौ शुणियौ कि यीशु यहुदिया कु गलीला दी आशी गौ आ, तेस काऐ डैऔ और तेसकु औरज़ कौरदै लागौ कि च़ाल मैरौ छ़ोहरु ठीक कर: कैलैकि सेऊ मौरणै वाल़ौ थौ।"
JHN_004_048,"यीशुऐ तेसलै बोलौ, “ज़ेबी झ़ांऊ तुमै निशाण और नोखै काम नाईं देखाल़ै तेबी झ़ांऊ तुमै केबी भी विश्वास नाईं कौरालै।”"
JHN_004_049,"राज़ा रै नुकरै तेसलै बोलौ, “ओ प्रभु, मैरै छ़ोहरु रै मौरणा कु पैहलै च़ाल।”"
JHN_004_050,"यीशुऐ तेसलै बोलौ “डेऊ, तैरौ छ़ोहरु ज़िउंदौ आ।” तिणी आदमीऐ यीशु री बोली औन्दी बूश मानी एरी और डेई गौ।"
JHN_004_051,"सेऊ बाटा ई थौ कि तेसरै साथी तेसकु आशीयौ मिलै और बोलदै लागै, “तैरौ छ़ोहरु ज़िउंदौ आ।”"
JHN_004_052,"तिणीऐ तिऊंकु पुछ़ौ, सेऊ “केज़ै बौगतै आच़्छ़ौ हुंदै लागौ?” तिंउऐ तेसलै बोलौ, “ईज़ दुसकै एकी बाज़ै तेसरौ बुखार उतरी गौ।”"
JHN_004_053,"तैबै तिणी छ़ोहरु रै बाबै ज़ाणी गौ कि एऊ सेज़ै बौगतै ठीक हुऔ ज़ेज़ै बौगतै यीशुऐ मुलै बोलौ, “तैरौ छ़ोहरु ज़िउंदौ आ,” और तिणीऐ और तेसरै सारै टौबरुऐ विश्वास कियौ।"
JHN_004_054,एऊ दुजौ च़मतकार थौ ज़ो यीशुऐ वापिस आशीयौ गलील परदेशा दी देखाल़ौ।
JHN_005_001,"इऊं बुशु बासिऐ यहुदिऊ लोगु रौ एक साज़ौ हुऔ, और यीशु यरुशलेम शहरा लै डैऔ।"
JHN_005_002,यरुशलेमा दी भेरी रै बौड़ै-दारा काऐ एक पाणी रौ ताल (सौर) आ ज़ेथलै इब्रानी बोली दी बैतसैदा बोलाई। तेसरी पांज़ देउड़ी ई (पांज़ बाटै थी ज़ो बौड़ै दारा बाशीऐ थी ज़ेथ माथै छ़ापर भी थौ)।
JHN_005_003,"इऊं धुरै दी भौरी बिमार, आखी रै शेड़ै, लौंगड़ै और शुकै औन्दै शरीरा रै (पाणी हिलणै री आशा दी तिऐ रौआ थै।)"
JHN_005_004,कैलैकि खास बौगता दी सौरगदूत तेस सौरा दी उतरियौ पाणी हिलावा थै। पाणी हिलदी बारै ज़ुण-कुण पैहलै तेस सौरा दी डिया थौ ता सेऊ ठीक हुआ थौ च़ाउ तेसदी केज़ी भी बिमारी कैलै ना औआ थी।
JHN_005_005,"तिऐ एक आदमी थौ, ज़ो एक बिऐ ठाहरा साला ओउलै बिमारी दी थौ पौड़ौ औन्दौ।"
JHN_005_006,"यीशुऐ सेऊ पौड़ौ औन्दौ देखीयौ और इणौ ज़ाणियौ कि सेऊ भौरी दिना ओउलै आ एज़ी हालता दी पौड़ौ औन्दौ, तिणीऐ पुछ़ौ, “का तू ठीक हुणौ च़ाहा ई?”"
JHN_005_007,"तिणी बिमार आदमीऐ तेसलै ज़वाब दैऔ, “ओ प्रभु, ज़ेबी पाणी हिला आ, ता मुं एस पाणी रै सौरा दी निणै वाल़ौ कोई नाईं। पर मैरै पहुंच़णै कु पैहलै दुजौ आदमी पाणी मांझ़िऐ डिया आ।”"
JHN_005_008,"यीशुऐ तेसलै बोलौ, “उठ, आपणौ बिस्तरौ च़ुंग और आण्ड-फिर।”"
JHN_005_009,"सेऊ आदमी खरकच़ार ठीक हुई गौ, और आपणै बिस्तरै च़ुंगीयौ आण्डदै-फिरदै लागी गौ।"
JHN_005_010,"सेऊ आरामा रौ दीन थौ। एथीलै यहुदी मुख्यै लोग तेसलै ज़ो ठीक हुऔ थौ, बोलदै लागै, “मुसा रै नियमा रै मुताबिक ताउंलै बिस्तरौ उठाउणौ ठीक नाईं।”"
JHN_005_011,"तिणीऐ तिउंलै ज़वाब दैऔ, “ज़ुणिऐ हाऊं ठीक कियो ऊ, तिणीऐ मुलै बोलौ, ‘आपणौ बिस्तरौ च़ुंग, और आण्ड-फिर।’ ”"
JHN_005_012,"तिंउऐ तेसकु पुछ़ौ, “सेऊ कुण आदमी आ, ज़ुणिऐ ताउंलै बोलौ, ‘बिस्तरौ च़ुंग, और आण्ड-फिर?’ ”"
JHN_005_013,"पर ज़ुण आदमी ठीक हुई गौ थौ सेऊ भी नाईं ज़ाणा थौ कि मुं च़ांगौ कौरणै वाल़ै कुण आ?, कैलैकि सेज़ी ज़ागाह दी भौरी भीड़ हुणै री वज़ाह कु यीशु तिदरु डेई गौ थौ।"
JHN_005_014,"इऊं बुशु बासिऐ सेऊ यीशु कु परमेश्‍वरा रै घौरा दी मिलौ। यीशुऐ तेसलै बोलौ, “देख, तू ठीक हुई गोई: दुजी बारै पाप ना कौरै, इणौ ना च़ांई हुऔ कि इणै कौरी ताउंलै कोई बौड़ी मुसीबत आशा।”"
JHN_005_015,तिणी आदमीऐ डेईयौ यहुदी स्याणेऊ लै बोली गौ कि ज़ुणिऐ हाऊं ठीक कियो ऊ सेऊ यीशु आ।
JHN_005_016,"एथ कौरी यहुदी यीशु सताउंदै लागै, कैलैकि सेऊ इणै काम आरामा रै दिना दी कौरा थौ।"
JHN_005_017,"एथीई बुशा माथै यीशुऐ तिउंलै बोलौ, “परमेश्‍वर ज़ुण मैरौ बाब आ सेऊ सौदा काम कौरा आ, और मुंइऐ भी तिणी कौरणौ च़ांई।”"
JHN_005_018,"यीशु री एज़ी बुशै शुणियौ यहुदी स्याणेउऐ तेस झ़ांगणा री भौरी कोशिष कौरदै लागै, कैलैकि तिणीऐ आरामा रै दिना रौ रिवाज़ चोड़ौ, और परमेश्‍वरा लै आपणौ बाब बोलीयौ आपुलै परमेश्‍वरा रै बराबर माना थौ।"
JHN_005_019,"एथ माथै यीशुऐ तिउंलै बोलौ, “हाऊं तुमुलै सौच़्च़ौ-सौच़्च़ौ बोलाऊ, छ़ोहरु आपु ई कुछ़ नाईं कौरदौ, सिरफ सेऊ ज़ो बाब परमेश्‍वर कौरदै देखा आ। कैलैकि ज़ो-ज़ो काम बाब कौरा आ तिऊं काम छ़ोहरु भी तिणै कौरीऐ कौरा सा।"
JHN_005_020,"पर बाब परमेश्‍वर छ़ोहरु आइलै प्यार छ़ाड़ा सा और ज़ो-ज़ो काम सेऊ आपु कौरा आ, तिऊं सारै काम तेसकै देखाल़ा आ। और सेऊ एथकु भी बौड़ै काम तेसकै देखाल़ा, ताकी तुमै हैरान हुआ।"
JHN_005_021,"ज़िणौ बाब परमेश्‍वर मौरै औन्दै उठावा और तौंइऐ ज़िउंदै कौरा, तिणी ई छ़ोहरु भी ज़ास च़ाहा लौ तिऊं ज़िउंदौ कौरा आ।"
JHN_005_022,"बाब परमेश्‍वर कासी रौ फैसलौ नाईं कौरदौ, पर फैसलै रौ सारौ हक्क्क छ़ोहरु कै सौंभाल़ी गौ आ,"
JHN_005_023,"कि सारै लोग ज़िणौ बाब परमेश्‍वरा री इज़्ज़त कौरा ई, तिणी ई छ़ोहरु री भी इज़्ज़त कौरा। ज़ो छ़ोहरु री इज़्ज़त नाईं कौरदौ, सेऊ बाब परमेश्‍वरा री ज़ुणिऐ सेऊ भेज़ौ औन्दौ आ, इज़्ज़त नाईं कौरदौ।"
JHN_005_024,"हाऊं तुमुलै सौच़्च़ौ-सौच़्च़ौ बोलाऊ, ज़ुण मैरौ वचन शुणियौ मैरै भेज़णै वाल़ै माथै विश्वास कौरा आ। सौदा री ज़िन्दगी तेसरी आ। तेसलै सौज़ा नाईं मिलदी नाईं औन्दौ। पर सेऊ मौरणै कु पार हुईयौ सौदा री ज़िन्दगी दी पहुंच़ी गौ आ।"
JHN_005_025,"“हाऊं तुमुलै सौच़्च़ौ-सौच़्च़ौ बोलाऊ सेऊ बौगत आशा सा, और आबै आ, ज़ेथदी मौरै औन्दै आदमी परमेश्‍वरा रै छ़ोहरु री आवाज़ शुणा लै, और ज़ुण शुणा लै सै ज़िवा लै।"
JHN_005_026,"कैलैकि ज़ेज़ी रीती कौरी बाब आपु दी ज़िन्दगी छ़ाड़ा सा, तिणी रीती कौरी तिणीऐ आपणै छ़ोहरु कै भी एऊ हक्क्क दैऔ आ कि आपु दी ज़िन्दगी छ़ाड़ा।"
JHN_005_027,"और तेसकै दुनिया रै सारै लोगु रौ फैसलै कौरणै रौ हक्क्क भी दैऔ औन्दौ आ, एथीलै कि सेऊ आदमी रौ छ़ोहरु आ।"
JHN_005_028,इणै कौरी हैरान नाईं हुऔ। कैलैकि सेज़ौ बौगत आशा आ कि ज़ेती मौरै औन्दै ई सै तेसरी आवाज़ शुणियौ निकल़ियौ आशा ई।
JHN_005_029,"ज़ुणिऐ भौलाई आ कौरी ऐन्दी सै ज़िन्दगी दी दुजी बारै ज़िउणा लै उठाई, और ज़ुणिऐ आ बुराई कौरी ऐन्दी सै सौज़ा लै दुजी बारै ज़िउंदै हुआई।"
JHN_005_030,"“हाऊं आपु कौरी कुछ़ नाईं कौरी बौल़दौ। ज़िणौ बाब परमेश्‍वरा कु शुणाऊ, तिणी ई लोगु रौ फैसलौ कौराऊ, और मैरौ फैसलौ सौच़्च़ौ आ, कैलैकि हाऊं आपणी मौरज़ी कौरी नाईं पर आपणै भेज़णै वाल़ै री मौरज़ी च़ाहा ऊ।"
JHN_005_031,"अगर हाऊं आपु ई आपणी गवाही देऊ, ता मेरी गवाही सौच़्च़ी नाईं।"
JHN_005_032,"एक ओर आ ज़ुण मेरी गवाही दिआ सा, और हाऊं ज़ाणाऊ कि ज़ुण मेरी गवाही दिआ आ, सै सौच़्च़ी आ।"
JHN_005_033,ज़ेबी तुमुऐ लोग यहुन्ना बपतिस्मौ दैणै वाल़ै काऐ मैरै बारै दी पुछ़णा लै भेज़ै ई और तिणीऐ सौच़्च़ाई री गवाही देई आ।
JHN_005_034,पर हाऊं आपणै बारै दी आदमी री गवाही नाईं च़ांहादौ। तैबै भी हाऊं इऊं बुशै एथलै बोलाऊ कि तुमुलै छ़ुटकारौ मिला।
JHN_005_035,"यहुन्ना ता ज़ौल़दौ और च़मकदै दिवै ज़िणौ थौ, और तुमुलै कुछ़ बौगता झ़ांऊ तेसरै प्याशै दी मौगन हुणौ आच़्छ़ौ लागौ।"
JHN_005_036,"पर ज़ो मुकै गवाही आ सै यहुन्ना री गवाही कु बौड़ी आ। कैलैकि ज़ो काम बाब परमेश्‍वरै मुकै पुरौ कौरना लै आ दैऔ औन्दौ मतलब ज़ो हाऊं कौराऊ, सै काम मैरै गवाह ई कि बाबा रै हाऊं भेज़ौ औन्दौ ऊ।"
JHN_005_037,"और बाब ज़ुणिऐ हाऊं भेज़ौ औन्दौ ऊ, तिणीऐ मेरी गवाही देई आ, तुमुऐ ना केबी तेसरी हाक शुणी, ना तेसरौ रूप देखौ।"
JHN_005_038,"और तेसरौ वचन मौना दी टेकाल़ी नाईं छ़ाड़दै, कैलैकि तुमै मैरौ विश्वास नाईं कौरदै ज़ुण परमेश्‍वरै भेज़ौ आ।"
JHN_005_039,"तुमै पवित्रशास्त्रा दी लोड़ाई, कैलैकि सौमझ़ा ई कि तेथदी सौदा री ज़िन्दगी तुमुलै मिला आ। और एऊ पवित्रशास्त्र ई आ ज़ो मेरी गवाही दिया आ।"
JHN_005_040,तैबै भी तुमै सौदा री ज़िन्दगी पाइणा लै मुं काऐ आशणौ नाईं च़ांहदै।
JHN_005_041,हाऊं लोगु कु इज़्ज़त नाईं च़ांहादौ।
JHN_005_042,पर हाऊं तुमु ज़ाणाऊ कि तुमु दी परमेश्‍वरा लै प्यार नाईं।
JHN_005_043,"हाऊं आपणै बाब परमेश्‍वरा रै हक्क्का कौरीऐ ऊ आशौ औन्दौ, और तुमै मुं नाईं अपणाउंदै। अगर दुजौ कोई आपणै हक्क्का कौरी आशा, ता तेस तुमै अपणावा ई।"
JHN_005_044,तुमै मुं माथै विश्वास नाईं कौरदै कैलैकि तुमै दुजै कु इज़्ज़त च़ाहा ई और परमेश्‍वरा री इज़्ज़त तुमै नाईं कौरणौ अपणाउंदै ज़ो सिरफ सौच़्च़ै परमेश्‍वरा री तौरफा कु आ।
JHN_005_045,"इणौ नाईं ज़ाणौ कि हाऊं बाब परमेश्‍वरा काऐ तुमु दी आरोप ला ऊ। तुमु दी आरोप लाइणै वाल़ौ ता मुसा आ, ज़ास माथै तुमारै भरोसौ आ छ़ाड़ौ औन्दौ।"
JHN_005_046,"कैलैकि अगर तुमै मुसा रौ विश्वास कौरा थै, ता मैरौ भी विश्वास कौरा थै, एथीलै कि तिणीऐ मैरै बारै दी लिखौ औन्दौ आ।"
JHN_005_047,"पर अगर तुमै मुसा रै लिखी औन्दी बुशु माथै विश्वास नाईं कौरदै, ता मेरी बुशु माथै किणौ विश्वास कौरा ई?”"
JHN_006_001,इऊं बुशु बासिऐ यीशु गलील परदेशा री झ़िला मतलब कि तिबिरियासा री झ़िला कु पारभिलै डैऔ।
JHN_006_002,और एक बौड़ी भीड़ तेस पिछ़ू हुई गोई कैलैकि ज़ो च़मतकार सेऊ बिमारु माथै देखाल़ा थौ सै तिऊं देखौ थै।
JHN_006_003,तैबै यीशु पाहाड़ा दी च़ौड़ियौ आपणै च़ेलेऊ आइलै तिऐ बोशी गौ।
JHN_006_004,यहुदिऊ रै फसह रौ साज़ौ नज़दीक थौ।
JHN_006_005,"ज़ेबी यीशुऐ आपणी आखी उठाइयौ एक बौड़ी भीड़ आपु काऐ आशदै देखी, ता फिलिप्पुसा लै बोलौ, “आमै इउंलै खाणा लै रोटी किदरा कु खरीदियौ आणी लै?”"
JHN_006_006,"तिणीऐ एज़ी बूश तेस पौरखणा लै बोली, कैलैकि सेऊ आपु ई ज़ाणा थौ कि सेऊ का कौरा।"
JHN_006_007,"फिलिप्पूसै तेसलै ज़वाब दैऔ, “दूई शौ दिनारा री रोटी भी इउंलै पुरी नाईं औन्दी कि इऊं मांझ़िया कु हर एकी लै थोड़ी-थोड़ी मिला।”"
JHN_006_008,"तिऊं च़ेलेऊ मांझ़िया कु शमौन पतरसा रौ भाई अन्द्रियासै तेसलै बोलौ,"
JHN_006_009,“इदै एक छ़ोहरु आ ज़ासकै ज़ौआ री पांज़ रोटी और दूई माच़्छ़ी आ। पर एती लोगु लै सै का सा?”
JHN_006_010,"यीशुऐ बोलौ, “लोगु बोशाल़ौ।” सेज़ी ज़ागाह दी भौरी घास थौ: तैबै लोग बोशी गौऐ, ज़ास मांझ़िऐ मौरद कुल-मिलाइयौ पांज़ हज़ार थै।"
JHN_006_011,"तैबै यीशुऐ रोटी कौरी, और धन्यबाद कौरीयौ बोशणै वाल़ेऊ लै बांटी गोई। और तिणी ई माच़्छ़ी मांझ़िया कु ज़ेती सै च़ाहा थै बांटी गोई।"
JHN_006_012,"ज़ेबी सै खाइयौ निपटी गौऐ ता तिणीऐ आपणै च़ेलेऊ लै बोलौ, “बौच़ै औन्दै गासड़ु कौठै कौरौ कि कुछ़ डोकै, ना पाईयौ।”"
JHN_006_013,"तैबै तिंउऐ कौठै किऐ, और ज़ौआ री पांज़ रोटी रै टुकड़ै कु ज़ो खाणै वाल़ेउ कु बौच़ै औन्दै थै, बारह छ़ाबड़ै भौरै।"
JHN_006_014,"तैबै ज़ो च़मतकार तिणीऐ कौरीऔ देखाल़ौ तेस देखीयौ सै लोग बोलदै लागै, “सेऊ भविष्यवक्ता ज़ो धौतरी दी आशणै वाल़ौ थौ पाकौ एऊ आ।”"
JHN_006_015,"यीशुऐ इणौ ज़ाणियौ कि इऐ मुं राज़ौ चाणना लै पाकुड़नौ च़ाहा ई, तैबै पहाड़ी माथै एखुली डेई गौ।"
JHN_006_016,"ज़ेबी राच हुई, ता तेसरै च़ेलै झ़िला रै डिका काऐ डेवै,"
JHN_006_017,"और किशती दी च़ौड़ियौ झ़िला दी पारै कफरनहूमा लै डेऊंदै लागै। सेज़ै बौगतै राच हुई गोई थी, और यीशु इबी झ़ांऊ तिऊं काऐ नाईं आशौ थौ।"
JHN_006_018,तेज़ बागुरा कौरीऐ झ़िला दी पाणी रै छ़ालै उपरै उठदै लागै।
JHN_006_019,"ज़ेबी सै सुलै-सुलै पांज़-छ़ौ किलोमिटर दूर निकल़ी गौऐ, ता तिंउऐ यीशु पाणी दी आण्डदै और किश्ती रै नज़दीक आशदै देखौ, और डौरी गौऐ।"
JHN_006_020,"पर तिणीऐ तिउंलै बोलौ, “हाऊं ऊ। डौरौ नाईं।”"
JHN_006_021,तैबै सै तेस किश्ती दी च़ड़ाउणा लै तैयार हुई गौऐ और तेबी सै किश्ती सेज़ी ज़ागाह दी पहुंच़ी ज़िऐ सै डेऊंदै थै लागै औन्दै।
JHN_006_022,"दुजै दिनै ज़ो लोग झ़िला पारभिलै रौई गौऐ थै, तिंउऐ देखौ कि झ़िला दी सिरफ एका किश्ती आ और यीशु आपणै च़ेलेऊ आइलै तिंऐ किश्ती दी नाईं डेवै थै सै च़ेलै एखुली डेई गौऐ थै।"
JHN_006_023,"तैबै ओर किश्ती तिबिरियासा कु तिऐं ज़ागाह रै नज़दीक आशी, ज़िऐ तिंउऐ प्रभु रौ धन्यबाद कौरणै बासिऐ रोटी खाई थी।"
JHN_006_024,"एथीलै ज़ेबी भिड़ै देखौ कि इदै ना ता यीशु आसतौ और ना ता तेसरै च़ेलै, तैबै सै भी किश्ती दी च़ौड़ियौ यीशु लोड़दै-लोड़दै कफरनहूमा दी पहुंच़ै।"
JHN_006_025,"झ़िला पारभिलै ज़ेबी सै तेसकु मिलै ता बोलौ, “ओ गुरु, तू इदै केबी आशौ ई?”"
JHN_006_026,"यीशुऐ तिउंलै ज़वाब दैऔ, “हाऊं तुमुलै सौच़्च़ौ-सौच़्च़ौ बोलाऊ, तुमै मुं एथलै नाईं लोड़दै कि तुमुऐ च़मतकार देखौ पर एथलै कि तुमै रोटी खाइयौ डौटी गौऐ।"
JHN_006_027,"नाष हुणै वाल़ी रोटी लै तुमै मैहनत नाईं कौरौ, पर तिऊं रोटी लै ज़ो लोगु लै सौदा री ज़िन्दगी दिया आ, ज़ो हाऊं आदमी रौ छ़ोहरु तुमुलै दिआऊ। कैलैकि बाब परमेश्‍वरै मुकै एस दैणै रौ हक्क्क आ दैऔ औन्दौ।”"
JHN_006_028,"तिंउऐ तेसलै बोलौ, “परमेश्‍वरा रै कामा कौरना लै आमै का कौरी लै?”"
JHN_006_029,"यीशुऐ तिउंलै ज़वाब दैऔ, “परमेश्‍वरा रौ काम एऊ आ कि तुमै, ज़ुणिऐ सेऊ भेज़ौ औन्दौ आ, तेस माथै विश्वास कौरौ।”"
JHN_006_030,"तैबै तिंउऐ तेसलै बोलौ, “तैबै तू केज़ौ निशाण देखाल़ाई कि आमै तेस देखीयौ तैरौ विश्वास कौरु? तू केज़ौ काम देखाल़ाई?”"
JHN_006_031,"आमारै नाना-बुढ़ुऐ ज़ांगल़ा दी मन्नौ (सौरगा री रोटी) खाऔ। ज़िणौ पवित्रशास्त्रा दी आ लिखौ औन्दौ, “तिणीऐ तिउंलै खाणा लै सौरगा कु रोटी देई।”"
JHN_006_032,"यीशुऐ तिउंलै बोलौ, “हाऊं तुमुलै सौच़्च़ौ-सौच़्च़ौ बोलाऊ कि मुसै तुमुलै सै रोटी सौरगा कु नाईं देई, पर मैरौ बाब तुमुलै सौच़्च़ी रोटी सौरगा कु दिआ आ।"
JHN_006_033,कैलैकि परमेश्‍वरा री रोटी सै ई आ ज़ो सौरगा कु उतरियौ दुनिया रै लोगु लै सौदा री ज़िन्दगी दिआ आ”।
JHN_006_034,"तैबै तिंउऐ तेसलै बोलौ, “ओ प्रभु, एज़ी रोटी आमुलै सौदा देई लाऐ।”"
JHN_006_035,"यीशुऐ तिउंलै बोलौ, “सौदा री ज़िन्दगी दैणै वाल़ी रोटी हाऊं ऊ, ज़ुण मुं काऐ आशा आ सेऊ केबी भी भुखौ नाईं रौइंदौ, और ज़ुण मुं माथै विश्वास कौरा आ सेऊ केबी भी चीशौ नाईं रौंइदौ।"
JHN_006_036,पर मुंइऐ तुमुलै पैहलै बोलौ थौ कि तुमुऐ हाऊं देखी भी गो ऊ तैबै भी विश्वास नाईं कौरदै।
JHN_006_037,"ज़ो कुछ़ बाब मुलै दिआ आ हाऊं तेस अपणावा ऊ, और ज़ुण भी मुं काऐ आशा लौ तेस हाऊं केबी नाईं गाड़दौ।"
JHN_006_038,कैलैकि हाऊं आपणी मौरज़ी नाईं पर आपणै बाबा री मौरज़ी पुरी कौरना लै ज़ुणीऐ हाऊं भेज़ौ ऊ सौरगा कु आशौ ऊ।
JHN_006_039,"और मैरै भेज़णै वाल़ै री मौरज़ी एज़ी आ कि ज़ो कुछ़ तिणीऐ मुकै दैऔ आ, तेथ मांझ़िया हाऊं कुछ़ ना खोऊ, पर तेस आखरी दिना दी तौंइऐ ज़िउंदौ कौरु।"
JHN_006_040,"कैलैकि मैरै बाबा री मौरज़ी इणी आ कि ज़ुण-कुण छ़ोहरु देखा लौ और तेस माथै विश्वास कौरा, सेऊ सौदा री ज़िन्दगी पा आ। और हाऊं तेस आखरी दिनै तौंइऐ ज़िउंदौ कौरु।”"
JHN_006_041,"एथीलै यहुदी लोग तेसलै घुणमुणांदै लागै, कैलैकि तिणीऐ बोलौ थौ, “ज़ो रोटी सौरगा कु उतरी आ, सै रोटी हाऊं ऊ।”"
JHN_006_042,"और तिंउऐ बोलौ, “का एऊ युसुफा रौ छ़ोहरु यीशु नाईं, ज़ासरै मां-बाब आमै ज़ाणी ई? ता एऊ किणौ बोला कि हाऊं सौरगा कु उतरौ ऊ?”"
JHN_006_043,"यीशुऐ तिउंलै ज़वाब दैऔ, “आपु मांझ़ी नाईं घुणमुणाऔ।"
JHN_006_044,"कोई मुं काऐ नाईं आशी बौल़दौ ज़ेबी झ़ांऊ बाब, ज़ुणिऐ हाऊं भेज़ौ औन्दौ ऊ, तेस मुकाऐ ना आणा। और हाऊं तेस आखरी दिनै तौंइऐ ज़िउंदौ कौराऊ।"
JHN_006_045,"भविष्यवक्ता रै लेखा दी इणौ आ लिखौ औन्दौ: ‘सै सारै परमेश्‍वरा री तौरफा कु शिखाऐ औन्दै औलै।’ ज़ुण-कुणिऐ बाबा कु शुणौ और शिखौ आ, सेऊ मुं काऐ आशा आ।"
JHN_006_046,"कोइएउऐ भी बाब नाईं देखौ। पर मुंइऐ ज़ो परमेश्‍वरा री तौरफा कु आशौ औन्दौ, सिरफ मुंइऐ बाब देखौ आ।"
JHN_006_047,"हाऊं तुमुलै सौच़्च़ौ-सौच़्च़ौ बोलाऊ कि ज़ुण-कुण विश्वास कौरा सा, सौदा री ज़िन्दगी तेसी री आ।"
JHN_006_048,हाऊं सेज़ी रोटीऊ ज़ो सौदा री ज़िन्दगी दिया आ।
JHN_006_049,तुमारै नाना-बुढ़ुऐ ज़ांगल़ा दी मन्ना खाऔ और मौरी गौऐ।
JHN_006_050,इऐ सेज़ी रोटी आ ज़ो सौरगा कु उतरी आ ताकी आदमी तिंआ मांझ़िया कु खा और नाईं मौरा।
JHN_006_051,"सौदा री ज़िन्दगी री रोटी हाऊं ज़ो सौरगा कु उतरी। अगर कोई इऐं रोटी कु खा लौ, ता सौदा लै ज़िउंदौ रौआ। और ज़ो रोटी हाऊं दुनिया रै लोगु री सौदा री ज़िन्दगी लै दिआऊ, सेऊ मैरौ शरीर आ।”"
JHN_006_052,"एथ माथै यहुदी लोग इणै बोलीयौ आपु मांझ़ी लौड़दै लागै, “एऊ आदमी किणै कौरी आमुलै आपणौ मांस खाणा लै देई बौल़ा आ?”"
JHN_006_053,"यीशुऐ तिउंलै बोलौ, “हाऊं तुमुलै सौच़्च़ौ-सौच़्च़ौ बोलाऊ कि ज़ेबी झ़ांऊ तुमै आदमी रै छ़ोहरु रौ शरीर नाईं खा लै, और तेसरौ लोऊ नाईं पिआ लै, ता सौदा री ज़िन्दगी तुमुलै नाईं मिलदी।"
JHN_006_054,"ज़ो मैरौ शरीर और मैरौ लोऊ पिया आ, सौदा री ज़िन्दगी तेसी री आ। और हाऊं आखरी दिना दी तौंइऐ तेस ज़िउंदौ कौराऊ।"
JHN_006_055,"कैलैकि मैरौ शरीर सौच़्च़ी ई खाणै री च़ीज़ आ, और मैरौ लोऊ सौच़्च़ी ई पिणै री च़ीज़ आ।"
JHN_006_056,"ज़ुण मैरौ मांस खा और मैरौ लोऊ पिया आ सेऊ मुंदी पाकौ बौणी रौआ आ, और हाऊं तेसदी।"
JHN_006_057,"ज़िणौ ज़िउंदै बाबै हाऊं भेज़ौ, और हाऊं बाबा री वज़ाह कु ज़िउंदौ ऊ, तिणी ई सेऊ भी ज़ो मुं खा लौ मेरी वज़ाह कु ज़िउंदौ रौआ आ।"
JHN_006_058,"ज़ो रोटी सौरगा कु उतरी आ एज़ी आ, तेस मन्ना ज़िणी नाईं ज़ो नाना-बुढ़ुऐ खाई और मौरी गौऐ। ज़ुण-कुण एज़ी रोटी खा लौ, सेऊ सौदा ज़िउंदौ रौआ।”"
JHN_006_059,यीशुऐ एज़ी बुशै तेबी बोली ज़ेबी सेऊ कफरनहूम शहरा रै एकी आराधनालय दी शिक्षा दैंदै थौ लागौ औन्दौ।
JHN_006_060,"तेसरै च़ेलेऊ मांझ़िया कु भौरी आदमीउऐ इणौ शुणियौ बोलौ, “एज़ी काठी बूश आ। इणौ कुण मानी बौल़ा आ?”"
JHN_006_061,"यीशुऐ आपणै मौना दी इणौ ज़ाणियौ कि मैरै च़ेलै आपु मांझ़िऐ एज़ी बुशा माथै घुणमुणा ई, तिऊंकु पुछ़ौ, “का एज़ी बूश तुमु विश्वास कौरणै कु रोका आ?"
JHN_006_062,"अगर तुमै आदमी रौ छ़ोहरु सौरगा लै डेऊंदै देखाल़ै, ज़िऐ सेऊ पैहलै थौ, ता का औलौ?"
JHN_006_063,"परमेश्‍वरा री आत्मा ता सौदा री ज़िन्दगी देणै वाल़ी आ, पर शरीरा री तागत नाईं। ज़ो बूश मुंइऐ तुमुलै बोली आ सै आत्मा आ, और सौदा री ज़िन्दगी भी आ।"
JHN_006_064,"पर तुमु मांझ़िया कु कुछ़ इणै ई ज़ो विश्वास नाईं कौरदै।” कैलैकि यीशु पैहलै कु ज़ाणा थौ कि ज़ो विश्वास नाईं कौरदै, सै कुण ई। और मुं कुण पकड़ावा ई।"
JHN_006_065,"और तिणीऐ बोलौ, “एथीलै मुंइऐ तुमुलै बोलौ थौ कि ज़ेबी झ़ांऊ कासलै बाबा री तौरफा कु एऊ वरदान नाईं मिला लौ तेबी झ़ांऊ सेऊ मुं काऐ नाईं आशी बौल़दौ।”"
JHN_006_066,एथ माथै तेसरै च़ेलेऊ मांझ़िया कु भौरी वापिस डेई गौऐ और तेथ बासिऐ यीशु आइलै नाईं डेवे।
JHN_006_067,"तैबै यीशुऐ तिऊं बारह च़ेलेऊ लै बोलौ, “का तुमै भी डेऊणौ च़ाहा ई?”"
JHN_006_068,"शमौन पतरसै तेसलै ज़वाब दैऔ, “ओ प्रभु, आमै कास काऐ डेऊ लै तेरी बुशै ता सौदा री ज़िन्दगी दिआई।"
JHN_006_069,आमुऐ तुमु माथै विश्वास कियौ और ज़ाणी गौऐ कि परमेश्‍वरा री तौरफा कु भेज़ौ औन्दौ पवित्र ज़ौणौ तू ई।”
JHN_006_070,"यीशुऐ तिउंलै ज़वाब दैऔ, “का मुंइऐ तुमै बारह च़ेलै नाईं छ़ांटै? तैबै भी तुमु मांझ़िया कु एक आदमी शैताना रै बौशा दी आ।”"
JHN_006_071,"एज़ी बूश तिणीऐ शमौन इस्करियोती रै छ़ोहरु यहुदा रै बारै दी बोलौ थौ, कैलैकि एऊ ई थौ ज़ुण बारह च़ेलेऊ मांझ़िया कु एक थौ, यीशु लै धोखौ दैणै वाल़ौ।"
JHN_007_001,"इऊं बुशु बासिऐ यीशु गलील परदेशा दी घुमदै थाकौ लागी। कैलैकि यहुदी मुख्यै तेस झ़ांगणै री कोशिष थै कौरदै लागै औन्दै, एथीलै सेऊ यहुदी परदेशा दी घुमणौ नाईं च़ाआ थौ।"
JHN_007_002,यहुदिऊ रै ताम्बु रौ साज़ौ नज़दीक थौ।
JHN_007_003,"एथीलै तेसरै भाईउऐ तेसलै बोलौ, “इदरा कु यहुदिया परदेशा लै डेऊ, कि ज़ो काम तू कौरा ई तिऊं तैरै च़ेलै तिऐ भी देखा।"
JHN_007_004,"कैलैकि इणौ कोइयौ ना औलौ ज़ुण मशहूर हुणौ च़ाहा और च़ोरुइयौ काम कौरा। अगर तू एज़ौ काम कौरा ई, ता आपु इऐं धौतरी दी पौगड़ौ औऊ।”"
JHN_007_005,कैलैकि तेसरै भाई भी तेस माथै विश्वास नाईं कौरा थै।
JHN_007_006,"तैबै यीशुऐ तिउंलै बोलौ, “मैरौ बौगत इबी झ़ांऊ नाईं आशौ, पर तुमुलै सारौ बौगत आ।"
JHN_007_007,"दुनिया रै लोग तुमु कु दुश्मनी नाईं कौरी सौकदै, पर दुनिया रै लोग मुकु दुश्मनी छ़ाड़ाई कैलैकि हाऊं तेसरै विरोधा ई इऐं गवाही दिआऊ कि तेसरै काम बुरै ई।"
JHN_007_008,"तुमै साज़ै दी डैऔ। हाऊं इबी एज़ै साज़ै दी नाईं डेउंदौ, कैलैकि इबी मैरै डेउणै रौ बौगत नाईं आशौ।”"
JHN_007_009,सेऊ तिऊंकु एज़ी बुशै बोलीयौ गलीला दी ई रौई गौ।
JHN_007_010,"पर ज़ेबी तेसरै भाई साज़ै दी डेई गौऐ ता यीशु आपु भी, पौगड़ै दी नाईं पर मानौ च़ोरुइयौ डैऔ।"
JHN_007_011,"साज़ै दी यहुदी मुख्यै लोग यीशु लोड़दै थै लागै औन्दै और लोगु कु पुछ़ा थै कि, “का यीशु आशी गौ आ?”"
JHN_007_012,"और लोगु मांझ़िऐ तेसरै बारै दी च़ोरी-च़ोरीऔ भौरी का बुशै हुई: कुछ़ बोला थै, “सेऊ भौलौ आदमी आ।” और कुछ़ बोला थै, “नाईं, सेऊ लोगु बिशवाशा आ।”"
JHN_007_013,तैबै भी यहुदिऊ रै डौरै कोई भी आदमी यीशु रै बारै दी खुलियौ नाईं बोला थै।
JHN_007_014,ज़ेबी साज़ै रै आधै दूस बिती गौऐ। ता यीशु परमेश्‍वरा रै घौरा रै खौल़ै दी डेईयौ शिक्षा दैंदै लागौ।
JHN_007_015,"तैबै यहुदी रै स्याणै हैरान हुइयौ बोलौ, “एसकै बिण पौड़ी विद्या किणी आशी गोई?”"
JHN_007_016,"यीशुऐ तिउंलै ज़वाब दैऔ, “मेरी शिक्षा मेरी आपणी नाईं, पर मैरै भेज़णै वाल़ै बाब परमेश्‍वरा री आ।"
JHN_007_017,"अगर कोई परमेश्‍वरा री इच़्छ़ा दी हांडणौ च़ाहा, ता सेऊ इऐं शिक्षा रै बारै दी ज़ाणालौ कि इऐ परमेश्‍वरा री तौरफा कु आ या हाऊं आपणी तौरफा कु बोलाऊ।"
JHN_007_018,"ज़ो आपणी तौरफा कु कुछ़ बोला आ, सेऊ आपणी ई बौड़ाई च़ाहा सा। पर ज़ो आपणै भेज़णै वाल़ै री बौड़ाई च़ाहा सा सेऊ ई इमानदार आ, और तेसदी कोई बेइमानी नाईं।"
JHN_007_019,का मुसै तुमुलै नियम नाईं दैऔ? तैबै भी तुमु मांझ़िया कु कोई नियमा दी नाईं हाण्डदौ। तुमै मुं कैलै झ़ांगणौ च़ाहा ई?”
JHN_007_020,"लोगुऐ ज़वाब दैऔ, “तुमु दी बुरी आत्मा आ! तुमु कुण झ़ांगणौ च़ाहा सा?”"
JHN_007_021,"यीशुऐ तिउंलै ज़वाब दैऔ, “मुंइऐ एक आरामा रै दिनै च़मतकार किऔ, और तुमै सारै हैरान हुआई।"
JHN_007_022,"तुमै बोलाई कि मुसै तुमुलै खतनौ कौरणै रौ हुकम आ दैऔ औन्दौ, एथीलै तुमै आरामा रै दिनै आदमी रौ खतनौ कौरा ई, पर इणौ नाईं सेऊ मुसा री तौरफा कु आ पर इऐ ता नाना-बुड़ु कु च़ाली ऐन्दी रीती आ।"
JHN_007_023,"ज़ेबी आरामा रै दिना दी आदमी रौ खतनौ कौरा ई ताकि मुसा रै नियमा रौ हुकम टौल़ौ ना च़ांई, ता तुमै मुं माथै एज़ी ताइंऐ रोश कैलै गाड़ाई कि मुंइऐ आरामा रै दिना दी एक आदमी आच़्छ़ा कौरीऐ च़ांगौ किऔ।"
JHN_007_024,"मूंह देखीयौ फैसलौ नाईं कौरौ, पर ठीक-ठीक फैसलौ कौरौ।”"
JHN_007_025,"तैबै कुछ़ यरुशलेमा दी रौइणै वाल़ै बोलदै लागै, “का एऊ सेऊ नाईं ज़ास यहुदी मुख्यै झ़ांगणै री कोशिष कौरदै ई लागै औन्दै?”"
JHN_007_026,"पर देखौ, “एऊ ता खुलम-खुलौ बुशै ला सा और कोई भी तेसलै कुछ़ नाईं बोलदै। का मुख्यैउऐ सौच़्च़ौ-सौच़्च़ौ ज़ाणी ऐरौ आ कि एऊ ई मसीह आ?"
JHN_007_027,एस ता आमै ज़ाणी ई कि एऊ किदलौ आ। पर ज़ेबी मसीह आशा लौ ता कोई नाईं ज़ाणालौ कि सेऊ किदलौ आ।”
JHN_007_028,"तैबै यीशुऐ परमेश्‍वरा रै घौरा रै खौल़ै दी शिक्षा दैंदी बारै औटाइयौ बोलौ, “तुमै मुं ज़ाणाई, और इणौ भी ज़ाणाई कि हाऊं किदलौ ऊ, हाऊं ता आपु नाईं आशौ, पर मैरौ भेज़णै वाल़ौ सौच़्च़ौ आ, तेस तुमै नाईं ज़ाणदै,"
JHN_007_029,पर हाऊं तेस ज़ाणाऊ कैलैकि हाऊं तेसरी तौरफा कु और तिणीऐ हाऊं भेज़ौ ऊ।”
JHN_007_030,"एज़ी बुशा माथै तिऊं मुख्यैउऐ सेऊ पाकुड़नौ च़ाऔ, तैबै भी कोइऐ तेसदी हाथ नाईं लाऔ कैलैकि यीशु रै मौरणै रौ ठीक बौगत इबी झ़ांऊ नाईं आशौ थौ।"
JHN_007_031,"तैबै भी भीड़ा रै भौरी लोगुऐ तेस माथै विश्वास कियौ, और बोलदै लागै, “मसीह ज़ेबी आशा लौ ता का एथकु भी बौड़ै च़मतकार देखाल़ाई ज़िणै इणीऐ देखाल़ै ई?”"
JHN_007_032,फरीसीउऐ लोगु कु यीशु रै बारै दी एज़ी बुशै च़ोरी-च़ोरीऔ लाइंदै शुणी। और बौड़ै याजकु और फरीसीउऐ तेस पाकुड़ना लै परमेश्‍वरा रै घौरा रै च़ोउकीदार भेज़ै।
JHN_007_033,"एथ माथै यीशुऐ बोलौ, “हाऊं थोड़ै बौगता झ़ांऊ तौंइऐ तुमु आइलै ऊ, तैबै आपणै भेज़णै वाल़ै काऐ वापिस डिआऊ।"
JHN_007_034,"तुमै मुं लोड़ाई, पर नाईं मिलु लौ। और ज़िऐ हाऊं ऊ, तिऐ तुमैं नाईं आशी बौल़दै।”"
JHN_007_035,"एथ माथै यहुदी मुख्यै आपु मांझ़िऐ बोलदै लागै, “एऊ किऐ डिआ कि एऊ आमुकै नाईं मिला लौ? का एऊ तिऊं यहुदी लोगु काऐ डिआ ज़ो युनानिया दी तितर-बितर हुइयौ रौआ ई, और युनानिऊ मांझ़िऐ भी परचार कौरा?"
JHN_007_036,"एऊ का बोलणौ च़ाहा सा ज़ो इणीऐ बोली, कि ‘तुमै मुं लोड़ाई, पर नाईं मिलु लौ। और ज़ियै हाऊं ऊ, तिऐ तुमै नाईं आशी बौल़दै?’ ”"
JHN_007_037,"साज़ै रै आखरी दिनै, ज़ो बौड़ौ दिन आ, यीशु खौड़ौ हुऔ और औटाइयौ बोलौ, “अगर कोई चिशौ आ ता मुं काऐ आशा और पिया।”"
JHN_007_038,"ज़ुण मुं माथै विश्वास कौरालौ, ज़िणौ पवित्रशास्त्रा दी आ लिखौ औन्दौ, “तेसरै ज़िवा कु ज़िन्दगी दैणै वाल़ी पाणी री नौईं ज़ेथ कौरी ज़िन्दगी मिला बौइयौ निकल़ा।”"
JHN_007_039,"तिणीऐ एऊ वचन तिऐं पवित्र आत्मा रै बारै दी बोलौ, ज़ो विश्वास कौरणै वाल़ेऊ लै मिलणै वाल़ी थी। कैलैकि आत्मा इबी झ़ांऊ नाईं उतरौ थौ, यीशु इबी झ़ांऊ आपणी महिमा दी नाईं आशौ थौ।"
JHN_007_040,"तैबै भीड़ा मांझ़िया कु कुणिऐ एज़ी बुशै शुणियौ बोलौ, “सौच़्च़ी ई एऊ सेज़ौ भविष्यवक्ता आ ज़ास आमै ज़ागदै थै लागै औन्दै।”"
JHN_007_041,"दुजै आदमीऐ बोलौ, “एऊ मसीह आ।” पर केज़ेउऐ बोलौ, “कैलै? का मसीह गलील परदेशा कु आशा आ?"
JHN_007_042,का पवित्रशास्त्र दी इणौ नाईं आ लिखौ औन्दौ कि मसीह दाऊद रै वंशा कु और बैतलहम गाँवा कु आशा ज़िऐ दाऊद रौआ थौ?”
JHN_007_043,तैबै तेसरी वज़ाह कु लोगु मांझ़िऐ फूट पौड़ी।
JHN_007_044,"तिऊं मांझ़िऐ कुछ़ तेस पाकुड़नौ च़ाहा थै, पर कोइऐ तेसदी हाथ नाईं लाऔ।"
JHN_007_045,"तैबै सै परमेश्‍वरा रै घौरा रै च़ोउकीदार बौड़ै याजकु और फरीसीउ काऐ आशै। तिंउऐ तेसलै बोलौ, “तुमुऐ सेऊ कैलै नाईं आणौ?”"
JHN_007_046,"च़ोउकीदारुऐ ज़वाब दैऔ, “केज़ै आदमीऐ केबी भी इणी बुशै नाईं लाई।”"
JHN_007_047,"फरीसीउऐ तिउंलै ज़वाब दैऔ, “का तुमै भी ठौगुई गौऐ?"
JHN_007_048,का सरदारु या फरीसीउ मांझ़िया कु कोइऐ भी तेस माथै विश्वास कियौ आ?
JHN_007_049,"पर इऐ लोग ज़ो मुसा रै नियम नाईं ज़ाणदै, सै परमेश्‍वरा री तौरफा कु शापित ई।”"
JHN_007_050,"नीकुदेमुसै, ज़ो पैहलै एकी राचीऐ यीशु काऐ आशौ थौ और तिऊं मांझ़िआ कु एक थौ, तिणीऐ बोलौ,"
JHN_007_051,"“का आमारौ नियम केज़ै आदमी लै, ज़ेबी झ़ांऊ पैहलै तेसरी शुणियौ सौमझ़ा नाईं लै कि सेऊ का कौरा आ, आरोपी चाणा ई?”"
JHN_007_052,"तिंउऐ तेसलै ज़वाब दैऔ, “का तू भी गलीला परदेशा रौ ई? पवित्रशास्त्रा दी पढ़ तैबै ताउंकै पौतौ लागा कि गलील परदेशा कु कोई भविष्यवक्ता पौगड़ौ ता ना हुऔ।”"
JHN_007_053,तैबै सौभी आपणै-आपणै घौरै डेई गौऐ।
JHN_008_001,पर यीशु आपणै च़ेलेऊ आइलै जैतूना री पहाड़ी माथै डैऔ।
JHN_008_002,दोउत राची ई सेऊ तौंइऐ परमेश्‍वरा रै घौरा रै खौल़ै दी आशौ। और भौरी लोग तेस काऐ आशै और सेऊ बोशीयौ तिऊं लै शिक्षा दैंदै लागौ।
JHN_008_003,"तैबै शास्त्री और फरीसीऐ एक छ़ेउड़ी आणी ज़ो गान्दै काम कौरदी बारै पाकड़ुई गोई थी, और सै मांझ़ा दी खौड़ी कौरीयौ यीशु लै बोलौ,"
JHN_008_004,"“ओ गुरु, इऐ छ़ेउड़ी गान्दै कामा कौरदी बारै पाकड़ुई आ।"
JHN_008_005,मुसा रै नियमा दी मुसै आमुलै हुकम दैऔ आ कि इणी छ़ेउड़ी ढोल़ीयाइयौ पोरु झांगणी। आबै तू इऐं छ़ेउड़ी रै बारै दी का बोलाई?”
JHN_008_006,तिंउऐ यीशु अज़माउणा लै एज़ी बूश बोली ताकी तेस माथै गौलती लाइणा लै केज़ी बूश पाकड़ा। पर यीशु उटै झुकियौ औंउठी कौरी ज़मीना दी लिखदै लागौ।
JHN_008_007,"ज़ैबै सै काठै-काठै पुछ़दै लागै, ता यीशुऐ सिधौ हुईयौ बोलौ, “तुमु मांझ़िया कुण आ ज़ुणीऐ पाप नाईं कियौ, सेऊ पैहलै इयां दी ढोल़ा री ला लौ।”"
JHN_008_008,और तैबै उटै पौड़ीयौ ज़मीना दी लिखदै लागौ।
JHN_008_009,"पर सै इणै ज़ाणीयौ कि आमै पापी तिदरु बौड़ै कु छ़ोटै झ़ांऊ, एक-एक कौरीऐ निकल़ी गौऐ, और यीशु एखुली रौई गौ।"
JHN_008_010,"यीशुऐ खौड़ै हुईयौ तियांलै बोलौ, “ओ बौइण, सै कियै डेवै ई? का कोइऐ ताऊं माथै सौज़ा रौ हुकम नाईं दैऔ?”"
JHN_008_011,"तिआऐं बोलौ, “ओ प्रभु, कोइऐ नाईं।” यीशुऐ बोलौ, “हाऊं भी ताऊं माथै सौज़ा रौ हुकम नाईं दैंदौ। आपणै घौरै डेऊ, और आबै केभी भी पाप नाईं कौरणौ।”"
JHN_008_012,"यीशुऐ तौंइऐ लोगु लै बोलौ, “धौतरी रौ प्याशौ हाऊं ऊ। ज़ुण मुं पिछ़ू आशा लौ सेऊ न्यारै दी नाईं औआ लौ, पर ज़िन्दगी रौ प्याशौ पा लौ ज़ेथ कौरी ज़िन्दगी मिला आ।”"
JHN_008_013,"फरीसीउऐ तेसलै बोलौ, “तू आपणी गवाही आपु दिआई, तेरी गवाही सौच़्च़ी नाईं।”"
JHN_008_014,"यीशुऐ तिउंलै ज़वाब दैऔ, “अगर हाऊं आपणी गवाही आपु ई दिआऊ, तैबै भी मेरी गवाही ठीक आ, कैलैकि हाऊं ज़ाणाऊ कि हाऊं किदरा कु ऊ आशौ औन्दौ और केशी डिआऊ? पर तुमै नाईं ज़ाणदै कि हाऊं किदरा कु आशौ औन्दौ या केशी डिआऊ।"
JHN_008_015,तुमै शरीरा रै मुताबिक फैसलौ कौरा ई। हाऊं कासी रौ फैसलौ नाईं कौरदौ।
JHN_008_016,"और अगर हाऊं फैसलौ कौरुलौ भी, ता मैरौ फैसलौ सौच़्च़ौ आ। कैलैकि हाऊं एखुली नाईं, पर हाऊं ऊ, और बाब आ ज़ुणिऐ हाऊं भेज़ौ औन्दौ ऊ।"
JHN_008_017,तुमारै मुसा रै नियमा दी भी लिखौ औन्दौ आ कि दुई ज़ौणा री गवाही मिलियौ ठीक हुआ आ।
JHN_008_018,एक ता हाऊं आपणी गवाही आपु ई दिआऊ और दुजौ मैरौ बाब मेरी गवाही दिआ सा ज़ुणिऐ हाऊं भेज़ौ औन्दौ ऊ।”
JHN_008_019,"तिंउऐ तेसलै बोलौ, “तैरौ बाब किऐ आ?” यीशुऐ ज़वाब दैऔ, “ना ता तुमै मुं ज़ाणदै और ना मैरौ बाब, अगर मुं ज़ाणाई ता मैरौ बाब भी ज़ाणाई।”"
JHN_008_020,"एज़ी बुशै तिणीऐ परमेश्‍वरा रै घौरा रै खौल़ै दी शिक्षा दैंदी बारै नाज़ा रै कोठारा दी बोली ई, और कोइऐ सेऊ नाईं पाकड़ौ, कैलैकि तेसरौ दु:खा रौ और मौरणै रौ बौगत इबी झ़ांऊ नाईं आशौ थौ।"
JHN_008_021,"तैबै यीशुऐ तिउंलै बोलौ, “हाऊं डिआऊ, और तुमै मुं लोड़ाई और आपणै पापा दी मौरा ई। ज़िऐ हाऊं डिआऊ तिऐ तुमै नाईं आशी बौल़दै।”"
JHN_008_022,"एथ माथै यहुदी मुख्येउऐ बोलौ, “का एऊ आपु ई झ़ांगिया मौरा। ज़िणौ एऊ बोला आ, ज़िऐ हाऊं डिआऊ तिऐ तुमै नाईं आशी बौल़दै?”"
JHN_008_023,"यीशुऐ तिउंलै बोलौ, “तुमुऐ दुनिया दी जनम नियौं आ और हाऊं सौरगा कु आशौ ऊ। तुमै दुनिया रै ई पर हाऊं दुनिया रौ नाईं।"
JHN_008_024,"एथीलै मुंइऐ तुमुलै बोलौ कि तुमै आपणै पापा दी मौरा लै, कैलैकि अगर तुमै विश्वास नाईं कौरालै कि हाऊं सेऊ ऊ, ता आपणै पापा दी मौरा लै।”"
JHN_008_025,"यहुदी मुख्येउऐ यीशु लै बोलौ, “तू कुण ई?” तिणीऐ तिउंलै बोलौ, “सेऊ ऊ ज़ो तुमुकै पैहलै ओउलै ऊ बोलदै लागौ औन्दौ।"
JHN_008_026,"तुमारै बारै दी मुंइऐ भौरी कुछ़ बोलणौ और फैसलौ कौरणौ आ। पर मैरौ भेज़णै वाल़ौ सौच़्च़ौ आ, ज़ो मुंइऐ तेसकु शुणौ आ तेसीई दुनिया रै लोगु लै बोलाऊ।”"
JHN_008_027,सै इणौ नाईं सौमझ़ै कि एऊ आमुकै आपणै बाब परमेश्‍वरा रै बारै दी बोलदै लागौ औन्दौ।
JHN_008_028,"तैबै यीशुऐ बोलौ, “ज़ेबी तुमै मुं आदमी रौ छ़ोहरु उंच़ै माथै च़ुंगालै, ता ज़ाणालै कि हाऊं सेऊ ऊ। हाऊं आपु कु कुछ़ नाईं कौरदौ पर ज़िणौ मैरै बाबै मुकै शिखाऔ तिणी ई एज़ी बुशै बोलाऊ।"
JHN_008_029,मैरौ भेज़णै वाल़ौ मुं आइलै आ। तिणीऐ हाऊं एखुली नाईं छ़ाड़ौ कैलैकि हाऊं सौदा सेज़ौ काम कौराऊ ज़ेथ कौरी सेऊ खुश हुआ आ।”
JHN_008_030,सेऊ एज़ी बुशै बोलदै ई थौ लागौ औन्दौ थौ कि भौरी आदमीऐ यीशु माथै विश्वास किऔ।
JHN_008_031,"तैबै यीशुऐ तिऊं यहुदिऊ लै बोलौ ज़ुणिऐ तेस माथै विश्वास किऔ थौ, “अगर तुमै मैरै वचना शुणियौ माना ई, ता सौच़्च़ी मैरै च़ेलै बौणा ई।"
JHN_008_032,"तुमै सौच़्च़ाई ज़ाणालै, और सौच़्च़ाई तुमु आज़ाद कौरा आ।”"
JHN_008_033,"तिंउऐ तेसलै ज़वाब दैऔ, “आमै ता अब्राहमा रै वंशा कु ई, और केबी भी कासी रै नुकुर नाईं हुऐ। तैबै तू किणौ बोलाई कि तुमै आज़ाद हुआई?”"
JHN_008_034,"यीशुऐ तिउंलै ज़वाब दैऔ, “हाऊं तुमुलै सौच़्च़ौ-सौच़्च़ौ बोलाऊ कि ज़ुण-कुण पाप कौरा सेऊ पापा रौ नुकुर औआ।"
JHN_008_035,नुकुर सौदा घौरा दी नाईं रौइंदौ। छ़ोहरु सौदा रौआ आ।
JHN_008_036,"एथीलै अगर छ़ोहरु तुमु आज़ाद कौरालौ, ता सौच़्च़ी तुमै आज़ाद हुआई।"
JHN_008_037,"हाऊं ज़ाणाऊ कि तुमै अब्राहमा रै वंशा कु ई। तैबै भी तुमै मैरौ वचन नाईं अपणाउंदै, एथीलै तुमै मुं झ़ांगणौ च़ाहा ई।"
JHN_008_038,"हाऊं तुमुलै सेज़ी बुशै बोलाऊ, ज़ो मुइंऐ देखी ई, ज़ेबी हाऊं आपणै बाबा आइलै थौ। और तुमै तेसीई कौरा ई ज़ो तुमुऐ आपणै बाबा कु शुणौ आ।”"
JHN_008_039,"तिंउऐ तेसलै ज़वाब दैऔ, “आमारौ पुरखा ता अब्राहम आ।” यीशुऐ तिउंलै बोलौ, “अगर तुमै अब्राहमा री सन्तान औलै, ता अब्राहमा ज़िणौ काम कौरा थै।"
JHN_008_040,"पर आबै तुमै मुं ज़िणौ आदमी झ़ांगणौ च़ाहा ई, कैलैकि मुइंऐ तुमुलै सेज़ौ सौच़्च़ाई रौ वचन बोलौ ज़ो परमेश्‍वरा कु शुणौ। इणौ ता अब्राहमै भी नाईं किऔ थौ।"
JHN_008_041,"तुमै आपणै बाबा ज़िणौ काम कौरा ई।” तिंउऐ तेसलै बोलौ, “आमै गान्दै कामा कु पैदै नाईं हुऐ, आमारौ एका बाब आ मतलब कि परमेश्‍वर।”"
JHN_008_042,"यीशुऐ तिउंलै बोलौ, “अगर परमेश्‍वर तुमारौ बाब हुआ थौ, ता तुमै मुं आइलै प्यार कौरा थै। कैलैकि हाऊं परमेश्‍वरा री तौरफा कु आशौ औन्दौ ऊ। हाऊं आपु कु नाईं आशौ, पर तिणीऐ हाऊं भेज़ौ।"
JHN_008_043,तुमै मेरी बुशै कैलै नाईं सौमुझ़दै? एथीलै कि तुमै मैरौ वचन नाईं शुणी बौल़दै।
JHN_008_044,"तुमै आपणै बाब शैताना कु ई और आपणै बाबा री मौरज़ी पुरी कौरणी च़ाहा ई। सेऊ ता पैहलै कु खुनी आ और सेऊ सौच़्च़ाई माथै नाईं टेकौ, कैलैकि सौच़्च़ाई तेसदी आसती नाईं। ज़ेबी सेऊ झ़ूठ बोला आ, ता सेऊ आपणै स्वभाव कु बोला आ। कैलैकि सेऊ झ़ुठौ आ और झ़ुठा रौ बाब आ।"
JHN_008_045,"पर हाऊं ज़ो सौच़्च़ौ बोलाऊ, एथीलै तुमै मैरौ विश्वास नाईं कौरदै।"
JHN_008_046,"तुमु मांझ़िआ कु कुण मुं पापी माना ई? अगर हाऊं सौच़्च़ौ बोलाऊ, ता तुमै मैरौ विश्वास नाईं कौरदै?"
JHN_008_047,"ज़ो कुछ़ परमेश्‍वरा री तौरफा कु हुआ सा, सेऊ परमेश्‍वरा री बुशै शुणा सा। और तुमै एथीलै नाईं शुणदै कि परमेश्‍वरा री तौरफा कु नाईं आ।”"
JHN_008_048,"इणौ शुणियौ यहुदिउऐ तेसलै बोलौ, “का आमै ठीक नाईं बोलदै कि तू सामरी ई, और ताऊं दी बुरी आत्मा आ?”"
JHN_008_049,"यीशुऐ ज़वाब दैऔ, “मुंदी बुरी आत्मा नाईं आ। पर हाऊं आपणै बाबा री इज़्ज़त कौराऊ और तुमै मेरी बुराई कौरा ई।”"
JHN_008_050,पर हाऊं आपणी तारीफ नाईं च़ांहादौ। ओ एक आसती आ ज़ुण च़ाहा सा कि मेरी तारीफ हुआ और एथरौ फैसलौ कौरा सा।
JHN_008_051,"हाऊं तुमुलै सौच़्च़ौ-सौच़्च़ौ बोलाऊ कि, “अगर केज़ौ आदमी मैरै वच़ना माथै च़ाला लौ ता सेऊ केबी भी ना मौरदौ।”"
JHN_008_052,"यहुदिउऐ तेसलै बोलौ, “आबै आमुऐ ज़ाणी गौ कि ताऊं दी बुरी आत्मा सा। अब्राहम मौरी गौ आ, और भविष्यवक्ता भी गौऐ मौरी, और तू बोलाई ‘अगर कोई मैरै वचना माथै च़ाला लौ ता सेऊ केबी भी नाईं मौरदौ।’"
JHN_008_053,आमारौ पुरखा अब्राहम ता गौ मौरी। का तू तेसकु बौड़ौ ई? और भविष्यवक्ता भी गौऐ मौरी। तू आपुलै का सौमझ़ाई?”
JHN_008_054,"यीशुऐ ज़वाब दैऔ, “अगर हाऊं आपणी बौड़ाई कौरुलौ, ता मेरी बौड़ाई कुछ़ नाईं, पर मेरी बौड़ाई कौरणै वाल़ौ मैरौ बाब आ, ज़ासलै तुमै बोलाई कि सेऊ तुमारौ परमेश्‍वर आ।"
JHN_008_055,"तुमुऐ ता सेऊ नाईं ज़ाणौ। पर हाऊं तेस ज़ाणाऊ। अगर हाऊं बोलु कि हाऊं तेस नाईं ज़ाणदौ तैबै हाऊं तुमु ज़िणौ झ़ुठौ बौणा ऊ, पर हाऊं तेस ज़ाणाऊ और तेसरै वचना माथै च़ालाऊ।"
JHN_008_056,तुमारौ पुरखा अब्राहम मैरै दिना देखणे री आशी दी भौरी मौगन थौ। और तिणीऐ देखौ और खुश हुऔ।”
JHN_008_057,"यहुदिउऐ तेसलै बोलौ, “इबी झ़ांऊ ता तू पचास साला रौ भी नाईं, तैबै भी तांइऐ अब्राहम देखौ आ?”"
JHN_008_058,"यीशुऐ तिउंलै बोलौ, “हाऊं तुमुलै सौच़्च़ौ-सौच़्च़ौ बोलाऊ, कि हाऊं अब्राहमा रै पैदै हुणै कु पैहले ऊ।”"
JHN_008_059,"तैबै तिंउऐ इऊं बुशै शुणीयौ तेसदी लाइणा लै पात्थर च़ुंगै, पर यीशु च़ोरुइयौ परमेश्‍वरा रै घौरा कु निकल़ी गौ।"
JHN_009_001,यीशुऐ डेउंदी बारै एक आदमी देखौ ज़ुण ज़नमा कु शेड़ौ थौ।
JHN_009_002,"तेसरै च़ेलेउऐ तेसकु पुछ़ौ, “ओ गुरु, कुणिऐ पाप किऔ थौ कि एऊ शेड़ौ पैदौ हुऔ, इणी आदमीऐ या एसरै मां-बाबै?”"
JHN_009_003,"यीशुऐ ज़वाब दैऔ, “ना ता इणीऐ पाप किऔ थौ, ना ता एसरै मां-बाबै, पर एऊ एथीलै हुऔ कि परमेश्‍वरा रै काम एसदी पौगड़ौ हुआ।”"
JHN_009_004,"“ज़ुणिऐ हाऊं भेज़ौ औन्दौ ऊ, आमै तेसरै काम दिन ई दिना दी कौरणै ज़ुरुरी ई। सै राच आशणै वाल़ी आ ज़ेथदी कोई काम नाईं कौरी बौल़दै।"
JHN_009_005,ज़ेबी झ़ांऊ हाऊं धौतरी दी ऊ तेबी झ़ांऊ हाऊं धौतरी रौ प्याशौ ऊ।”
JHN_009_006,"इणौ बोलीयौ तिणीऐ ज़मीना दी थुकौ। और तेस थुका कौरी माटौ सीनौ किऔ, और सेऊ माटौ तेस शेड़ै री आखी दी लाइऔ,"
JHN_009_007,"तेसलै बोलौ, “डेऊ, शिलोमा रै कुंऐ दी आखी धोऊ” (शिलोह रौ मतलब आ “भेज़ौ औन्दौ”)। तिणीऐ डेइऔ आखी धोई, और देखदै हुइयौ वापिस आशौ।"
JHN_009_008,"तैबै तेसरै पड़ोसी और ज़ुणिऐ सेऊ भीखा मांगदै देखौ थौ, बोलदै लागै, “का एऊ सेऊ नाईं, ज़ुण बोशियौ भीख मांगा थौ?”"
JHN_009_009,"कुछ़ लोगुऐ बोलौ, “एऊ सेऊ ऊ आ।” दुजेउऐ बोलौ, “नाईं, पर तेसी ज़िणौ कुण ओर आ।” तिणीऐ बोलौ, हाऊं सेऊ ऊ।"
JHN_009_010,"तैबै सै तेसकु पुछ़दै लागै, “तू देखदै किणै कौरी लागौ ई?”"
JHN_009_011,"तिणीऐ ज़वाब दैऔ, “यीशु नावां रै एकी आदमीऐ माटौ सीनौ किऔ, और मेरी आखी दी लाइऔ बोलौ, ‘शिलोह रै कुंऐ दी डेइऔ धोऊ,’ तैबै हाऊं डैऔ और आखी धोई और देखदै लागौ।”"
JHN_009_012,"तिंउऐ तेसकु पुछ़ौ, “सेऊ किऐ आ? तिणीऐ बोलौ, हाऊं नाईं ज़ाणदौ।”"
JHN_009_013,लोगुऐ सेऊ ज़ुण पैहलै शेड़ौ थौ फरीसीउ काऐ नीं गौ।
JHN_009_014,"ज़ेज़ै दिनै यीशुऐ माटौ सीनौ कौरीयौ तेसरी आखी खोली थी, सेऊ आरामा रौ दीन थौ।"
JHN_009_015,"तैबै फरीसीउऐ भी तेसकू पुछ़ौ कि तू देखदै किणै कौरी लागौ ई। तिणीऐ तिउंलै बोलौ, “तिणीऐ मेरी आखी दी माटौ लाऔ, तैबै मुंइऐ आखी धोई ई, आबै देखाऊ ऊ।”"
JHN_009_016,"एथ माथै कुछ़ फरीसी लोग बोलदै लागै, “एऊ आदमी परमेश्‍वरा री तौरफा कू नाईं, कैलैकि सेऊ आरामा रौ दीन नाईं मानदौ।” दुजेउऐ बोलौ, “पापी आदमी इणै निशाण किणै कौरीऐ देखाल़ी बौल़ा आ?” और तिऊं मांझ़िऐ फूट पौड़ी गोई।"
JHN_009_017,"तिंउऐ तेस शेड़ै आदमी लै तौंइऐ बोलौ, “तिणीऐ तेरी आखी खोली गोई। तू तेसरै बारै दी का बोलाई?” तिणीऐ बोलौ, “सेऊ भविष्यक्ता आ।”"
JHN_009_018,"पर यहुदी मुख्यै कै विश्वास नाईं हुऔ कि सेऊ शेड़ौ थौ और आबै देखा आ, ज़ेबी झ़ांऊ तिंउऐ तेसरै, ज़ासरी आखी खुली गोई थी, मां-बाब औटाइयौ"
JHN_009_019,"तिऊंकु पुछ़ौ, “का एऊ तुमारौ छ़ोहरु आ, ज़ासलै तुमै बोलाई कि शेड़ौ पैदौ हुऔ थौ? तैबै आबै एऊ किणौ देखी बौल़ा आ?”"
JHN_009_020,"तेसरै मां-बाबै ज़वाब दैऔ, “आमै ता ज़ाणी कि एऊ आमारौ छ़ोहरु आ, और शेड़ौ पैदौ हुऔ थौ।"
JHN_009_021,"पर आमै इणौ नाईं ज़ाणदै कि आबै एऊ किणै कौरीऐ देखा आ, और ना इणौ ज़ाणदै कि कुणिऐ एसरी आखी ठीक की ई। एऊ स्याणौ आ। एसी कु पुछ़ौ। एऊ आपणै बारै दी आपु बोला आ।”"
JHN_009_022,"एज़ी बुशै तेसरै मां-बाबै एथीलै बोली कैलैकि सै यहुदी मुख्यै कु डौरा थै, कैलैकि यहुदी मुख्यै कौट्ठै हुई गौऐ थै कि अगर कुण विश्वास कौरालौ कि एऊ मसीह आ, ता आराधनालय कु पोरु गाड़ी ई।"
JHN_009_023,"एथीलै तेसरै मां-बाबै बोलौ, “एऊ स्याणौ आ, एसी कु पुछ़ौ।”"
JHN_009_024,"तैबै तिंउऐ तेस आदमी कु ज़ो शेड़ौ थौ, दुजै बारै औटाइयौ तेसलै बोलौ, “सौच़्च़ौ बोलीयौ परमेश्‍वरा री बौड़ाई कर। आमै ता ज़ाणी कि सेऊ आदमी पापी आ।”"
JHN_009_025,"तिणीऐ ज़वाब दैऔ, “हाऊं नाईं ज़ाणदौ कि सेऊ पापी आ कि नाईं। हाऊं एक ई बूश ज़ाणाऊ कि हाऊं शेड़ौ थौ और आबै देखाऊ।”"
JHN_009_026,"तिंउऐ तेसलै तौंइऐ बोलौ, “तिणीऐ ताऊं आइलै का किऔ? और किणै कौरी तेरी आखी ठीक कौरी आ?”"
JHN_009_027,"तिणीऐ तिउंलै बोलौ, “मुंइऐ ता तुमुलै बोली गौ आ, और तुमुऐ नाईं शुणौ। आबै दुजै बारै कैलै शुणनौ च़ाहा ई? का तुमै भी तेसरै च़ेलै हुणौ च़ाहा ई?”"
JHN_009_028,"तैबै सै तेसलै बुरौ-भौलौ बोलीयौ बोलदै लागै, “तू ई तेसरौ च़ेलौ, आमै ता मुसा रै च़ेलै ई।"
JHN_009_029,आमै ज़ाणी कि परमेश्‍वरै मुसा आइलै बुशै लाई। पर एस आदमी नाईं ज़ाणदै कि एऊ केशी कु आशौ आ।”
JHN_009_030,"तिणीऐ तिऊं लै ज़वाब दैऔ, “एज़ी ता हैरानी री बूश आ कि तुमै नाईं ज़ाणदै कि सेऊ किदलौ आ, तैबै भी तिणीऐ मेरी आखी खोली गोई।"
JHN_009_031,"आमै ज़ाणी कि परमेश्‍वर पापीऊ री नाईं शुणदौ, पर अगर कोई परमेश्‍वरा रौ भौगत आ और तेसरी मौरज़ी माथै हाण्डा आ, ता सेऊ तेसरी शुणा आ।"
JHN_009_032,ज़ेबी कु धौतरी चाणी आ तेबी ओउलै केबी भी आमुऐ नाईं शुणौ कि कुणिऐ पैदाइशी कु शेड़ै री आखी ठीक कौरी ई।
JHN_009_033,"अगर एऊ आदमी परमेश्‍वरा री तौरफा कु नाईं औलौ, ता कुछ़ भी नाईं कौरी बौल़ा थौ।”"
JHN_009_034,"तिंउऐ तेसलै ज़वाब दैऔ, “तू ता बिल्कुल ई पापा दी पैदौ हुऔ ई, तू आमुलै का शिखावा ई?” और तिंउऐ सेऊ बाइरै गाड़ी गौ।"
JHN_009_035,"यीशुऐ शुणौ कि तिंउऐ सेऊ बाइरै गाड़ी गौ आ, और ज़ेबी सेऊ मिलौ ता तेसलै बोलौ, “का तू आदमी रै छ़ोहरु माथै विश्वास कौरा ई?”"
JHN_009_036,"तिणीऐ ज़वाब दैऔ, “ओ प्रभु, सेऊ कुण आ, कि हाऊं तेस माथै विश्वास कौरु?”"
JHN_009_037,"यीशुऐ तेसलै बोलौ, “ताइंऐ सेऊ देखौ भी आ, और ज़ुण ताऊं आइलै बुशै लाइंदै आ लागौ औन्दौ सेऊ आ।”"
JHN_009_038,"तिणीऐ बोलौ, “ओ प्रभु, हाऊं ताऊं माथै विश्वास कौराऊ।” और तेसलै ढाल की ई।"
JHN_009_039,"तैबै यीशुऐ बोलौ, “हाऊं एस धौतरी दी फैसलौ कौरदै ऊ आशौ औन्दौ ताकी ज़ुण नाईं देखदै सै देखा और ज़ुण देखा आ सै शेड़ै औआ।”"
JHN_009_040,"ज़ुण फरीसी तेस आइलै थै तिंउऐ एज़ी बुशै शुणियौ तेसलै बोलौ, “का आमै भी शेड़ै ई?”"
JHN_009_041,"यीशुऐ तिउंलै बोलौ, “अगर तुमै शेड़ै औलै ता पापी नाईं औआ थै पर आबै बोलाई कि आमै देखी ई, एथीलै तुमुलै माफी नाईं मिलदी।”"
JHN_010_001,"“हाऊं तुमुलै सौच़्च़ौ-सौच़्च़ौ बोलाऊ कि ज़ुण-कुण दारा बाटीऐ भेरी रै बाड़ै दी नाईं आशा लौ, पर और केशी यालै आशा लौ, सेऊ च़ोर और डाकू आ।"
JHN_010_002,पर सेऊ भेरी रौ भेराल़ड़ु आ ज़ुण दारा बाटीऐ भितरै आशा आ।
JHN_010_003,"तेसलै दारा खोलणै वाल़ै दार खोलाई, और भेरी तेसरी बाच़ शुणीयौ रवावा ई, और सेऊ आपणी भेरीउ लै नावां कौरीऐ औटाइया और बाइरै नियां आ।"
JHN_010_004,"ज़ेबी सेऊ आपणी सारी भेरी बाइरै च़ौराउणा लै गाड़ा सा, ता तिऊंकु औगाड़ी-औगाड़िऐ आण्डा सा, और भेरी तेस आइलै पिछ़ाड़ी-पिछ़ाड़ी हुआई, कैलैकि सै भेरी तेसरी बाच़ शुणीयौ रवावा ई।"
JHN_010_005,"पर सै बिगानै पीछ़ु नाईं डेउंदी, और तेसकु ओरु-पोरु भागा ई, कैलैकि सै ओरी री बाच़ नाईं रवाउंदी।”"
JHN_010_006,"यीशुऐ तिउंलै एऊ औनैणौ दैऔ आ, पर सै नाईं सौमझ़ै कि इऊं बुशु रौ का मतलब आ ज़ो आमु आइलै बोला आ।"
JHN_010_007,"तैबै यीशुऐ तिउंलै तौंइऐ बोलौ, “हाऊं तुमु आइलै सौच़्च़ौ-सौच़्च़ौ बोलाऊ, कि ‘भेरीऊ लै भितरै आशणै रौ दार हाऊं ऊ।’"
JHN_010_008,"ज़ेती मुकु पैहलै आशै ई सै सारै च़ोर और डाकू ई, पर मेरी भेरीउऐ तिउंरी नाईं शुणी।"
JHN_010_009,"‘दार हाऊं ऊ।’ परमेश्‍वर मैरै ज़ौरिऐ आशणै वाल़ै लोगु बौच़ावा आ, और ज़ुण भितरै-बाइरै आशदै डेउंदै थाका लौ लागी तेसलै खाणा लै रोटी मिला आ।"
JHN_010_010,"च़ोर केज़ै दुजै कामा लै नाईं पर सिरफ च़ोरी कौरदै और झ़ांगदै और नाश कौरदै आशा आ। हाऊं एथलै आशौ ऊ कि सौभी लै ज़िन्दगी मिला, और भौरी मिला।”"
JHN_010_011,“आच़्छ़ौ भेराल़ड़ु हाऊं ऊ। आच़्छ़ौ भेराल़डु भेरीऊ लै आपणी ज़ान दिआ आ।
JHN_010_012,"ज़ो नुकुर औआ सेऊ ना ता भेराल़डु आ, और ना भेरीऊ रौ मालिक आ, शाल़टौ आशदै देखीयौ सेऊ भेरीऊ छ़ाड़िऔ भागा आ। और शाल़टौ तिऊं भेरीऊ माथै हामलौ कौरा आ और एक भेर पाकड़ीयौ ओरीऊ तितर-बितर कौरा आ।"
JHN_010_013,"सेऊ एथीलै भागा आ कि सेऊ नुकुर आ, और तेसकै भेरी री फिकर नाईं आसती।"
JHN_010_014,"आच़्छ़ौ भेराल़ड़ु हाऊं ऊ। और हाऊं आपणी भेरीऊ ज़ाणाऊ, और मेरी भेरी मुं ज़ाणाई।"
JHN_010_015,ज़िणौ बाब मुं ज़ाणा आ तिणी ई हाऊं बाब ज़ाणाऊ और हाऊं आपणी भेरीऊ लै आपणी ज़ान दिआऊ।
JHN_010_016,"मेरी तौंइऐ भी भेरी ई, ज़ो एस बाड़ै री नाईं ई। मुं सै भी आणनी ज़ुरुरी ई। सै मेरी बाच़ शुणाली रवावा ई, तैबै एका शाल़ और एका भेराल़ड़ु हुआ।"
JHN_010_017,बाब एथीलै मुं आइलै प्यार छ़ाड़ा आ कैलैकि हाऊं आपणै प्राण दिआऊ ताकी हाऊं तौंइऐ ज़िउंदौ ऊ।
JHN_010_018,"कोई मैरै प्राण मुकु नाईं नींई बौल़दौ, पर हाऊं आपु ई दिआऊ, मुकै तेस प्राण देणै रौ भी हक्क्क आ और, तेस नीणा रौ भी हक्क्क आ, कैलैकि एज़ौ हुकम मैरै बाबा कु आ मुलै मिलौ औन्दौ।”"
JHN_010_019,इऊं बुशु कौरीऐ यहुदिऊ दी आपु मांझ़िऐ फूट पौड़ी गोई।
JHN_010_020,"तिऊं मांझ़िऊ कु भौरी ज़ौणै बोलदै लागै, “तेसदी बुरी आत्मा आ, और सेऊ पागल आ। तेसरी कैलै शुणाई?”"
JHN_010_021,"ओरी लोगुऐ बोलौ, “एज़ी बुशै इणै आदमी री नाईं ज़ासदी बुरी आत्मा आ। का बुरी आत्मा शेड़ै री आखी ठीक कौरी बौल़ा आ?”"
JHN_010_022,यरुशलेमा दी स्थापना रौ साज़ौ हुऔ। और हिऊंदा रौ मौसम थौ।
JHN_010_023,यीशु परमेश्‍वरा रै घौरा दी सुलैमाना री खौल़ै दी घूमदै थौ लागौ औन्दौ।
JHN_010_024,"तैबै यहुदिउऐ सेऊ आशीयौ घेरौ और पुछ़ौ, “तू आमारौ ज़िऊ केबी झ़ांऊ धोखा दी छ़ाड़ाई? अगर तू मसीह ता आमु आइलै साफ-साफ बोल।”"
JHN_010_025,"यीशुऐ तिउंलै ज़वाब दैऔ, “मुंइऐ तुमुलै बोली गौ पर तुमै विश्वास ई ना कौरदै। ज़ो काम हाऊं आपणै बाबा रै हक्क्का कौरीऐ कौराऊ सै काम ई मैरै गवाह ई,"
JHN_010_026,पर तुमै एथीलै विश्वास नाईं कौरदै कैलैकि तुमै मेरी भेरी मांझ़िया कु नाईं आसती।
JHN_010_027,"मेरी भेरी मेरी हाक शुणीयौ रवावा ई। हाऊं तिऊं ज़ाणाऊ, और सै मुं पीछ़ु-पीछ़ु आण्डाई।"
JHN_010_028,"और हाऊं तिउंलै सौदा री ज़िन्दगी दिआऊ। सै केबी भी नाश नाईं औआ ली, और कोई तिऊं मैरै हाथा कु नाईं नींई।"
JHN_010_029,"मैरौ बाब, ज़ुणिऐ सै मुकै देई ऐन्दी ई, सारेऊ कु बौड़ौ आ और कोई तिऊं बाबा रै हाथा कु नाईं नींई बौल़दौ।"
JHN_010_030,हाऊं और मैरौ बाब एका ई।”
JHN_010_031,यहुदी मुख्येउऐ तेसदी पात्थरै लाइणा लै तौंइऐ पात्थर च़ुंगै।
JHN_010_032,"एथ माथै यीशुऐ तिउंलै बोलौ, “मुंइऐ तुमुकै बाबा री तौरफा कु भौरी भौलै काम देखाल़ै ई। तिऊं मांझ़िआ कु केज़ै कामा लै तुमै मुंदी पात्थरै लाआ ई?”"
JHN_010_033,"यहुदी मुख्येउऐ तेसलै ज़वाब दैऔ, “भौलै कामा लै आमै ताऊं दी पात्थरै नाईं लाइंदै पर परमेश्‍वरा री बुराई कौरना लै। और एथलै कि तू आदमी हुईयौ आपु ई परमेश्‍वर बौणा ई।”"
JHN_010_034,"यीशुऐ तिउंलै ज़वाब दैऔ, “का तुमारै पवित्रशास्त्रा दी नाईं आ लिखौ औन्दौ, ‘मुंइऐ बोलौ, तुमै ईश्वर ई?’"
JHN_010_035,"अगर तिणीऐ तिउंलै ईश्वर बोलौ ज़ास काऐ परमेश्‍वरा रौ वचन पौउंच़ौ (और पवित्रशास्त्रा री बूश गलत नाईं हुई बौल़दी),"
JHN_010_036,"ता ज़ुण बाबै पवित्र चाणीऔ धौतरी दी भेज़ौ आ, तुमै तेसलै बोलाई, ‘तू बुराई कौरा ई,’ एथीलै कि मुंइऐ बोलौ, ‘हाऊं परमेश्‍वरा रौ छ़ोहरु ऊ?’"
JHN_010_037,"अगर हाऊं बाबा रौ काम नाईं कौरदौ, ता मैरौ विश्वास नाईं कौरौ।"
JHN_010_038,"पर अगर हाऊं कौराऊ, ता च़ाऊ मैरौ विश्वास नाईं भी कौरौ। पर तिऊं कामा रौ ता विश्वास कौरौ, ताकी तुमै ज़ाणा और सौमझ़ा कि बाब मुंदी आ और हाऊं बाबा दी।”"
JHN_010_039,तैबै तिंउऐ तौंइऐ तेस पाकुड़नै री कोशिष की पर सेऊ तिंउरै हाथा कु निकल़ी गौ।
JHN_010_040,"तैबै यीशु यरदना नौईं पारभिलै सेज़ी ज़ागाह दी डेई गौ, ज़िऐ यहुन्ना पैहलै बपतिस्मौ दिआ थौ, और तिऐ रौऔ।"
JHN_010_041,"भौरी लोग तेस काऐ आशीयौ बोला थै, “यहुन्नै ता कोई हैरानी वाल़ै काम नाईं देखाऐ, पर ज़ो कुछ़ यहुन्नै एसरै बारा दी बोलौ थौ, सेऊ सारौ सौच़्च़ौ थौ।”"
JHN_010_042,और तिऐ भौरी लोगुऐ यीशु माथै विश्वास कियौ।
JHN_011_001,मरियम और तियांरी बौइण मारथा रै गाऊं बैतनिय्याह रौ लाज़र नावां रौ एक आदमी बिमार थौ।
JHN_011_002,"इऐ सेज़ी मरियम थी ज़ुणिऐ बासीऐ प्रभु तौल़ै किमती तेल पाईयौ तेसरै बांगणै आपणै बाल़ा कौरी गुशै थै, इंयारौ भाई लाज़र बिमार थौ।"
JHN_011_003,"तैबै तियांरी बौइणिऐ तेस औटाउणा लै आदमी भेज़ीयौ बोलौ, “ओ प्रभु, देख, ज़ास आइलै तू प्यार छ़ाड़ाई, सेऊ बिमार आ।”"
JHN_011_004,"इणै शुणियौ यीशुऐ बोलौ, “एज़ी बिमारी मौरणै री नाईं। पर परमेश्‍वरा री बौड़ाई लै आ, कि तेथ कौरी परमेश्‍वरा रै छ़ोहरु री बौड़ाई औआ।”"
JHN_011_005,यीशु ता मारथा और तियांरी बौइण और लाज़रा कु प्यार कौरा थौ।
JHN_011_006,"पर ज़ेबी तिणीऐ शुणौ कि सेऊ बिमार आ, ता ज़ेज़ी ज़ागाह दी सेऊ थौ, तिऐ दुई दिन औज़ौ रुकी गौ।"
JHN_011_007,"तेत बासिऐ तिणीऐ आपणै च़ेलेऊ लै बोलौ, “च़ालौ, आमै तौंइऐ यहुदिया परदेशा लै डेई।”"
JHN_011_008,"च़ेलेउऐ यीशु लै बोलौ, “ओ गुरुजी, इबी ता यहुदी मुख्यै ताऊं ढोल़ीयाउणौ च़ाहा थै, आबै का तू औज़ौ भी तिऐ डिआई?”"
JHN_011_009,"यीशुऐ ज़वाब दैऔ, “का दिना रै बारह घंटै नाईं औन्दै? अगर कुण दुसै हाण्डा लौ, ता ठोकर नाईं लागदी, कैलैकि सेऊ इऐं धौतरी रौ प्याशौ देखा आ।"
JHN_011_010,"पर अगर कुण राची हाण्डा लौ ता ठोकर लागा आ, कैलैकि तिउंकै कोई प्याशौ नाईं आ।”"
JHN_011_011,"एज़ी बुशै बोलणै बासिऐ तिणीऐ तिउंलै बोलौ, “आमारौ गोष्टण लाज़र सुती गौ आ, पर हाऊं तेस उज़ीयाउंदै डिआऊ।”"
JHN_011_012,"तैबै च़ेलेउऐ यीशु लै बोलौ, “ओ प्रभु, अगर सेऊ सुती गौ आ, ता च़ांगौ औआ सा।”"
JHN_011_013,"यीशुऐ ता तेसरै मौरणै रै बारै दी बोलौ थौ, पर सै सौमझ़ै कि सेऊ निजा दी सुतणै रै बारै दी बोलौ।"
JHN_011_014,"तैबै यीशुऐ तिउंकै साफ-साफ बोली गौ, “लाज़र मौरी गौ आ।"
JHN_011_015,"और हाऊं तुमारी वज़ाह कु खुश ऊ कि हाऊं तिऐ नाईं थौ ज़ेथकु तुमै विश्वास कौरा। पर आबै च़ालौ, आमै तेस काऐ डेई।”"
JHN_011_016,"तैबै थोमै ज़ासलै दिदुमुस भी बोला थै, आपणै साथी च़ेलेउलै बोलौ, “च़ालौ, आमै भी एस आइलै मौरदै डेई।”"
JHN_011_017,बैतनिय्याह गाँवा रै नज़दीक पौउंच़िऔ यीशु कै पौतौ लागौ कि लाज़रा री लाश ओडाच़ी दी छ़ाड़ियौ च़ार दिन हुई गौऐ ई।
JHN_011_018,बेतनिय्याह यरुशलेमा कु कोई चिन किलोमिटर दूर थौ।
JHN_011_019,भौरी यहुदी लोग मार्था और मरियमा काऐ तिंउरै भाई रौ पसताऔ दैंदै थै आशै औन्दै।
JHN_011_020,"ज़ेबी मार्थै यीशु रै आशणै री खुशी री खौबर शुणी ता सै तेस मिलदै डेई, पर मरियम रौई घौरा कै बोशी।"
JHN_011_021,"मार्थै यीशु लै बोलौ, “ओ प्रभु, अगर तू इदै औआ थौ, ता मैरौ भाई नाईं मौरा थौ।"
JHN_011_022,"और इबी भी हाऊं ज़ाणाऊ कि ज़ो कुछ़ तू परमेश्‍वरा कु मांगा लौ, परमेश्‍वर ताउंलै दिआ आ।”"
JHN_011_023,"यीशुऐ तिंआलै बोलौ, “तैरौ भाई तौंइऐ ज़िउंदौ औआ आ।”"
JHN_011_024,"मार्थै यीशु लै बोलौ, “हाऊं ज़ाणाऊ कि आखरी दिना दी मौरणै बासिऐ ज़िउणै रै बौगतै सेऊ ज़िउंदौ औआ।”"
JHN_011_025,"यीशुऐ तियांलै बोलौ, “हाऊं ऊ सेऊ ज़ो मौरै औन्दै ज़िउंदै कौराऊ। ज़ुण मुं माथै विश्वास छ़ाड़ा आ, अगर सेऊ मौरा भी लौ, तैबै भी ज़िउंदौ औआ,"
JHN_011_026,"ज़ुण ज़िउंदै ई और मुं माथै विश्वास छ़ाड़ाई, सै केबी भी ना मौरदै। का तू एज़ी बुशा माथै विश्वास कौरा ई?”"
JHN_011_027,"तिंआऐ यीशु लै बोलौ, “ओ प्रभु, हाऊं विश्वास कौराऊ कि परमेश्‍वरा रौ छ़ोहरु मसीहा आ ज़ुण धौतरी माथै आशणै वाल़ौ थौ सेऊ तू ई।”"
JHN_011_028,"इणै बोलीयौ सै डेई गोई, और आपणी बौइण मरियम औटाइयौ च़ुटुकच़ार बोलौ, “गुरु इदरी आ और ताऊं औटावा आ।”"
JHN_011_029,इणै शुणियौ सै फेटी उठीयौ तेस काऐ आशी।
JHN_011_030,यीशु इबी झ़ांऊ गाँवा दी नाईं पौउंच़ौ थौ पर सेज़ी ज़ागाह दी थौ ज़िऐ मार्था तेसकु मिली थी।
JHN_011_031,"तैबै ज़ो यहुदी लोग तिंआ आइलै घौरा दी थै और तियांलै पसताऔ दैंदै थै आशै औन्दै, ज़ेबी तिंउऐ देखौ कि मरियम फेटी उठीयौ बाइरै डेई गोई ता इणै सौमझ़ियौ कि सै ओडाच़ी दी लेरदै डिआ सा, ता तिंआ पीछ़ु डेई गौऐ।"
JHN_011_032,"ज़ेबी मरियम तिऐ पौउंच़ी ज़िऐ यीशु थौ ता तेस देखीयौ ई तेसरै बांगणै माथै पौड़ी और बोलौ, “ओ प्रभु, अगर तू इदै औआ थौ, ता मैरौ भाई नाईं मौरा थौ।”"
JHN_011_033,"ज़ेबी यीशुऐ सै और तिंआ आइलै आशै औन्दै यहुदी लोग, लेरदै देखै, ता सेऊ आत्मा दी निराश और भौरी दुखी हुऔ,"
JHN_011_034,"और बोलौ, “तुमुऐ तेसरौ मौड़ौ किऐ आ दाबौ औन्दौ?” तिंउऐ तेसलै बोलौ, “ओ प्रभु, हाण्डियौ देख।”"
JHN_011_035,यीशु लेरौ।
JHN_011_036,"तैबै यहुदी बोलदै लागै, “देखौ, एऊ तेस आइलै केती प्यार कौरा थौ।”"
JHN_011_037,"पर तिऊं मांझ़िऐ कई लोगुऐ बोलौ, “का एऊ ज़ुणिऐ शेड़ै री आखी ठीक कौरी थी, इणौ भी नाईं कौरी बौल़ौ कि एऊ आदमी नाईं मौरा?”"
JHN_011_038,यीशु तौंइऐ ज़िवा कु भौरी दुखी हुईयौ ओडाच़ी काऐ आशौ। सेऊ एक ढवार थौ और तेस माथै एक पात्थर थौ छ़ाड़ौ औन्दौ।
JHN_011_039,"यीशुऐ बोलौ, “एस पात्थर पोरु कौरौ।” तेस मौरै औन्दै री बौइण मार्थै तेसलै बोलौ, “ओ प्रभु, एथकु ता आबै बास आशा आ, कैलैकि एस मारीयौ आबै च़ार दिन हुई गौऐ ई।”"
JHN_011_040,"यीशुऐ तिंआलै बोलौ, “का मुंइऐ ताउंलै नाईं बोलौ थौ कि अगर तू विश्वास कौरा ली, ता परमेश्‍वरा री महिमा देखाल़ी।”"
JHN_011_041,"तैबै तिंउऐ सेऊ पात्थर तिदरा कु पोरु कियौ। यीशुऐ सौरगा भिलै देखीयौ बोलौ, “ओ बाब, हाऊं तैरौ धन्यबाद कौराऊ कि ताइंऐ मेरी प्राथना शुणी गोई आ।"
JHN_011_042,"हाऊं ज़ाणा थौ कि तू सौदा मेरी शुणाई, पर ज़ो भीड़ ओरु-पोरु खौड़ी आ, तिउंरी बजह कु मुंइऐ इणौ ज़ोरै बोलौ आ, ज़ेथ कौरी इऐ विश्वास कौरा कि ताइंऐ हाऊं भेज़ौ ऊ।”"
JHN_011_043,"इणौ बोलीयौ यीशुऐ ज़ोरै हाका देइयौ बोलौ, “ओ लाज़र, निकल़ियौ आश!”"
JHN_011_044,"ज़ुण मौरी गौ थौ, सेऊ कफना कौरी हाथा लाता कु बानुऔ औन्दौ निकल़ियौ आशौ, और तेसरौ मुं थौ कापड़ै दी मेटुऔ औन्दौ। यीशुऐ तिउंलै बोलौ, “एस पोरु खोलौ और डेउणै दैऔ।”"
JHN_011_045,"तैबै ज़ुण यहुदी लोग मरियमा काऐ थै आशै औन्दै और ज़ुणिऐ तेसरौ एज़ौ काम देखौ ज़ो तिणीऐ कियौ थौ, तिऊं मांझ़िआ कु भौरी लोगुऐ तेस माथै विश्वास कियौ।"
JHN_011_046,पर तिऊं मांझ़िआ कु कुछ़ लोगुऐ फरीसीउ काऐ डेइयौ यीशु रै कामा रै बारै दी बोलौ।
JHN_011_047,"एथीलै बौड़ै याजकु और फरीसीउऐ बौड़ी खुंबल़ी औटाई और बोलौ, “आमै कौरी का ई? एऊ आदमी ता भौरी हैरानी वाल़ै काम देखाल़ा आ।"
JHN_011_048,"अगर आमै एस इणी छ़ाड़ुलै, ता सारै तेस माथै विश्वास कौरा ई, और रोमी राज़ आशीयौ आमारी ज़ागाह और ज़ाती, दुइया माथै राज़ कौरा।”"
JHN_011_049,"तैबै तिऊं मांझ़िआ कु काइफा नावां रै एकी आदमीऐ ज़ुण सेज़ी साला दी परधान याजक थौ, बोलौ, “तुमै कुछ़ भी नाईं ज़ाणदै।"
JHN_011_050,"और ना इणौ सौमझ़दै कि तुमुलै इणौ भौलौ आ कि आमारै लोगु लै एक आदमी मौरा, और सारै इस्राइली लोगु नाश ना औआ।”"
JHN_011_051,"एज़ी बुशै तिणीऐ आपणी तौरफा कु नाईं बोली, पर सेज़ी साला रै परधान याजक हुइयौ भविष्यवाणी की, कि यीशु इस्राइली लोगु लै मौरा आ।"
JHN_011_052,और ना सिरफ इस्राइली लोगु लै पर एथलै भी कि परमेश्‍वरा री भटकी ऐन्दी सन्तान कौट्ठै कौरा।
JHN_011_053,सेज़ै दिना कु सै यहुदी मुख्यै तेस झ़ांगणै री कोशिष कौरदै लागै।
JHN_011_054,"एथीलै यीशु तेभी कु यहुदिऊ मांझ़िऐ पौगड़ै हुईयौ नाईं हान्डौ, पर तिदरा कु डेइऔ ज़ांगल़ा रै नज़दीका रै परदेशा दी इफ्राईम नावां रै एकी इलाकै दी डैऔ। और आपणै च़ेलेऊ आइलै तिदरी रौउंदै लागौ।"
JHN_011_055,"यहुदिऊ रै फसह रौ साज़ौ नज़दीक थौ, और भौरी लोग साज़ै कु पैहलै गाँवा कु यरुशलेमा दी परमेश्‍वरा रै घौरा डेवै ताकी आपु शुद्ध हुआ।"
JHN_011_056,"बौड़ै याजकु और फरीसीउऐ एज़ौ हुकम थौ दैऔ औन्दौ कि अगर कासकै इणौ पौतौ लागा लौ कि यीशु किऐ आ, ता आमुकै बोलेऊ, ताकी आमै तेस पाकड़ी बौल़ी।"
JHN_011_057,"तैबै बौड़ै याजक और फरीसी यीशु लोड़दै लागै और परमेश्‍वरा रै घौरा दी खौड़ै हुइयौ आपु मांझ़िऐ बोलदै लागै, “तुमै का सुंच़ाई? का सेऊ साज़ै दी नाईं आशदौ?”"
JHN_012_001,"यीशु फसह रै साज़ै रै छ़ौ दिन पैहलै बैतनिय्याह गांवा दी आशौ ज़िऐ लाज़र ज़िउंदौ कियौ थौ, ज़ो यीशुऐ ज़िउंदौ कियौ थौ।"
JHN_012_002,"तिऐ तिंउऐ तेसलै रोटी तैयार की। और मार्था थी सेवा कौरदै लागी ऐन्दी, और लाज़र तिऊं मांझ़िऐ एक थौ ज़ुण यीशु आइलै रोटी खान्दै थौ बोशौ औन्दौ।"
JHN_012_003,"तैबै मरियमै जटामांसी रौ आधौ सेर भौरी किमत्ती खुश्बुदार तेल आणियौ यीशु री लाता माथै पाऔ, और आपणै बाल़ा कौरी तेसरै लात गुशै। और तेला री खुशबु कौरी घौर खुशबुदार हुई गौ।"
JHN_012_004,"पर यीशु रै च़ेलेऊ मांझ़िआ कु यहुदा इस्करियोती नावां रौ एक च़ेलौ ज़ुण तेस पकड़ाउणौ च़ाहा थौ, बोलदै लागौ,"
JHN_012_005,“एऊ तेल चिन शौ दिनारा दी बेच़िऔ गरीबु लै कैलै ना दैऔ औलौ?”
JHN_012_006,"तिणीऐ एज़ी बूश एथकु ना बोली भी नाईं कि तेसकै गरीबु री ज़ौरी थी पर एथलै कि सेऊ च़ोर थौ, और तेसकै पैसेऊ रौ बैग हुआ थौ और तेथदी ज़ो कुछ़ पा थै, सेऊ गाड़ा थौ तेथकु पोरु।"
JHN_012_007,"यीशुऐ बोलौ, “इऐं इणौ कौरणै दैऔ परेशान ना कौरौ, कैलैकि इऐ मैरै मौरणै रै दिना लै त्यारी कौरा आ।"
JHN_012_008,"कैलैकि गरीब ता सौदा तुमु आइलै रौआ ई, पर हाऊं तुमु आइलै सौदा नाईं रौउंदौ।”"
JHN_012_009,"ज़ैबै यहुदिऊ री बौड़ी भीड़ा कै पौतौ लागी गौ कि सेऊ तिऐ आ, ता सै सिरफ यीशु री वज़ाह कु नाईं आशै पर एथलै भी कि लाज़र देखा, ज़ो यीशुऐ मौरै औन्दै मांझ़िआ कु ज़िउंदौ कियौ थौ।"
JHN_012_010,तैबै बौड़ै याजक लाज़र झ़ांगणै रै बारै दी आपु मांझ़िऐ चौपड़िंदै लागै।
JHN_012_011,कैलैकि लाज़रा री वज़ाह कु कईऐ यहुदी लोग तिऊं छ़ाड़ियौ डेई गौऐ और यीशु माथै विश्वास कियौ।
JHN_012_012,"दुजै दिनै भौरी लोगुऐ ज़ो साज़ै दी थै आशै औन्दै, इणौ शुणियौ कि यीशु यरुशलेमा लै आ आशदै लागौ औन्दौ।"
JHN_012_013,"तैबै तिंउऐ खज़ूरा री डाल़ी नींई और तेसकु मिलदै डेवै, और हाकै देइयौ बोलदै लागै, “होसाना! आशीष वाल़ौ आ इस्राइला रौ राज़ौ, ज़ो प्रभु रै नावां कौरी आशा आ।”"
JHN_012_014,"ज़ेबी यीशु कै गादै रौ गौधेटु मिलौ। ता सेऊ तेस माथै बोशौ, ज़िणौ लिखौ औन्दौ आ,"
JHN_012_015,"“ओ यरुशलेमा रै लोगुओ, नाईं डौरौ। देखौ, तुमारौ राज़ौ गौधेटु माथै बोशियौ आ आशदै लागौ औन्दौ।”"
JHN_012_016,"यीशु रै च़ेलै पैहलै ता एज़ी बुशै नाईं सौमझ़ै, पर ज़ेबी यीशु री महिमा पौगड़ौ हुई ता तिउंकै याद आशी कि एज़ी बुशै तेसरै बारै दी थी लिखी ऐन्दी और लोगुऐ तेस आइलै तिणौ बरताव किऔ थौ।"
JHN_012_017,"तैबै भीड़ा रै तिऊं लोगुऐ एकी दुज़ेऊ लै बोलौ, “ज़ुण लोग तेस आइलै थै ज़ेबी तिणीऐ लाज़र ओडाच़ी कु औटाइयौ मौरै औन्दै कु ज़िउंदौ किऔ थौ।”"
JHN_012_018,"भौरी लोग यीशु कु मिलदै आशै कैलैकि तिंउऐ यीशु रै तेस हैरानी वाल़ै कामा रै बारै दी शुणौ थौ,"
JHN_012_019,"तैबै फरीसीउऐ आपु मांझ़िऐ बोलौ, “सुंच़ौ ता सही, आमै कुछ़ नाईं कौरी बौल़द। देखौ, धौतरी रै लोग तेस पीछ़ु च़ाल पौड़ी गौऐ।”"
JHN_012_020,ज़ुण लोग तेस साज़ै दी आराधना कौरदै परमेश्‍वरा रै घौरा दी थै आशै औन्दै तिऊं मांझ़िआ कु कुछ़ युनानी थै।
JHN_012_021,"तिंउऐ गलील परदेशा रै बैतसैदा गाँवा दी रौइणै वाल़ै फिलिप्पुस नावां रै आदमी काऐ आशीयौ तेसकु औरज़ की, “ओ फिलिप्पुस, आमै यीशु कु मिलणौ च़ांई।”"
JHN_012_022,"फिलिप्पुसै आशीयौ आन्द्रियासा कै बोलौ, तैबै आन्द्रियास और फिलिप्पुसै डेइऔ यीशु कै बोलौ।"
JHN_012_023,"एथ माथै यीशुऐ तिउंलै बोलौ, “सेज़ौ बौगत आशी गौ आ कि आदमी रै छ़ोहरु री बौड़ाई औआ।”"
JHN_012_024,"हाऊं तुमुकै सौच़्च़ौ-सौच़्च़ौ बोलाऊ कि ज़ेबी झ़ांऊ गीऊं रौ दाणौ ज़मीना दी पौड़ीयौ मौरदौ नाईं, तेभी झ़ांऊ सेऊ एखुली रौआ आ। पर ज़ेबी मौरा आ, ता भौरी फल़ आणा आ।"
JHN_012_025,"ज़ुण आपणै प्राण प्यारै सौमझ़ा आ, सेऊ तेस पोरु औरावा आ। और ज़ुण इऐं धौतरी दी आपणै प्राण प्यारै नाईं सौमझ़दौ, सेऊ सौदा री ज़िन्दगी झ़ांऊ तेस बौच़ावा आ।"
JHN_012_026,"अगर कुण मेरी सेवा कौरा आ, ता तिणीऐ मैरौ च़ेलौ जा सा बौणनौ। और ज़िऐ हाऊं ऊ, तिऐ मैरौ च़ेलौ भी हुआ। अगर कुण मेरी सेवा कौरा, ता बाब तेसरी इज़्ज़त कौरा आ।"
JHN_012_027,"“आबै मैरौ ज़िऊ बेचैन आ। एथीलै आबै हाऊं का बोलु? ‘ओ बाब, मुं एज़ै दु:खा रै बौगता कु बौच़ाऊ?’ कैलैकि हाऊं इऐं दुनिया दी एथीलै आशौ ऊ कि दु:ख उठाऊ।”"
JHN_012_028,"“ओ बाब, आपणै नावां री बौड़ाई कर।” तैबै सौरगा कु एक हाक शुणुई, “कि मुंइऐ तेसरी बौड़ाई की आ, और औज़ौ भी कौराऊ।”"
JHN_012_029,"तैबै ज़ुण लोग खौड़ै हुइयौ शुणदै थै लागै औन्दै तिंउऐ बोलौ कि सौरग गुड़ौ। ओरीउऐ बोलौ, “सौरगदूतै तेस आइलै बुशै लाई आ।”"
JHN_012_030,"तेथ माथै यीशुऐ बोलौ, “एज़ी हाक मुलै नाईं, पर तुमुलै आशी आ।"
JHN_012_031,"आबै परमेश्‍वर इऐं धौतरी रै लोगु रौ फैसलौ कौरा आ, आबै परमेश्‍वर तेस शैतान ज़ो धौतरी रै लोगु माथै राज़ कौरा आ, नाश कौरा आ।"
JHN_012_032,"और हाऊं, अगर धौतरी कु उंच़ी ज़ागाह दी डेउलै। ता सारेऊ आपु काऐ आणाऊ।”"
JHN_012_033,"इणै बोलीयौ यीशुऐ इणौ पौगड़ौ की गौ, कि सेऊ किणी मौउतिऐ मौरा आ।"
JHN_012_034,"एथ माथै लोगुऐ यीशु लै बोलौ, “आमुऐ पवित्रशास्त्रा री एज़ी बूश शुणी आ कि मसीह सौदा लै ज़िवा, तैबै तू कैलै बोलाई कि आदमी रौ छ़ोहरु उंच़ै दी च़ड़ाउणौ ज़ुरुरी आ? एऊ आदमी रौ छ़ोहरु कुण आ?”"
JHN_012_035,"यीशुऐ तिउंलै बोलौ, “प्याशौ आबै थोड़ी देरा झ़ांऊ तुमु मांझ़िऐ आ। ज़ेबी झ़ांऊ प्याशौ तुमु आइलै आ तेभी झ़ांऊ हाण्डदै थाकौ लागी, इणौ नां च़ांई हुऔ कि न्यारौ तुमु आशीयौ घेरा। ज़ुण न्यारै दी हाण्डा आ सेऊ नाईं ज़ाणदौ कि केशी डिआ।"
JHN_012_036,"ज़ेबी झ़ांऊ प्याशौ तुमु आइलै आ, प्याशै माथै विश्वास कौरौ ताकी तुमै प्याशै री लोल़डै बौणा।” एज़ी बुशै बोलीयौ यीशु तिदरा कु डेई गौ और तिऊंकु च़ोरुई थाकौ।"
JHN_012_037,"यीशुऐ तिउंकै एतरै हैरानी वाल़ै काम देखाऐ, तैबै भी तिंउऐ तेस माथै विश्वास नाईं किऔ।"
JHN_012_038,"एऊ एथीलै हुऔ ताकी यशायाह भविष्यवक्ता रौ वचन पुरौ हुआ ज़ो तिणीऐ बोलौ थौ, “ओ प्रभु, कुणीऐ आमारै खुशी री खौबरा माथै विश्वास कियौ आ? और परमेश्‍वरा री शक्ति कास दी पौगड़ी हुई आ?”"
JHN_012_039,"एज़ी वज़ाह कु सै विश्वास नाईं कौरी बौल़ै, कैलैकि यशायाह भविष्यवक्तै इणौ भी बोलौ आ,"
JHN_012_040,"“तिणिऐ तिउंरी आखी शेड़ी की, और तिऊंरौ ज़िऊ काठौ किऔ। केशी इणौ ना च़ांई हुऔ कि सै आखी कौरी देखा, और ज़िवा कौरी सौमझ़ा, और आपणौ ज़िऊ बौदल़ै, और हाऊं तिऊं च़ांगै कौरु।”"
JHN_012_041,"यशायाह भविष्यवक्तै एज़ी बुशै एथकु बोली कि तिणीऐ यीशु री भविष्य दी हुणै वाल़ी महिमा देखी, और तिणीऐ तेसरै बारै दी बुशै लाई।"
JHN_012_042,"तैबै भी यहुदी मुख्यै मांझ़िआ कु भौरीउऐ तेस माथै विश्वास किऔ, पर फरीसीउ री वज़ाह कु पौगड़ै दी नाईं माना थै, केशी इणौ ना च़ांई हुऔ कि सै आराधनालय कु बाइरै गाड़िया"
JHN_012_043,"कैलैकि आदमी री तौरफा कु बौड़ाई तिउंकै, परमेश्‍वरा री तौरफा री बौड़ाई कु भौरी आच़्छ़ी लागा थी।"
JHN_012_044,"यीशुऐ हाकै देइऔ बोलौ, “ज़ुण मुं माथै विश्वास कौरा आ, सेऊ मुं माथै नाईं पर मैरै भेज़णै वाल़ै परमेश्‍वरा माथै विश्वास कौरा आ।"
JHN_012_045,"और ज़ुण मुं देखा आ, सेऊ मुं भेज़णै वाल़ौ देखा आ।"
JHN_012_046,हाऊं धौतरी माथै प्याशौ हुइयौ ऊ आशौ औन्दौ ताकी ज़ुण मुं माथै विश्वास कौरा सेऊ न्यारै दी ना रौआ।
JHN_012_047,"अगर कुण मेरी बुशै शुणियौ नाईं माना लौ, ता हाऊं तिऊं आरोपी नाईं चाणदौ। कैलैकि हाऊं धौतरी रै लोगु माथै आरोप लाइंदै नाईं, पर धौतरी रै लोगु रौ छ़ुटकारै कौरदै ऊ आशौ औन्दौ।"
JHN_012_048,"ज़ुण मुं कुछ़ भी ना मानदौ और मेरी बुशै नाईं अपणाउंदौ तेसदी आरोप लाइणै वाल़ौ ता एक आ, मतलब, ज़ो वचन मुंइऐ बोलै ई, सै ई फैसलै रै दिना दी तेस माथै आरोप ला ई।"
JHN_012_049,"कैलैकि मुंइऐ आपणी तौरफा कु बुशै नाईं बोली। पर बाबै ज़ुणिऐ हाऊं भेज़ौ ऊ तिणीऐ मुलै हुकम दैऔ आ, कि का बुशै लाऊ और का बोलु?"
JHN_012_050,"और हाऊं ज़ाणाऊ कि तेसरौ हुकम ज़ो सौदा रौ ज़िन्दगी दिया आ। एथीलै हाऊं ज़ो कुछ़ बोलाऊ, तेस तिणी बोलाऊ ज़िणौ बाब मुलै बोला आ।”"
JHN_013_001,"फसह रै साज़ै कु पैहलै, ज़ेबी यीशुऐ ज़ाणी गौ कि मैरौ बौगत आशी गौ आ कि धौतरी छ़ाड़ियौ वापिस बाबा काऐ डेउ, ता आपणै लोगु कु ज़ुण तेस पिछ़ु हाण्डा थै ज़िणौ प्यार सेऊ छ़ाड़ा थौ, सौदा झ़ांऊ तिणौऔ प्यार कौरा।"
JHN_013_002,"ब्याल़की रोटी खाणै रै बौगता दी, शैतानै शमौना रै छ़ोहरु यहुदा इस्करियोती रै ज़िवा दी इणी बूश पाई गोई कि तेस पकड़ावा,"
JHN_013_003,"“यीशुऐ, इणौ ज़ाणीऔ कि बाबै सब कुछ़ मैरै हाथा दी कौरी गौ आ। और हाऊं परमेश्‍वरा रै काऐ कु आशौ औन्दौ, और परमेश्‍वरा रै काऐ वापिस डिआऊ,"
JHN_013_004,"यीशु रोटी छ़ाड़ियौ उठौ और आपणै उपरा रै जुड़कै पोरु खोलै, और आपणी कौमरा दी गाची बानिऔ।"
JHN_013_005,ओखरा दी पाणी भौरीऔ च़ेलेऊ रै बांगणै धोउंदै और ज़ेज़ी गाची तेसरी कौमरा दी थी बानी ऐन्दी तेथ कौरी गुशदै लागौ।”
JHN_013_006,"ज़ेबी सेऊ शमौन पतरसा काऐ आशौ, तैबै पतरसै तेसलै बोलौ, “ओ प्रभु, का तू मैरै बांगणै धोआई?”"
JHN_013_007,"यीशुऐ तेसलै ज़वाब दैऔ, “ज़ो हाऊं कौराऊ, तू एथरौ मतलब नाईं ज़ाणदौ, पर एथ बासिऐ सौमझ़ा ई।”"
JHN_013_008,"पतरसै तेसलै बोलौ, “तू मैरै बांगणै केभी ना धोआलौ!” इणै शुणियौ यीशुऐ तेसलै बोलौ, “अगर हाऊं तैरै बांगणै नाईं धोऊ लै, ता मुं आइलै तैरौ कुछ़ भी रिश्तौ नाईं।”"
JHN_013_009,"शमौन पतरसै बोलौ, “ओ प्रभु, ता मैरै बांगणै नाईं, पर हाथ और मूंड़ भी धोऊ।”"
JHN_013_010,"यीशुऐ तेसलै बोलौ, “ज़ो धोउई गौ आ तेस बांगणै रै सिवाऐ ओर कुछ़ धोउणै री ज़ुरत नाईं, पर सेऊ बिलकुल साफ आ, और तुमै शुद्ध ई पर सौभी रै सौभी नाईं।”"
JHN_013_011,"सेऊ ता आपणै पकड़ाउणै वाल़ौ ज़ाणा थौ एथीलै तिणिऐ बोलौ, “कि तुमै सौभी रै सौभी शुद्ध नाईं।”"
JHN_013_012,"ज़ेबी तिणीऐ तिंउरै बांगणै धोई गौऐ, और आपणै जुड़कै भिड़ीयौ बोशी गौ, ता तिउंलै बोलदै लागौ, “का तुमै सौमझ़ै ई कि मुंइऐ तुमु आइलै का किऔ?"
JHN_013_013,"तुमै मुलै गुरु और प्रभु बोलाई, और ठीक ई बोलाई, कैलैकि हाऊं सेऊ ऊ।"
JHN_013_014,"अगर मुंइऐ प्रभु और गुरु हुइयौ तुमारै बांगणै धोऐ ई, ता तुमुऐ भी एकी दुजै रै बांगणै धोउणै च़ांई।"
JHN_013_015,"कैलैकि मुंइऐ तुमुलै नमुनौ देखाल़ी गौ आ कि ज़िणौ मुंइऐ तुमु आइलै किऔ आ, तुमुऐ भी तिणी ई कौरणौ।"
JHN_013_016,"हाऊं तुमुलै सौच़्च़ौ-सौच़्च़ौ बोलाऊ, नुकुर आपणै मालिका कु बौड़ौ नाईं आ, और ना भेज़ौ औन्दौ आपणै भेज़णै वाल़ै कु।"
JHN_013_017,"तुमै एज़ी बुशै ज़ाणाई और अगर तिऊं माना भी लै, ता तुमै आशीष वाल़ै ई।"
JHN_013_018,"हाऊं तुमु सौभी रै बारै दी नाईं बोलदौ। ज़ुण मुंइऐ च़ुनी गौऐ, तिऊं हाऊं ज़ाणाऊ। पर एऊ एथलै आ कि पवित्रशास्त्रा रौ वचन पुरौ हुआ, ‘ज़ुण मुं आइलै गोष्टुइयौ रोटी खाआ, तिणीऐ मुलै धोखौ दैऔ आ।’"
JHN_013_019,आबै हाऊं एथरै हुणै कु पैहलै तुमुलै बोलाऊ ताकी ज़ेबी इणौ हुआ लौ ता तुमै विश्वास कौरा कि हाऊं सेऊ ऊ।
JHN_013_020,"हाऊं तुमुलै सौच़्च़ौ-सौच़्च़ौ बोलाऊ कि ज़ुण मैंरै भेज़ै औन्दै अपणावा, सेऊ मुं अपणावा। और ज़ुण मुं अपणावा सेऊ मैंरै भेज़णै वाल़ौ अपणावा।”"
JHN_013_021,"एज़ी बुशै बोलीयौ यीशु आत्मा दी भौरी दु:खी हुऔ और एज़ी गवाही देई, “हाऊं तुमुकै सौच़्च़ौ-सौच़्च़ौ बोलाऊ कि तुमु मांझ़िआ कु एक मुं पकड़ावा सा।”"
JHN_013_022,"च़ेलै डौरी-डौरीयौ कि एऊ कासरै बारै दी बोला आ, एकी दुजै भिलै देखदै लागै।"
JHN_013_023,"तेसरै च़ेलै मांझ़िआ कु एक ज़ासकु यीशु प्यार कौरा थौ, यीशु री छ़ाती भिलै झुकियौ थौ बोशौ औन्दौ।"
JHN_013_024,"शमौन पतरसै तेस भिलै इशारै कौरीऔ तेसकु पुछ़ौ, “बोल ता, एऊ कासरै बारै दी बोला आ?”"
JHN_013_025,"तैबै तिणीऐ तिणी ई यीशु भिलै झुकियौ तेसकु पुछ़ौ, “ओ प्रभु, सेऊ कुण आ?”"
JHN_013_026,"यीशुऐ ज़वाव दैऔ, “ज़ासलै हाऊं एज़ी रोटी रौ गासड़ु डुबाइयौ दैऔ लै सेऊ आ।” और तिणीऐ गासड़ु डुबाइयौ शमौन इस्करियोती रै छ़ोहरु यहुदा लै दैऔ।"
JHN_013_027,"गासड़ु खांदै ऐ, शैतान तेसदी बौसी गौ। तैबै यीशुऐ तेसलै बोलौ, “ज़ो तू कौरा ई, शिगरी कर।”"
JHN_013_028,पर बोशै औन्दै मांझ़िआ कु कोइऐ ना ज़ाणौ कि तिणीऐ एज़ी बूश तेसलै कैलै बोली आ।
JHN_013_029,"यहुदा कै पैसेऊ री थोउली रौआ थी, कुणी-कुणीऐ सौमझ़ौ कि यीशु तेसकै बोलदै लागौ औन्दौ कि ज़ो कुछ़ आमुकै साज़ै लै च़ांई तेस खरीदीऔ आण, या इणौ कि कुछ़ गरीबा लै दै।"
JHN_013_030,और सेऊ गासड़ु खाइयौ तेभी बाइरै डैऔ। और एऊ राचकौ बौगत थौ।
JHN_013_031,"ज़ेबी सेऊ बाइरै डैऔ ता यीशुऐ बोलौ, “आबै आदमी रै छ़ोहरु री बौड़ाई हुई आ, और परमेश्‍वरा री बौड़ाई तेसी दी हुई आ।"
JHN_013_032,"अगर तेसी दी परमेश्‍वरा री बौड़ाई हुई आ, ता परमेश्‍वर भी आपु तेसरी बौड़ाई कौरा आ, और फेटी कौरा।"
JHN_013_033,"लोल़डेउओ, हाऊं थोड़ै बौगता झ़ांऊ तुमु काऐ ऊ। तैबै तुमै मुं लोड़ाई, और ज़िणौ मुंइऐ यहुदिऊ लै बोलौ, ‘ज़िऐ हाऊं डिआऊ तिऐ तुमै नाईं आशी बौल़दै, तिणी ई, हाऊं आबै तुमुलै भी बोलाऊ।’"
JHN_013_034,"हाऊं तुमुलै एक नौंवौ हुकम दिआऊ, कि एकी दुजै कु प्यार कौरौ। ज़िणौ मुंइऐ तुमु आइलै प्यार किऔ आ, तिणी ई तुमै भी एकी दुजै कु प्यार कौरौ।"
JHN_013_035,"अगर तुमैं आपु मांझ़िऐ प्यार छ़ाड़ा लै, ता इणै कौरीऐ सारै ज़ाणालै कि तुमै मैरै च़ेलै ई।”"
JHN_013_036,"शमौन पतरसै तेसलै बोलौ, “ओ प्रभु, तू केशी डिआई?” यीशुऐ तेसलै ज़वाब दैऔ, “ज़िऐ हाऊं डिआऊ तिऐ तू इबी नाईं आशी बौल़दौ। पर एथ बासिऐ तू मुं पिछ़ु आशा ई।”"
JHN_013_037,"पतरसै तेसलै बोलौ, “ओ प्रभु, इबी हाऊं ताऊं पिछ़ु कैलै ना आशी सौकदौ? हाऊं ता तेरी ताइंऐ मौरणा लै भी त्यार ऊ।”"
JHN_013_038,"यीशुऐ ज़वाब दैऔ, “का तू मुलै आपणै प्राण दिआई? हाऊं ताऊं लै सौच़्च़ौ-सौच़्च़ौ बोलाऊ कि कुखड़ै बाशणै कु पैहलै तू चिया बारै बोलाई कि तू मुं नाईं ज़ाणदौ।"
JHN_014_001,“तुमारौ ज़िऊ भौरी दु:खी ना हुआ। परमेश्‍वरा माथै विश्वास छ़ाड़ौ और मुं माथै भी विश्वास छ़ाड़ौ।
JHN_014_002,"मैरै बाबा रै घौरा दी, रौइणा लै भौरी ज़ागाह सा, अगर नाईं औआ थी ता हाऊं तुमुलै बौल़ा थौ। कैलैकि हाऊं तुमुलै ज़ागाह त्यार कौरदै डेआऊ।"
JHN_014_003,"ज़ेबी हाऊं डेइऔ तुमु कालै ज़ागाह त्यार कौरुलै, ता हाऊं तौंइऐ आशीयौ तुमु आपु काऐ निआंऊ ताकी ज़िऐ हाऊं रौउलै तिऐ तुमै भी रौआ।"
JHN_014_004,ज़िऐ हाऊं डिआऊ तुमै तिदली बाट ज़ाणाई।”
JHN_014_005,"थोमै तेसलै बोलौ, “ओ प्रभु, आमै नाईं ज़ाणदै तुमै केशी डिआई। ता बाट किणौ ज़ाणी?”"
JHN_014_006,"यीशुऐ तेसलै बोलौ, “बाट, सौच़्च़ाई और सौदा री ज़िन्दगी हाऊं ऊ। मैरै बिना कोई बाबा काऐ नाईं डेई बौल़दौ।"
JHN_014_007,"अगर तुमुऐ हाऊं ज़ाणौ थौ, ता मैरौ बाब भी ज़ाणा थै। और आबै तेस ज़ाणाई, और सेऊ देखी भी गौ आ।”"
JHN_014_008,"फिलिप्पुसै तेसलै बोलौ, “ओ प्रभु, बाब आमुकै देखाल़, एती ई आमुलै भौरी आ।”"
JHN_014_009,"यीशुऐ तेसलै बोलौ, “ओ फिलिप्पुस, हाऊं एती दिना ओउलै तुमु आइलै ऊ, और का तू मुं नाईं ज़ाणदौ? ज़ुणिऐ हाऊं देखौ ऊ तिणीऐ बाब देखौ आ। तू कैलै बोलाई कि बाब आमुकै देखाल़?"
JHN_014_010,"का तू विश्वास नाईं कौरदौ कि हाऊं बाबा दी ऊ और बाब मुंदी आ? एज़ी बुशै ज़ो हाऊं तुमुलै बोलाऊ, आपणी तौरफा कु नाईं बोलदौ, पर बाब मुंदी रौइऔ आपणै काम कौरा आ।"
JHN_014_011,"मैरौ विश्वास कौरौ की हाऊं बाबा दी ऊ, और बाब मुंदी आ। नाईं ता हैरानी वाल़ै कामा री वज़ाह कु ज़ो मुइंऐ कौरै ई मैरौ विश्वास कौरौ।”"
JHN_014_012,"“हाऊं तुमुलै सौच़्च़ौ-सौच़्च़ौ बोलाऊ कि ज़ुण मुं माथै विश्वास छ़ाड़ाई, एज़ौ काम ज़ेज़ौ हाऊं कौराऊ सै भी कौरा ई, पर एथकु भी बौड़ै काम कौरा ई, कैलैकि हाऊं बाबा काऐ डिआऊ।"
JHN_014_013,"ज़ो कुछ़ तुमै मैरै नावां कौरी मांगा ई, तेस हाऊं कौराऊ, कि छ़ोहरु री तौरफा कु बाबा री बौड़ाई हुआ।"
JHN_014_014,"अगर तुमै मुकु मैरै नावां कौरी कुछ़ मांगा लै, ता हाऊं तेस कौराऊ।”"
JHN_014_015,"“अगर तुमै मुकु प्यार कौरा ई, ता मैरौ हुकम मानौ।"
JHN_014_016,"हाऊं बाबा कु औरज़ कौराऊ, और सेऊ तुमुलै एक औज़ौ मज़द कौरणै वाल़ौ दिया आ ताकी सेऊ सौदा तुमु आइलै रौआ।"
JHN_014_017,"मतलब पवित्र आत्मा ज़ो लोगु सौच़्च़ाई भिलै निंया आ, ज़ास सण्सार नाईं अपणाउंदौ, कैलैकि सेऊ ना ता तेस देखदौ और ना तेस ज़ाणदौ। तुमै तेस ज़ाणाई, कैलैकि सेऊ तुमु आइलै रौआ आ, और सेऊ तुमु दी औआ।”"
JHN_014_018,“हाऊं तुमु एखुली नाईं छ़ाड़दौ। हाऊं तुमु काऐ आशाऊ।
JHN_014_019,"और थोड़ौ बौगत रौई गौ आ कि सण्सार मुं नाईं देखाल़ौ, पर तुमै मुं देखाल़ै। एथीलै कि हाऊं ज़िउंदौ ऊ, तुमै भी ज़िउंदै रौआ ई।"
JHN_014_020,"सेज़ै दिनै ज़ेबी हाऊं तौंइऐ आशाऊ तुमै ज़ाणालै कि हाऊं आपणै बाबा दी ऊ, और तुमै मुंदी ई, और हाऊं तुमु दी।"
JHN_014_021,"ज़ुण मैरै हुकम ई और तिऊं माना ई, सै मुं आइलै प्यार छ़ाड़ाई। और ज़ुण मुं आइलै प्यार छ़ाड़ाई तिऊं आइलै मैरौ बाब प्यार छ़ाड़ा, और हाऊं तेस आइलै प्यार छ़ाड़ाऊ और आपु तेस माथै पौगड़ौ औआ ऊ।”"
JHN_014_022,"तिणी ई यहुदै ज़ुण इस्करियोती नाईं थौ, तेसकु पुछ़ौ, “ओ प्रभु, का हुऔ कि तू आपु आमु माथै पौगड़ौ कौरणौ च़ाहा ई और धौतरी रै लोगु माथै नाईं?”"
JHN_014_023,"यीशुऐ तेसलै ज़वाब दैऔ, “अगर कुण मुकु प्यार कौरालौ ता सेऊ मैरौ वचन माना आ, और मैरौ बाब तेसकु प्यार कौरा, और आमै तेस काऐ आशी ई, और तेस आइलै रौई।"
JHN_014_024,"ज़ुण मुं आइलै प्यार नाईं छ़ाड़ा लौ, सेऊ मैरौ वचन नाईं मानदौ। और ज़ेज़ौ वचन तुमै शुणाई सेऊ मैरौ नाईं पर बाबा रौ आ, ज़ुणिऐ हाऊं भेज़ौ ऊ।”"
JHN_014_025,“एज़ी बुशै मुंइऐ तुमु आइलै रौइऔ तुमुकै बोली ई।
JHN_014_026,"पर मज़दगार मतलब पवित्र आत्मा ज़ास बाब मैरै नावां कौरी भेज़ा आ, सेऊ तुमुकै सारी बुशै शिखावा, और ज़ो कुछ़ मुंइऐ तुमुलै बोलौ आ, सेऊ सब तुमुकै याद कौरावा आ।"
JHN_014_027,"हाऊं तुमुलै शान्ति दिआऊ, सै शान्ति ज़ो मुकै आ। इऐ सेज़ी शान्ति नाईं ज़ो सण्सार तुमुलै दिया आ, तुमारौ ज़िऊ भौरी दु:खी ना च़ांई हुऔ।”"
JHN_014_028,"तुमुऐ शुणौ कि मुंइऐ तुमुलै बोलौ, “हाऊं डिआऊ, और तुमु काऐ तौंइऐ आशाऊ।” अगर तुमै मुकु प्यार कौरा थै, ता एज़ी बुशा कु खुश औआ थै कि हाऊं बाबा काऐ डेआऊ, कैलैकि बाब मुकु बौड़ौ आ।"
JHN_014_029,"और मुंइऐ आबै इऐ बुशै तुमुकै हुणै कु पैहलै तुमुकै बोली गौ कि ज़ेबी सेऊ हुआ, ता तुमै मुं माथै विश्वास कौरौ।"
JHN_014_030,"मुकै आबै तुमु आइलै बुशु लाइणै रौ बौगत नाईं आ, कैलैकि इऐं धौतरी रौ मुख्यौ शैतान आशा आ। मुं माथै तेसरौ कोई हक्क्क नाईं।"
JHN_014_031,"पर एऊ एथीलै हुआ आ ताकी सण्सार ज़ाणा कि हाऊं बाबा आइलै प्यार छ़ाड़ाऊ, और ज़िणौ बाबै मुलै हुकम दैऔ आ हाऊं तिणी ई कौराऊ। उठौ, इदरा कु डेई ई।"
JHN_015_001,"सौच़्च़ी अंगुरा री लाऊ हाऊं आ, और मैरौ बाब ज़िमदार आ।"
JHN_015_002,"ज़ेज़ी डाल़ी मुंदी ज़ुड़ी ऐन्दी आ और नाईं फौल़दी, तिंऐ सेऊ पोरु काटा सा। और ज़ो फौल़ दिआ, तिऐं सेऊ छ़ांटा सा ताकी सै औज़ौ फौल़ा।"
JHN_015_003,तुमै ता तिऊं वचना री वज़ाह कु ज़ेज़ौ मुंइऐ तुमुकै बोलौ आ साफ ई।
JHN_015_004,तुमै मुंदी बौणी रौ और हाऊं तुमु दी। ज़िणी डाल़ी अगर अंगुरा री लाई दी बौणी नाईं रौआ ली ता सै आपु कु नाईं फौल़ी सौकदी। तिणी ई तुमै भी अगर मुंदी बौणी ना रौआ लै ता नाईं फौल़ी सौकदै।
JHN_015_005,"हाऊं अंगुरा री लाऊ ऊ: तुमैं ई डाल़ी। ज़ुण मुंदी बौणी रौआ लौ और हाऊं तेसदी, ता सेऊ भौरी फौल़ फौल़ा आ, कैलैकि तुमैं मुकु अलग हुइयौ कुछ़ भी ना कौरी सौकदै।"
JHN_015_006,"अगर कुण मुंदी बौणी नाईं रौआ लौ, ता तेस तिऐं डाल़ी बाशीऐ काटीऔ पोरु शोटाई, और सै पोरु शुका आ। और लोग तिऊं कौट्ठै कौरीयौ आगी दी ज़ाल़ा ई, और सै पोरु ज़ौल़ाई।"
JHN_015_007,"अगर तुमै मुंदी बौणी रौआ लै और मैरौ वचन तुमु दी बौणी रौआ लौ, ता ज़ो तुमै च़ाहा लै तेसी मांगा लै ता सेज़ौ तुमुलै हुआ सा।"
JHN_015_008,"मैरै बाबा री बौड़ाई इणै कौरीऐ हुआ आ कि तुमै भौरी फौल़ा, तैबै ऐ तुमै मैरै च़ेलै बौणा ई।"
JHN_015_009,"ज़िणौ बाबै मुं आइलै प्यार छ़ाड़ौ, तिणी ई मुंइऐ तुमु आइलै प्यार छ़ाड़ौ आ। मैरै प्यारा दी बौणी रौ।"
JHN_015_010,"अगर तुमै मैरौ हुकम माना लै, ता मैरै प्यारा दी बौणी रौआ लै। ज़िणौ मुंइऐ आपणै बाबा रौ हुकम मानौ आ, और तेसरै प्यारा दी बौणी रौआऊ।"
JHN_015_011,"मुंइऐ तुमुकै एज़ी बूशै एथलै बोली ई गोई ताकी सेज़ी भौरी खुशी तुमु दी बौणी रौआ, ज़ो मुकै आ, और तुमारी भौरी खुशी पुरी हुआ।"
JHN_015_012,"मैरौ हुकम एज़ौ आ, कि ज़िणौ मुंइऐ तुमु आइलै प्यार किऔ आ, तिणी ई तुमै भी एकी दुजै आइलै प्यार कौरौ।"
JHN_015_013,एथकु बौड़ौ प्यार कासी रौ नाईं कि आपणै गोश्टणा री तांई आपणै प्राण दिआ।
JHN_015_014,"ज़ेज़ौ हुकम हाऊं तुमुलै दिआऊ, अगर तिऐं माना लै ता तुमै मैरै गोश्टण ई।"
JHN_015_015,"आबै हाऊं तुमुलै दास नाईं बोलदौ, कैलैकि दास नाईं ज़ाणदौ कि मालिक का कौरा सा। पर मुंइऐ तुमुलै गोश्टण बोलौ आ, कैलैकि ज़ेज़ी बुशै मुंइऐ आपणै बाबा कु शुणी, सै सारी तुमुकै बोली गोई आ।"
JHN_015_016,"तुमुऐ हाऊं नाईं च़ुनौ पर मुंइऐ तुमै च़ुनै ई और तुमै मुंइऐ छ़ांटेई कि डेइऔ फल़ आणा और तुमारौ फल़ सौदा बौणी रौआ, कि तुमै मैरै नावां कौरीऐ बाबा कु ज़ो भी मांगा लै सेऊ तुमुलै दिआ।"
JHN_015_017,एज़ी बुशु रौ हुकम हाऊं तुमुलै एथीलै दिआऊ कि तुमै एकी दुजै कु प्यार कौरा।
JHN_015_018,"“अगर दुनिया रै लोग तुमु कु नफरत कौरा आ, ता तुमै ज़ाणाई कि तिणीऐ तुमु कु पैहलै मुं आइलै नफरत की आ।"
JHN_015_019,"अगर तुमै दुनिया रै लोग रै हुआ थै, ता सण्सारा रै लोग आपणेऊ कु प्यार कौरा थै। पर एज़ी वज़ाह कु कि तुमै दुनिया रै नाईं, बल्कि मुंइऐ तुमै दुनिया कु छ़ांटी गौऐ ई, एथीलै दुनिया तुमु कु नफरत कौरा।"
JHN_015_020,"ज़ेज़ी बुशै मुंइऐ तुमुकै बोली थी, कि नुकुर आपणै स्वामी कु बौड़ौ नाईं औन्दौ, तिऊं याद छ़ाड़ौ। अगर तिंउऐ हाऊं सताओ ऊ, ता तुमु भी सौतावा ई। अगर तिंउऐ मेरी बुशै मानी ई, ता सै तुमारी भी माना ई।"
JHN_015_021,"पर एऊ सब कुछ़, लोग मैरै नावां री वज़ाह कु तुमु आइलै कौरा ई कैलैकि सै मैरौ भेज़णै वाल़ै परमेश्‍वर नाईं ज़ाणदै।"
JHN_015_022,"अगर हाऊं नाईं आशा थौ और तिऊं आइलै बुशै नाईं लाआ थौ, ता सै पापी नाईं बौणा थै। पर आबै तिउंलै तिंउरै पापा लै कोई बाहनौ नाईं।"
JHN_015_023,"ज़ुण मुकु नफरत कौरालौ, सेऊ मैरै बाबा कु भी नफरत कौरा सा।"
JHN_015_024,"अगर हाऊं तिऊं मांझ़िऐ सेज़ै हैरानी वाल़ै काम नाईं कौरा थौ, ज़ेज़ै कोई ओरी ऐ नाईं किऐ। ता सै पापी नाईं बौणा थै। पर आबै ता तिंउऐ हाऊं और मैरौ बाबा दुइया देखी गौऐ ई और दुइया कु नफरत कौरा ई।"
JHN_015_025,"एऊ एथीलै हुऔ कि सेऊ वचन पुरौ हुआ, ज़ो तिंउरै पवित्रशास्त्रा दी थौ लिखौ औन्दौ, ‘तिंउऐ मुं आइलै बिण मतलबा री नफरत की आ।’"
JHN_015_026,"पर ज़ैबै सेऊ मज़दगार आशा लौ, ज़ास हाऊं तुमु काऐ बाबा री तौरफा कु भेज़ाऊ, मतलब पवित्र आत्मा ज़ो लोगु सौच़्च़ाई भिलै निंया आ ज़ो बाबा री तौरफा कु निकल़ा सा, ता सेऊ मेरी गवाही दिआ सा।"
JHN_015_027,और तुमै भी मैरै गवाह ई कैलैकि पैहलै कु तुमै भी मुं आइलै साथाई रौऐ ई।”
JHN_016_001,एज़ी बुशै हाऊं तुमुकै एथीलै बोलाऊ ताकी ज़ेबी लोग तुमु सौतावा लै ता तुमै मुं माथै विश्वास कौरणौ ना झ़ाड़ा।
JHN_016_002,"सै तुमु आराधनालय कु पोरु गाड़ाई, और सेज़ौ बौगत आशा की ज़ुण-कुण तुमु पोरु झ़ांगा लौ और सै सौमझ़ा लै कि हाऊं परमेश्‍वरा री सेवा कौराऊ।"
JHN_016_003,इणौ सै एथीलै कौरा ई कि तिंउऐ ना बाब ज़ाणौ और ना मुं ज़ाणदै।
JHN_016_004,"पर एज़ी बुशै मुंइऐ तुमुलै एथीलै बोली, कि ज़ेबी इउंरौ बौगत आशा लौ ता तुमुकै याद आशा की मुंइऐ तुमुकै पैहलै बोली गौ थौ। “मुंइऐ पैहले कु तुमुकै एज़ी बुशै एज़ी ताइंऐ नाईं बोली कैलैकि हाऊं तुमारै साथा दी थौ।”"
JHN_016_005,"पर आबै हाऊं आपणै भेज़णै वाल़ै काऐ डिआऊ। और तुमु मांझ़िआ कु कोई भी मुकु नाईं पुछ़दौ, “तू केशी डिआई?”"
JHN_016_006,"पर मुंइऐ तुमुकै एज़ी बुशै बोली आ, एथीलै तुमारौ मन दुखा कौरीऐ भौरुई गौ आ।"
JHN_016_007,"तैबै हाऊं तुमुकै सौच़्च़ौ बोलाऊ कि मैरौ डेऊणौ तुमुलै आच़्छ़ौ सा, कैलैकि अगर हाऊं नाईं डेउलै, सेऊ मज़दगार तुमु काऐ नाईं आशदौ। पर अगर हाऊं डेऊ लै, ता तेस तुमु काऐ छ़ाड़ाऊ।"
JHN_016_008,सेऊ पवित्र आत्मा आशीयौ धौतरी रै लोगु रै पाप और भौलै काम और फैसलै रै बारै दी तुमुकै देखावा सा।
JHN_016_009,पापा रै बारै दी एथलै कैलैकि सै मुं माथै विश्वास नाईं कौरदै।
JHN_016_010,"और भौलै कामा रै बारै दी रै बारै दी एथलै कि हाऊं बाबा काऐ डिआऊ, और तुमै मुं तैबै नाईं देखदै।"
JHN_016_011,फैसलै रै बारै दी एथलै कि दुनिया रौ शैतान आरोपी चाणी गौ आ।
JHN_016_012,"“मुंइऐ तुमु आइलै औज़ौ भी भौरी बुशै बोलणी ई, पर तुमै तिऊं सैहन नाईं कौरी बौल़दै।"
JHN_016_013,"पर ज़ेबी सै मतलब पवित्र आत्मा ज़ो लोगु सौच़्च़ाई भिलै निंया आ आशा लौ, ता तुमुकै सब सौच़्च़ाई री बाट बोला आ, कैलैकि सेऊ आपणी तौरफा कु नाईं बोलदौ पर ज़ो कुछ़ सेऊ परमेश्‍वरा कु शुणा लौ सेज़ौ बोला आ, और हुणै वाल़ी बुशै तुमुकै बोला आ।"
JHN_016_014,"सेऊ मेरी बौड़ाई कौरा आ, कैलैकि सेऊ मेरी बुशु मांझ़िआ कु तुमुलै बोला आ।"
JHN_016_015,"ज़ो कुछ़ बाबा रौ आ, सेऊ सब मैरौ आ। एथीलै मुंइऐ तुमुलै बोलौ की सेऊ मेरी बुशा मांझ़िआ कु तुमुलै बोला आ।"
JHN_016_016,"“और थोड़ौ बौगत रौई गौ आ कि तुमै मुं नाईं देखा लै, और तैबै थोड़ै बौगता दी मुं देखाल़ै।”"
JHN_016_017,"तैबै तेसरै कुछ़ च़ेलेउऐ आपु मांझ़िऐ बोलौ, “एऊ का सा ज़ो एऊ आमुलै बोला आ, ‘और थोड़ौ बौगत रौई गौ आ कि तुमै मुं नाईं देखा लै, और तैबै थोड़ै बौगता दी मुं देखाल़ै?’ और एऊ ‘एथीलै कि हाऊं बाबा काऐ डिआऊ?’ ”"
JHN_016_018,"तैबै तिंउऐ बोलौ, “एऊ ‘थोड़ौ बौगत’ ज़ो एऊ बोला आ, का बूश आ? आमै नाईं ज़ाणदै की एऊ का बौल़ा आ?”"
JHN_016_019,"यीशुऐ इणौ ज़ाणीऔ कि इऐ मुकु एथरौ मतलब पुछ़णौ च़ाहा ई, तिणीऐ बोलौ, “का तुमै आपु मांझ़िऐ मेरी इऊं बुशु रै बारै दी पूछ़ताछ़ कौरा ई, ‘थोड़ै बौगता दी तुमै मुं नाईं देखाल़ै, और तैबै थोड़ै बौगता दी मुं देखाल़ै?’"
JHN_016_020,"हाऊं तुमुलै सौच़्च़ौ-सौच़्च़ौ बोलाऊ कि तुमै लेरा लै और दुखी औआ लै, ज़ेबी हाऊं मौरु लौ, पर सण्सारा रै लोग खुशी मौनावा लौ। तुमुलै शोक औआ लौ, पर तुमारौ शोक खुशी दी बौदल़िणौ ज़ेबी तुमै मुं दुज़ी बारै देखा लै।"
JHN_016_021,"औल़खिणै रै बौगतै छ़ेउड़ी लै दु:ख औआ, कैलैकि तियांरौ दुखी रौ बौगत आशी गौ आ, पर ज़ेबी सै लोल़डौ पैदौ हुआ, ता एज़ी खुशी दी की धौतरी दी एक आदमी पैदौ हुऔ आ, तेस दुखा री बौगत तौंइऐ याद नाईं कौरदी।"
JHN_016_022,"तिणी ई तुमुलै भी इबी दु:ख आ, पर हाऊं तुमुकै तौंइऐ मिलु लै और तुमारौ ज़िऊ खुशी कौरी भौरु लै। और तुमारी खुशी कोई तुमु कु नाईं छ़ुड़ाउंदौ।"
JHN_016_023,"सेज़ै बौगतै तुमै मुकु कुछ़ ना पुछ़ालै। हाऊं तुमुलै सौच़्च़ौ-सौच़्च़ौ बोलाऊ, अगर बाबा कु कुछ़ मांगा लै, ता सेऊ मैरै नावां कौरी तुमुलै दिआ आ।"
JHN_016_024,"इबी झ़ांऊ तुमुऐ मैरै नावां कौरी बाबा कु कुछ़ नां मांगौ। मांगा लै, ता मिला आ ताकी तुमारी खुशी पुरी औआ।"
JHN_016_025,"“मुंइऐ एज़ी बुशै तुमुलै औनैणै देइयौ बोली ई, पर सेज़ौ बौगत आशा आ कि हाऊं तुमुलै तैबै औनैणै देइऔ नाईं बोलु लै, पर खुलीयौ तुमुलै बाबा रै बारै दी बोलाऊ।"
JHN_016_026,सेज़ै बौगता दी तुमै मैरै नावां कौरीऐ मांगा ई। और हाऊं तुमुकै इणौ नाईं बोलदौ कि हाऊं तुमुलै बाबा कु प्राथना कौराऊ।
JHN_016_027,"कैलैकि मैरौ बाब ता आपु तुमु कु प्यार कौरा, कैलैकि तुमुऐ मुं आइलै प्यार कौरौ आ और इणौ भी विश्वास कौरौ कि हाऊं बाबा री तौरफा कु आशौ औन्दौ।"
JHN_016_028,हाऊं बाबा री तौरफा कु दुनिया दी आशौ औन्दौ। हाऊं तैबै दुनिया छ़ाड़ियौ बाबा काऐ डिआऊ।”
JHN_016_029,"तेसरै च़ेलेउऐ बोलौ, कि देख आबै तू खुलीयौ बोलाई, और केज़ौ भी औनैणौ नाईं बोलदौ।"
JHN_016_030,"आबै आमै ज़ाणी गौऐ कि तू सब कुछ़ ज़ाणाई, और एथरी ज़ुरत नाईं कि कोई भी ताऊं कु कुछ़ पुछ़ा। एथकु आमै विश्वास कौरी कि तू परमेश्‍वरा री तौरफा कु ई आशौ औन्दौ।"
JHN_016_031,"इणै शुणियौ यीशुऐ तिउंलै बोलौ, “का तुमुकै आबै विश्वास औन्दै आ लागौ औन्दौ!"
JHN_016_032,"देखौ सेज़ौ बौगत आशा आ पर आशी गौ कि तुमै सारै फोल़ुइयौ आपणी-आपणी बाट निंआई, और मुं एखुली छ़ाड़ाई। तैबै भी हाऊं एखुली नाईं कैलैकि मैरौ बाब मुं आइलै साथा दी आ।"
JHN_016_033,"मुंइऐ तुमुकै एज़ी बुशै एथलै बोली कि तुमुलै मुकु शान्ति मिला, कैलैकि तुमै मैरै च़ेलै ई, धौतरी दी तुमुकै दुःख हुआ, पर तुमै काठौ ज़िऊ छ़ाड़ौ, कैलैकि मुंइऐ लोगु माथै राज़ कौरणै वाल़ौ शैतान हौराई गौ आ।”"
JHN_017_001,"इऊं बुशु आपणै च़ेलेऊ आइलै बोलणै बासीऐ, यीशुऐ सौरगा भिलै देखौ और बोलौ, “ओ बाब, सेज़ौ बौगत आशी गौ आ। आपणै छ़ोहरु री बौड़ाई कर की छ़ोहरु भी तेरी बौड़ाई कौरा,"
JHN_017_002,"कैलैकि ताइंऐ तेसकै सौभी लोगु माथै हक्क्क दैऔ, कि ज़ो ताइंऐ तेसकै दैऔ आ तिऊं सौभी लै सेऊ सौदा री ज़िन्दगी दिआ।"
JHN_017_003,"और सौदा री ज़िन्दगी इऐ आ की लोग तुमु ज़ुण एका सौच़्च़ै परमेश्‍वर और यीशु मसीह, ज़ो ताइंऐ भेज़ौ औन्दौ आ, ज़ाणा।"
JHN_017_004,"ज़ो काम ताइंऐ मुकै कौरना लै दैऔ थौ, तेस पुरौ कौरीऔ मुंइऐ धौतरी माथै तेरी बौड़ाई की आ।"
JHN_017_005,"आबै ओ बाब, तू आपु आइलै मेरी बौड़ाई तिऐं बौड़ाई आइलै कर ज़ो सण्सारा रै चाणनै कु पैहलै, मेरी ताऊं आइलै थी।"
JHN_017_006,"“मुंइऐ तुमारौ नाऊं तिऊं लोगु माथै पौगड़ौ किऔ आ ज़ो ताइंऐ दुनिया मांझ़िऐ कु सै मुकै ई दैऔ औन्दै, और सै तैरै थै और ताइंऐ सै मुकै दै, और तिंउऐ तैरौ वचन मानी गौ आ।"
JHN_017_007,"आबै तिंउऐ ज़ाणी गौ कि ज़ो कुछ़ ताइंऐ मुकै दैऔ आ, सेऊ सब तेरी तौरफा कु आ।"
JHN_017_008,"कैलैकि ज़ो वचन ताइंऐ मुकै देई। मुंइऐ सै तिऊं काऐ पौउंच़ाई गौऐ। और तिंउऐ सै अपणाऐ, और सौच़्च़ौ-सौच़्च़ौ ज़ाणी गौ की हाऊं तेरी तौरफा कु ऊ, और विश्वास कौरी गौ कि तांऐ ई हाऊं भेज़ौ ऊ।"
JHN_017_009,"हाऊं तिउंलै प्राथना कौराऊ, ज़ुण तांइऐ मुकै ई दैऔ औन्दै, कैलैकि सै तैरै ई। दुनिया रै लोगु लै प्राथना नाईं कौरदौ।"
JHN_017_010,"और ज़ो कुछ़ मैरौ आ सेऊ सारौ तैरौ आ और ज़ो तैरौ आ सेऊ मैरौ आ, और इऊं कु मेरी बौड़ाई पौगड़ौ हुई आ।"
JHN_017_011,"हाऊं आबै सण्सारा दी नाईं रौउंदौ, पर इऐ सण्सारा दी रौआ ई, और हाऊं ताऊं काऐ आशाऊ। ओ पवित्र बाब, आपणी तिऐं शक्ति कौरीऐ ज़ो ताइंऐ मुकै दैऔ आ, तिऊं री रक्षा कर कि सै आमु ज़िणै एक हुआ।"
JHN_017_012,"ज़ेबी हाऊं तिंउरै साथाई थौ, ता मुंइऐ तैरै तेस नावां कौरीऐ, ज़ो ताइंऐ मुकै दैऔ तिउंरी रक्षा की। मुंइऐ तिउंरी देखबाल़ की, और नाशा रै छ़ोहरु छ़ाड़ियौ तिऊं मांझ़िऐ कु कोई नाश नाईं हुऔ, एथीलै पवित्रशास्त्रा दी ज़ो लिखौ औन्दौ आ सेऊ पुरौ हुआ।"
JHN_017_013,"आबै हाऊं ताऊं काऐ आशाऊ, और इऊं बुशै हाऊं सण्सारा दी रौइयौ बोलाऊ, कि सै मेरी खुशी आपु दी पुरी कौरा।"
JHN_017_014,"मुंइऐ तैरौ वचन तिउंकै पौउंच़ाई गौ आ। और दुनिया रै लोग तिऊंकु नफरत की, कैलैकि ज़िणौ हाऊं दुनिया रौ नाईं, तिणी ई मैरै च़ेलै भी दुनिया रै नाईं।"
JHN_017_015,हाऊं इणी प्राथना नाईं कौरदौ कि तू तिऊं धौतरी कु उठाऊ। पर इणी कि तू तिऊं शैताना कु बौच़ाई छ़ाड़ै।
JHN_017_016,"ज़िणौ हाऊं दुनिया रौ नाईं, तिणी सै भी दुनिया रै नाईं।"
JHN_017_017,"तैरौ वचन सौच़्च़ौ आ, तिऊं सौच़्च़ाई दी आपु कालै अलग कर।"
JHN_017_018,"ज़िणौ ताइंऐ हाऊं धौतरी दी भेज़ौ ऊ, तिणी मुंइऐ भी सै दुनिया दी भेज़ै ई।"
JHN_017_019,"और तिउंलै हाऊं आपु भी पवित्र हुआ ऊ, ताकी सै भी सौच़्च़ाई कौरीऐ पवित्र हुआ।"
JHN_017_020,"“हाऊं सिरफ इऊं च़ेलेऊ लै औरज़ नाईं कौरदौ, पर तिउंलै भी ज़ुण तिंउरै वचना कौरी मुं माथै विश्वास छ़ाड़ा लौ,"
JHN_017_021,"कि सै सारै एक हुआ लै। ज़िणौ ओ बाब तू मुंदी ई, और हाऊं ताऊं दी, तिणी ई सै भी आमुदी हुआ, ज़ेथ कौरी दुनिया रै लोग विश्वास कौरा की ताइंऐ ई हाऊं भेज़ौ ऊ।"
JHN_017_022,"सै बौड़ाई ज़ो ताइंऐ मुकै देई मुंइऐ तिउंकै देई आ, कि सै तिणी ई एक हुआ ज़िणौ की आमै एक ई,"
JHN_017_023,"हाऊं तिऊंदी और तू मुंदी ई कि सै पवित्र हुईयौ एक हुआ लै, और सण्सार ज़ाणालौ कि ताऐं ई हाऊं भेज़ौ ऊ, और ज़िणौ ताइंऐ मुं आइलै प्यार किऔ तिणी ई तिऊं आइलै प्यार किऔ आ।"
JHN_017_024,"ओ बाब, हाऊं च़ाहा ऊ कि ज़ो ताइंऐ मुकै देई, ज़िऐ हाऊं ऊ तिऐ सै भी मुं आइलै औआ, कि सै मेरी तिऐं बौड़ाई देखा ज़ो ताइंऐ मुकै देई आ, कैलैकि ताइंऐ धौतरी चाणनै कु पैहलै मुं आइलै प्यार कियौ।"
JHN_017_025,"ओ भौलै बाब, दुनिया रै लोगुऐ हाऊं नाईं ज़ाणौ, पर मुंइऐ तू ज़ाणौ। और इऊं च़ेलेऊ भी ज़ाणौ कि ताऐं ई हाऊं भेज़ौ ऊ।"
JHN_017_026,"मुंइऐ तुमै तिऊं काऐ पौगड़ौ कौरै ई और पौगड़ौ कौरदै थाकाऊ लागी की ज़ो प्यार तैरौ मुं आइलै थौ सेऊ तिऊंदी रौआ, और हाऊं भी तिऊंदी रौऊ।”"
JHN_018_001,"यीशु प्राथना कौरणै बासीऐ आपणै च़ेलेऊ आइलै किद्रोन नावां रै नाल़ा पारभिलै डैऔ। तिऐ एक डोखरौ थौ, ज़ेथदी सेऊ और तेसरै च़ेलै डेवै।"
JHN_018_002,"तेस पकड़ाउणै वाल़ौ यहुदा भी सेज़ी ज़ागाह ज़ाणा थौ, कैलैकि यीशु आपणै च़ेलेऊ आइलै तिऐ डेउंदै थाका थौ लागी।"
JHN_018_003,"तैबै यहुदा, फौज़ी री एक टोली और बौड़ै याजकु और फरीसीउ री तौरफा कु कारदार आणियौ, दिवै और ज़ोकटी और हथियार आणियौ तिऐ आशौ।"
JHN_018_004,"तैबै यीशु, तिऊं सारी बुशै ज़ो तेस आइलै हुणै वाल़ी थी ज़ाणियौ, निकल़ौ और तिउंलै बोलौ, “कास लोड़ाई?”"
JHN_018_005,"तिंउऐ तेसलै ज़वाब दैऔ, “यीशु नासरी।” यीशुऐ तिउंलै बोलौ, हाऊं ऊ, तेस पकड़ाउणै वाल़ौ यहुदा भी तिऊं आइलै खौड़ौ थौ।"
JHN_018_006,"यीशु रै इणौ बोलदै ई, “हाऊं ऊ,” सै पिछ़ुड़ै हुइयौ माटै माथै लोटी गौऐ।"
JHN_018_007,"तैबै तिणीऐ तौंइऐ तिऊंकु पुछ़ौ, “तुमै कास लोड़ाई।” तिंउऐ बोलौ, “यीशु नासरी।”"
JHN_018_008,"यीशुऐ ज़वाब दैऔ, “मुंइऐ ता तुमुलै बोली गौ आ कि हाऊं ऊ, अगर मुं लोड़ाई ता इऊं ओरी डेउणै दैऔ।”"
JHN_018_009,"एऊ एथलै हुऔ कि सेऊ वचन पुरौ हुआ ज़ो तिणीऐ बोलौ थौ, “ज़ो ताइंऐ मुकै देई तिऊं मांझ़िआ कु मुंइऐ एक भी ना औच़ाऐ।”"
JHN_018_010,"तैबै शमौन पतरसै तलवार, ज़ो तेसकै थी, गाड़ी और परधान याजका रै दासा दी लाइऔ तेसरौ सुल़टौ कौन्थु काटी गौ। तेस दासा रौ नाऊं मलखुस थौ।"
JHN_018_011,"तैबै यीशुऐ पतरसा लै बोलौ, “आपणी तल़वार म्याणा दी छ़ाड़। ज़ो खोरु बाबै मुलै दैऔ आ, का हाऊं तेस नाईं पिऊ?”"
JHN_018_012,"तैबै फौज़ीउऐ और तिऊं रै सुबेदारै और यहुदिऊ रै कारदारुऐ यीशु पाकड़ियौ बानौ,"
JHN_018_013,"पैहलै सेऊ हन्ना काऐ निऔं, कैलैकि सेऊ सेज़ी बौरशा रै परधान याजक काइफा रौ शेऊरौ थौ।"
JHN_018_014,"एऊ सेज़ौ काइफा थौ, ज़ुणिऐ यहुदिऊ लै एज़ी सलाह देई थी कि आमारै लोगु लै एकी आदमी रौ मौरणौ आच़्छ़ौ आ।"
JHN_018_015,"शमौन पतरस और एक दुजौ च़ेलौ यीशु पिछ़ाड़ी च़ाल पौड़ै। एऊ च़ेलौ परधान याजका रौ ज़ाणौ-पहच़ाणौ थौ, सेऊ यीशु रै साथाई बौड़ै याजकु रै तौंगा दी डैऔ।"
JHN_018_016,"पर पतरस बाइरी भिलै दारा काऐ खौड़ौ रौ। तैबै सेऊ दुजौ च़ेलौ ज़ो परधान याजका रौ ज़ाण-पैहच़ाणा रौ थौ, बाइरै निकल़ौ और ज़ो नुकराण दारा काऐ औआ थी छ़ाड़ी ऐन्दी तिंआलै बोलीयौ पतरस भितरै आणौ।"
JHN_018_017,"तिऐं नुकराणीऐ ज़ो दारा काऐ थी, पतरसा लै बोलौ, “किऐ तू भी एस आदमी रै च़ेलै मांझ़िया कु ता नाईं?” तिणीऐ बोलौ, “हाऊं नाईं ऊ।”"
JHN_018_018,"नुकुर और च़ोउकीदार शेल़ै री वज़ाह कु गाठै फुकरिऔ आगी तापदै थै लागै औन्दै, और पतरस भी तिऊं आइलै खौड़ौ हुइयौ आगी तापदै थौ लागौ औन्दौ।"
JHN_018_019,तैबै परधान याजक यीशु कु तेसरै च़ेलेऊ रै बारै दी और तेसरी शिक्षा रै बारै दी पुछ़दै लागौ।
JHN_018_020,"यीशुऐ तेसलै ज़वाब दैऔ, “मुंइऐ सारेऊ आइलै खोलियौ बुशै लाई ई। मुंइऐ आराधनालय और परमेश्‍वरा रै घौरा दी, ज़िऐ भौरी सारै यहुदी कौठै हुआ थै, सौदा शिक्षा देई और च़ोरिऐ कुछ़ भी नाईं बोलौ।"
JHN_018_021,"तू मुकु एस सवाल कैलै पुछ़ा ई? शुणनै वाल़ेउ कु पुछ़ कि मुंइऐ तिउंकै का बोलौ। देख, सै ज़ाणाई की मुंइऐ का-का बोलौ।”"
JHN_018_022,"ज़ेबी तिणीऐ इणौ बोलौ, तैबै च़ोउकीदारा मांझ़िआ कु एकीऐ ज़ो तिऐ खौड़ौ थौ, यीशु दी थापै लाइयौ बोलौ, “का तू परधान याजका लै इणै कौरीऐ ज़वाब दिआई?”"
JHN_018_023,"यीशुऐ तेसलै ज़वाब दैऔ, “अगर मुंइऐ बुरौ बोलौ, ता तिंया बुराई सारेऊ काऐ बोल। पर अगर भौलौ बोलौ आ, ता मुं कैलै पिटाई?”"
JHN_018_024,हन्नै यीशु ज़ो बानौ औन्दौ थौ काइफा नाआं रै परधान याजका काऐ भेज़ी गौ।
JHN_018_025,"शमौन पतरस खौड़ी हुइयौ आगी तापदै थौ लागौ औन्दौ। तैबै तिंउऐ तेसलै बोलौ, “किऐ तू भी एसरै च़ेलै मांझ़िआ कु ता नाईं?” तिणीऐ मुकरियौ बोलौ, “हाऊं नाईं ऊ।”"
JHN_018_026,"परधान याजका रै नुकरा मांझ़िया कु एक, ज़ो तेसरै टौबरा मांझ़िऊ कु थौ ज़ासरौ कौन्थु पतरसै काटौ थौ, बोलौ, “का मुंइऐ तू यीशु आइलै बौगीच़ै दी नाईं देखौ थौ?”"
JHN_018_027,"पतरस तौंइऐ मुकरौ, और खरकच़ार कुखड़ौ बाशौ।"
JHN_018_028,"तैबै तिंउऐ यीशु काइफा काऐ कु पिलातुसा रै मैहला दी नींई गौ, और दोतकौ बौगत थौ, पर सै आपु मैहला भितै नाईं डै ताकी बिटाल़िया नाईं पर फसह रै साज़ै री रोटी खाई बौल़ा।"
JHN_018_029,"तैबै पिलातुस बाइरै निकल़ौ और तिऊं काऐ आशीयौ बोलौ, “तुमै एस आदमी माथै केज़ी बुशा रौ आरोप ला ई?”"
JHN_018_030,"तिंउऐ तेसलै ज़वाब दैऔ, “अगर एऊ बुरै कामा कौरणै वाल़ौ नाईं औआ थौ ता आमै एस तैरै हाथा दी नाईं दिआ थै।”"
JHN_018_031,"पिलातुसै तिउंलै बोलौ, “तुमै ई नियौं एस आपणै नियमा कौरी एसरौ फैसलौ कौरौ।” यहुदी मुख्येउऐ तेसलै बोलौ, “आमुकै हक्क्क नाईं की आमै कासरौ प्राण निऊं लै।”"
JHN_018_032,"एऊ एथलै हुऔ की यीशु री सेज़ी बूश पुरी हुआ ज़ो तिणीऐ इणै, इशारै दैंदी बारै बोली थी की तेसरी मौत किणी हुआ।"
JHN_018_033,"तैबै पिलातुस तौंइऐ मैहला दी भितरै डैऔ, और यीशु भितरै औटाइयौ तेसकु पुछ़ौ, “का तू यहुदिऊ रौ राज़ौ ई?”"
JHN_018_034,"यीशुऐ तेसलै ज़वाब दैऔ, “का तू एज़ी बूश आपणी तौरफा कु बोलाई या दुजेउऐ मैरै बारै दी ताउंकै इणौ बोलौ आ?”"
JHN_018_035,"पिलातुसै ज़वाब दैऔ, “तू ज़ाणाई कि हाऊं यहुदी नाईं ऊ। तेरी ई ज़ाती और बौड़ै याजकुऐ तू मैरै हाथा दी दैऔ ई। ताइंऐ का किऔ आ?”"
JHN_018_036,"यीशुऐ ज़वाब दैऔ, “मैरौ राज़ इऐं धौतरी रौ नाईं। अगर मैरौ राज़ इऐं धौतरी रौ औआ थौ, ता मैरै सेवक पिटिआ थै कि मुं यहुदी मुख्यै रै हाथा दी नाईं दिआ थै, पर मैरौ राज़ इदलौ नाईं।”"
JHN_018_037,"पिलातुसै तेसलै बोलौ, “तैबै का तू राज़ौ ई?” यीशुऐ ज़वाब दैऔ, “तू आपु बोलाई की हाऊं राज़ौ ऊ। मुंइऐ एज़ी ताइंऐ ज़नम निऔं और एथीलै धौतरी दी आशो ऊ कि सौच़्च़ाई री गवाही दैऔ। ज़ुण-कुण सौच़्च़ाई कु प्यार कौरा आ, सेऊ मेरी बाच़ शुणा आ।”"
JHN_018_038,"पिलातुसै तेसलै बोलौ, “सौच़्च़ाई का सा?” इणौ बोलीयौ सेऊ तैबै यहुदी मुख्यै काऐ डैऔ और तिउंलै बोलौ, “मुकै ता एसदी कुछ़ भी बुराई नाईं दिशदी।”"
JHN_018_039,“पर तुमारौ एज़ौ रिवाज़ा आ कि फसह रै साज़ै दी तुमुलै एक कैदी आज़ाद कौरु। तैबै का तुमै च़ाहा ई कि हाऊं तुमुलै यहुदिया रौ राज़ौ छ़ाड़ू?”
JHN_018_040,"तैबै तिंउऐ तौंइऐ हाकै देइयौ बोलौ, “एस नाईं, पर आमुलै बरअब्बा छ़ाड़।” और बरअब्बा एक डाकू थौ।"
JHN_019_001,एथ माथै पिलातुसै सिपाइऊ लै हुकम दैऔ कि यीशु दी कोड़ै लाऔ।
JHN_019_002,"सिपाइउऐ कांडेउ रौ ताज़ बेलियौ तेसरै मुंडा माथै छ़ाड़ौ, और तेसकै बैंगनी रौंगा रै जुड़कै भिड़ाऐ,"
JHN_019_003,"और तेस काऐ आशी-आशीयौ बोलदै लागै, “ओ यहुदिऊ रै राज़ै आ, ढाल!” और तेसदी थापै भी लाई।"
JHN_019_004,"तैबै पिलातुसै तौंइऐ बाइरै निकल़ियौ लोगु लै बोलौ, “ देखौ, हाऊं एस तुमु काऐ तौंइऐ बाइरै आणाऊ। ताकी तुमै ज़ाणालै कि मुकै एसदी कुछ़ भी गौलती नाईं दिशदी।”"
JHN_019_005,"तैबै यीशु कांडै रौ ताज़ और बैंगनी जुड़कै भिड़ाइयौ बाइरै गाड़ौ। और पिलातुसै तिउंलै बोलौ, “देखौ, एस आदमी!”"
JHN_019_006,"ज़ेबी बौड़ै याजकु और च़ोउकीदारुऐ सेऊ देखौ, ता हाका देइयौ बोलौ, “एस क्रुसा माथै च़ौड़ाऊ, क्रुसा माथै!” पिलातुसै तिउंलै बोलौ, “तुमै ई एस निऔं और क्रुसा माथै च़ड़ाऔ, कैलैकि मुकै एसदी कोई भी गौलती नाईं दिशदी।”"
JHN_019_007,"यहुदी मुख्येउऐ तेसलै ज़वाब दैऔ, “आमारौ भी कानून आ और तेस नियमा कौरी एऊ झ़ांगणै रै लायक आ, कैलैकि एऊ आपुलै परमेश्‍वरा रौ छ़ोहरु आ बौणौ औन्दौ।”"
JHN_019_008,"ज़ेबी पिलातुसै एज़ी बूश शुणी ता औज़ौ भी भौरी डौरी गौ,"
JHN_019_009,"और तैबै मैहला दी भितै डैऔ और यीशु लै बोलौ, “तू किदलौ ई?” पर यीशुऐ तेसलै कुछ़ भी ज़वाब नाईं दैऔ।"
JHN_019_010,"एथ माथै पिलातुसै तेसलै बोलौ, “मुं आइलै कैलै ना बोलदौ? का तू नाईं ज़ाणदौ की ताऊं आज़ाद कौरणै रौ हक्क्क मुकै आ, और ताऊं क्रुसा माथै च़ड़ाउणा रौ हक्क्क भी मुकै आ।”"
JHN_019_011,"यीशुऐ ज़वाब दैऔ, “अगर ताउंलै परमेश्‍वरा री तौरफा कु नाईं औआ थौ दैऔ औन्दौ, ता तैरौ मुं माथै कुछ़ हक्क्क नाईं औआ थौ। एथीलै ज़ुणिऐ हाऊं तेरै हाथा दी पकड़ाऔ ऊ तेसरौ पाप ज़ादौ आ।”"
JHN_019_012,"एस ज़वाब शुणीयौ पिलातुसै सेऊ छ़ाड़नौ च़ाऔ, पर यहुदिऊ लोगु री भीड़ हाका देइयौ बोलौ, “अगर तू एस छ़ाड़ाई ता तेरी दोस्ती कैसरा राज़ै आइलै नाईं आ। ज़ुण भी आपुलै राज़ौ बौणा सा सेऊ कैसर राज़ै रौ दुश्मन बौणा सा।”"
JHN_019_013,"एज़ी बुशै शुणियौ पिलातुसै यीशु बाइरै आणौ और तिऐं ज़ागाह दी एक फैसलै री गादी थी ज़ेथलै इब्रानी बोली दी “गब्बता” बोला थै, और फैसलै शुणाउणै वाल़ी गादी माथै बोशौ।"
JHN_019_014,"एऊ फसह रै साज़ै री त्यारी रौ दीन थौ, और छ़ौउऐ घंटै रै तकरीबन थौ। तैबै तिणीऐ यहुदी लोगु लै बोलौ, “देखौ तुमारौ राज़ौ!”"
JHN_019_015,"पर तिंउऐ हाकै देई, “झ़ांगौ! झ़ांगौ! एस क्रुसा माथै च़ौड़ाऊ!” पिलातुसै तिउंलै बोलौ, “का हाऊं तुमारौ राज़ौ क्रुसा माथै च़ौड़ाऊ?” बौड़ै याजकुऐ ज़वाब दैऔ, “कैसर राज़ै छ़ाड़ियौ आमारौ कोई भी राज़ौ नाईं।”"
JHN_019_016,तैबै पिलातुसै यीशु तिंउरै हवालै कौरी गौ ताकी तेस क्रुसा माथै च़ौड़ावा लै।
JHN_019_017,"तैबै सिपाइउऐ यीशु नीं ऐरौ, और यीशु आपणौ क्रूस चुंगिऔ तिंऐ ज़ागाह कु बाइरै डैऔ, “ज़ेथलै खोपड़ी री ज़ागाह” बोलाई और इब्रानी बोली दी “गुलगुता”।"
JHN_019_018,"तिऐ तिंउऐ सेऊ और तेस आइलै तौंइऐ दुई आदमी क्रुसा माथै च़ौड़ाऐ, एक ओर भिलै और एक पौर भिलै, और मांझ़ा दी यीशु।"
JHN_019_019,"पिलातुसै एक तौखती लिखीयौ क्रुसा दी लाई गोई, तौखती दी इणौ थौ लिखौ औन्दौ, “यीशु नासरी, यहुदिऊ रौ राज़ौ।”"
JHN_019_020,"इऐ तौखती भौरी यहुदिउऐ पौड़ी, कैलैकि सेज़ी ज़ागाह ज़िऐ यीशु क्रुसा माथै च़ौड़ाऔ थौ यरुशलेम इलाकै काऐ थी। और तौखती दी इब्रानी और लतिनी और युनानी दी थौ लिखौ औन्दौ।"
JHN_019_021,"तैबै यहुदिऊ रै बौड़ै याजकुऐ पिलातुसा लै बोलौ, “यहुदिऊ रौ राज़ौ नाईं लिखौ पर इणौ कि ‘तिणीऐ बोलौ, हाऊं यहुदिऊ रौ राज़ौ ऊ।’ ”"
JHN_019_022,"पिलातुसै ज़वाब दैऔ, “मुंइऐ ज़ो लिखी गौ, सेऊ लिखी गौ।”"
JHN_019_023,"ज़ेबी सिपाइउऐ यीशु क्रुसा माथै च़ौड़ाई गौ थौ, ता तेसरै जुड़कै नीईंयौ च़ारा भिलै किऐ, हर सिपाइऊ लै एक हिस्सौ, और कुरतौ भी निऔं, पर कुरतौ बिण सिंऔ माथा कु तौल़ झ़ांऊ बुणौ औन्दौ थौ।"
JHN_019_024,"एस कुरता लै तिंउऐ आपु मांझ़िऐ बोलौ, “आमै एस नाईं च़िरदै, पर एथ माथै पौर्च़ी पाई की एऊ कासरौ औलौ।” एऊ एथीलै हुऔ कि पवित्रशास्त्रा दी ज़ो लिखौ औन्दौ थौ सेऊ पुरौ हुआ, “तिंउऐ मैरै जुड़कै आपु मांझ़िऐ बांटी ऐरै और मैरै जुड़कै माथै पौर्च़ी पाई।”"
JHN_019_025,"तैबै सिपाइउऐ इणी ई कियौ। यीशु रै क्रुसा काऐ तेसरी आमा और तेसरी आमारी बौइण, क्लोपासा री छ़ेउड़ी मरियम, और मगदल गांवा री मरियम खौड़ी थी।"
JHN_019_026,"ज़ेबी यीशुऐ आपणी आमा, और सेऊ च़ेलौ ज़ास आइलै सेऊ प्यार कौरा थौ आपु काऐ खौड़ै देखै ता आपणी आमा लै बोलौ, “ओ आमा, देख, एऊ तैरौ छ़ोहरु आ।”"
JHN_019_027,"तैबै तिणीऐ च़ेलै लै बोलौ, “इऐ तेरी आमा आ।” और सेज़ै बौगता कु तिणी च़ेलै ऐ सै यीशु री आमा आपणै घौरै नींई गोई।"
JHN_019_028,"एथ बासिऐ यीशुऐ इणै ज़ाणीऔ कि आबै सब-कुछ़ पुरौ हुई गौ आ, एथीलै कि पवित्रशास्त्रा दी ज़ो लिखौ आ सेऊ पुरौ हुआ, और बोलौ, “हाऊं चिशौ ऊ।”"
JHN_019_029,"तिऐ सिरकै कौरीऐ भौरौ औन्दौ एक ओखर थौ छ़ाड़ौ औन्दौ, और तिंऊ मांझ़िया कु एकीऐ लाम्बै डिंगै दी स्याइचूश लाऔ और सिरकै दी भिज़ाऔ और यीशु रै मुंआ दी लाऔ।"
JHN_019_030,"ज़ेबी यीशुऐ सेऊ सिरकौ च़ाखौ, और बोलौ, “पुरौ हुऔ”। और मूंड उटै पाईयौ प्राण छ़ाड़ै।"
JHN_019_031,"एथीलै कि सेऊ फसह री त्यारी रौ दिन थौ, यहुदिउऐ पिलातुसा कु औरज़ कौरी कि इऊं री टांगै पोरु च़ांई चोड़नी और क्रुसा कु उतारणै च़ांई ताकी इऐ आरामा रै दिना दी क्रुसा माथै ना रौआ, कैलैकि आरामा रौ दिन सारेऊ कु बौड़ौ दिन थौ।"
JHN_019_032,"और तिऊं सिपाइउऐ आशीयौ तिंऊ आदमी मांझ़िया कु पैहलै री टांगै चोड़ी और तैबै दुजै री भी, ज़ो यीशु आइलै थै क्रुसा माथै च़ौड़ाऐ औन्दै।"
JHN_019_033,"पर ज़ेबी यीशु काऐ आशीयौ देखौ की एऊ मौरी गौ आ, ता तेसरी टांगै नाईं चोड़ी।"
JHN_019_034,"पर सिपाइऊ मांझ़िआ कु एकीऐ बरछ़ै कौरीऐ तेसरी शाफड़ी छोपी, और तेसकु खरकच़ार लोऊ और पाणी निकल़ौ।"
JHN_019_035,"ज़ुणिऐ इणौ देखौ, तिणीऐ गवाही देई, और तेसरी गवाही सौच़्च़ी आ। और सेऊ ज़ाणा आ कि सेऊ सौच़्च़ौ बोला आ कि तुमै भी विश्वास कौरौ।"
JHN_019_036,"एज़ी बुशै एथीलै हुई की पवित्रशास्त्रा दी ज़ो लिखौ औन्दौ आ सेऊ पुरौ हुऔ आ, “तेसरै कोई हाड़कै नाईं चोड़ा लै।”"
JHN_019_037,"तैबै एक ओरी ज़ागाह दी इणौ आ लिखौ औन्दौ, “ज़ुण तिंउऐ छोपौ आ, तेस माथै सै नौज़र छ़ाड़ा लै।”"
JHN_019_038,"एज़ी बुशु बासिऐ अरिमतिया गांवा रै युसुफै ज़ो यीशु रौ च़ेलौ थौ, पर यहुदी मुख्येऊ रै डौरा कु एज़ी बूश च़ोरी छ़ाड़ा थौ, पिलातुसा कु औरज़ कौरी की का हाऊं यीशु रौ मौड़ौ नीऊं लै। पिलातुसै तेसरी औरज़ शुणी और युसुफै आशीयौ यीशु रौ मौड़ौ निऔं।"
JHN_019_039,"नीकुदेमुस भी, ज़ो पैहलै यीशु काऐ राची डैऔ थौ, पचास सेरा रै लगभग मिलाऔ औन्दौ खुशबुदार च़िज़ै और मैंहगै वाल़ौ तेल आणौ।"
JHN_019_040,"तैबै तिंउऐ यीशु रौ मौड़ौ निऔं, और यहुदिऊ रै दाबणा रै रिवाज़ा कौरीऐ सेऊ खुशबुदार च़िज़ै कौरीऐ टालै दी मेटौ।"
JHN_019_041,"सेज़ी ज़ागाह काऐ ज़िऐ यीशु क्रुसा माथै च़ौड़ाऔ थौ, एक बगीच़ौ थौ, और तेस बौगीच़ै दी एक नौईं ओडाच़ी थी ज़ासदी केबी भी कोई नाईं छ़ाड़ौ थौ।"
JHN_019_042,"एथीलै यहुदिऊ रै त्यारी रै दिना रै वज़ाह कु तिंउऐ यीशु तेथी दी छ़ाड़ौ, कैलैकि सै ओडाच़ी नज़दीक थी।"
JHN_020_001,"सप्ताह रै पैहलै दिनै मरियम मगदलीनी और औज़ौ ओर छ़ेउड़ी दोउत राची उठीयौ न्यारै दी ओडाच़ी काऐ आशी, और पात्थर ओडाच़ी कु घिसरौ औन्दौ देखौ।"
JHN_020_002,"तैबै तिंउऐ फेट मारी और शमौन पतरस और तेस दुजै च़ेलै काऐ ज़ास आइलै यीशु प्यार कौरा थौ, आशीयौ बोलौ, “तिंउऐ ओडाच़ी भितै कु प्रभु रौ मौड़ौ गाड़िऔ नींई गौ आ, और आमै नाईं ज़ाणदै कि सेऊ किऐ छ़ाड़ी गौ आ।”"
JHN_020_003,तैबै पतरस और सेऊ दुजौ च़ेलौ निकल़ियौ ओडाच़ी भिलै च़ाल पौड़ै।
JHN_020_004,"सै दुइआ साथा-साथाई फेटै दैंदै थै लागै औन्दै, पर दुजौ च़ेलौ पतरसा कु औगाड़िऐ डेइऔ ओडाच़ी काऐ पैहलै पौउंच़ौ।"
JHN_020_005,"और उटौ पौड़ीयौ जुड़कै धौनी पौड़ै औन्दै देखै, पर सेऊ भितरै नाईं डैऔ।"
JHN_020_006,"तैबै शमौन पतरस ज़ो तेस पिछ़ु थौ आशदै लागौ औन्दौ पौउंच़ौ, और ओडाच़ी दी भितरै डैऔ और जुड़कै पौड़ै औन्दै देखै।"
JHN_020_007,"और सेऊ कापड़ौ ज़ो तेसरै मुंडा दी थौ बानौ औन्दौ, जुड़कै आइलै पौड़ौ औन्दौ नाईं, पर अलग एकी ज़ागाह दी मेटियौ छ़ाड़ौ औन्दौ देखौ"
JHN_020_008,तैबै दुजौ च़ेलौ भी ज़ो ओडाच़ी काऐ पैहलै पौउंच़ौ थौ भितरै डैऔ और देखीयौ विश्वास किऔ।
JHN_020_009,सै ता इबी झ़ांऊ पवित्रशास्त्रा री तिऐं बूश नाईं सौमझ़ै थै कि सेऊ मौरै औन्दै मांझ़िआ कु ज़िउंदौ हुआ आ।
JHN_020_010,तैबै सै च़ेलै आपणै घौरै डेई गौऐ।
JHN_020_011,"पर मरियम लेरीयौ ओडाच़ी काऐ बाइरै खौड़ी रौई, और लेरदै-लेरदै ओडाच़ी भिलै उटै पौड़ीयौ।"
JHN_020_012,"दुई सौरगदूत च़ौमकिलौ जुड़कै भिड़ीयौ एक शिराणै काऐ और दुजौ बांगणै काऐ बोशै औन्दै देखै, ज़िऐ यीशु रौ मौड़ौ थौ छ़ाड़ौ औन्दौ।"
JHN_020_013,"तिंउऐ तियांलै बोलौ, “ओ मरियम, तू कैलै लेराई?” मरियमै तिउंलै बोलौ, “तिंउऐ मैरै प्रभु चुंगिऔ नीं गौ आ और हाऊं नाईं ज़ाणदी कि सेऊ किऐ छ़ाड़ौ औन्दौ।”"
JHN_020_014,"इणौ बोलीयौ सै पिछ़ाऊं फीरी और यीशु खौड़ौ हुऔ औन्दौ देखौ, पर नाईं रवाउऔ कि एऊ यीशु आ।"
JHN_020_015,"यीशुऐ तियांलै बोलौ, “ओ छ़ेउड़ी ज़ात, तू कैलै लेराई? कास लौड़ाई?” तिंआऐ सेऊ बौगिच़ा रौ माली सौमझ़िऔ तेसलै बोलौ, “ओ मैरौ भाई, अगर ताइंऐ सेऊ नींई गौ आ ता मुकै बोल कि सेऊ किऐ छ़ाड़ौ आ, और हाऊं तेस निआंऊ।”"
JHN_020_016,"यीशुऐ तियांलै बोलौ, “मरियम!” तियांऐ पिछ़ाऊं फिरीऔ तेसलै इब्रानी बोली दी बोलौ, “रब्बूनी!” मतलब कि “ओ गुरु”।"
JHN_020_017,"यीशुऐ तियांलै बोलौ, “मुं नाईं छ़ूं, कैलैकि हाऊं इबी झ़ांऊ बाबा काऐ उपरै नाईं डैऔ, पर मैरै भाइऊ काऐ डेइऔ तिउंलै बोल, कि हाऊं आपणौ बाब और तुमारौ बाब, और आपणै परमेश्‍वर और तुमारै परमेश्‍वरा काऐ उपरै डिआऊ।”"
JHN_020_018,"मरियम मगदलीनी ऐ डेइऔ च़ेलेऊ कै बोलौ, “मुंइऐ प्रभु देखौ, और तिणीऐ मुलै एज़ी बुशै बोली।”"
JHN_020_019,"सेज़ै दिनै ज़ो सप्ताह रौ पैहलौ दीन थौ, ब्याल़कै बौगतै ज़ेबी तिदलै दार ज़िऐ च़ेलै थै, यहुदी मुख्येऊ रै डौरा कु बन्द थै, तैबै यीशु आशौ और तिऊं मांझ़िऐ खौड़ौ हुइयौ तिउंलै बोलौ, “तुमुलै शान्ति मिला।”"
JHN_020_020,और इणै बोलीयौ तिणीऐ आपणौ हाथ और आपणी कूख तिउंकै देखाल़ै। तैबै च़ेलै प्रभु देखीयौ खुश हुऐ।
JHN_020_021,"यीशुऐ तौंइऐ तिउंलै बोलौ, “तुमुलै शान्ति मिला। ज़िणौ बाबै हाऊं इऐं दुनिया दी भेज़ौ ऊ, तिणी ई हाऊं भी तुमु भेज़ाऊ।”"
JHN_020_022,"इणौ बोलीयौ तिणीऐ तिऊं माथै फुकरौ और तिउंलै बोलौ, “पवित्र आत्मा निऔं।"
JHN_020_023,"ज़ासरै पाप तुमै माफ कौरा, सै तिउंलै माफ की ई गौऐ ई। ज़ासरै पाप तुमै माफ नाईं कौरदै, तिउंरै पापा री माफी नाईं हुणै”"
JHN_020_024,"थोमा ज़ुण बाराह च़ेलेऊ मांझ़िआ कु एक थौ, ज़ासलै दिदुमुस बोलाई, ज़ेबी यीशु आशौ ता सेऊ तिऐ नाईं थौ।"
JHN_020_025,"ज़ेबी ओर च़ेलै तेसलै बोलदै लागै, “आमुऐ प्रभु देखौ आ, ”तैबै तिणीऐ बोलौ, “ज़ेबी झ़ांऊ हाऊं तेसरै हाथा दी प्रेगा रै छ़ेद नाईं देखुलौ, और तेसरै छेदा दी आपणी हाथा री औंउठी नाईं पाऊलौ, और तेसरी कुखी रै ज़ख्मा दी आपणौ हाथ ना पाऊ, तेबी झ़ांऊ हाऊं विश्वास नाईं कौरदौ कि यीशु ज़िउंदौ हुई गौ।”"
JHN_020_026,"आठा दिना बासिऐ तेसरै च़ेलै तौंइऐ घौरा भितै थै, और थोमा तिऊं आइलै थौ। और दार बन्द थै, तैबै यीशु आशौ और तिऊं मांझ़िऐ खौड़ौ हुईऔ बोलौ, “तुमुलै शान्ति मिला।”"
JHN_020_027,"तैबै तिणीऐ थोमा लै बोलौ, “आपणी ओंउठी कौरीयौ मैरै हाथ छ़ूंइयौ देख और आपणै हाथा री औंउठी मैरै हाथा रै छेदा दी पा, और शक नाईं पर विश्वास कर।”"
JHN_020_028,"इणै शुणियौ थोमै ज़वाब दैऔ, “ओ मैरै प्रभु, ओ मैरै परमेश्‍वर!”"
JHN_020_029,"यीशुऐ तेसलै बोलौ, “ताइंऐ हाऊं देखौ ऊ, का एथीलै विश्वास कियौ आ? भौलै ई सै आदमी ज़ुणिऐ बिण देखै मुं माथै विश्वास कियौ।”"
JHN_020_030,"यीशुऐ ओर भी भौरी निशाण च़ेलेऊ कै देखाल़ै ई, ज़ो इऐं किताबी दी नाईं लिखौ औन्दौ।"
JHN_020_031,"पर इऐ एथीलै आ लिखी ऐन्दी, कि तुमै विश्वास कौरा कि यीशु ई परमेश्‍वरा रौ छ़ोहरु मसीह आ, और तेस माथै विश्वास कौरीयौ सौदा री ज़िन्दगी पाऔ।"
JHN_021_001,"इऊं बुशु बासिऐ यीशु आपु गलीला झ़िला रै डिका दी च़ेलेऊ काऐ पौगड़ौ हुऔ,"
JHN_021_002,"शमौन पतरस, और थोमा ज़ासलै दिदुमुस बोलाई, और गलीला रै काना गाँवा रौ नतनएल, और जबदी रै छ़ोहरु, और तेसरै च़ेलेऊ मांझ़िआ कु दुई लोग औज़ौ कौट्ठै थै।"
JHN_021_003,"शमौन पतरसै तिउंलै बोलौ, “हाऊं माच़्छ़ी पाकुड़दै डिआऊ।” तिंउऐ तेसलै बोलौ, “आमै भी ताऊं आइलै आशी ई।” तैबै सै निकल़ियौ किश्ती दी च़ौड़ै, पर सेज़ी राची तिउंकै कुछ़ ना पाकड़ुऔ।"
JHN_021_004,दोउत राची ई यीशु डिका काऐ आशीयौ खौड़ौ हुऔ। तैबै भी च़ेलेउऐ नाईं रवावौ की एऊ यीशु आ।
JHN_021_005,"तैबै यीशुऐ तिउंलै बोलौ, “ओ लोल़डेउओ, का तुमुकै कुछ़ माच़्छ़ी आसती आ?” तिंउऐ ज़वाब दैऔ, “नाईं।”"
JHN_021_006,"तिणीऐ तिउंलै बोलौ, “किश्ती रै सुल़टी भिलै ज़ाल़ पा लै ता तुमुकै मिला ई।” तैबै तिंउऐ ज़ाल़ पाऔ, और सै भौरी माच़्छ़ी मिलणै री वज़ाह कु ज़ाल़ झिड़ी नाईं बौल़ै।"
JHN_021_007,"तैबै तिणी च़ेलै ज़ास आइलै यीशु प्यार कौरा थौ, पतरसा लै बोलौ, “एऊ ता प्रभु आ!” शमौन पतरसै इणौ शुणियौ कि एऊ प्रभु आ, कमरा दी गाची बानियौ कौशी, कैलैकि सेऊ नांगौ थौ, और झ़िला दी डैऔ।"
JHN_021_008,"पर दुजै च़ेलै किश्ती दी माच़्छ़ी कौरी भौरुऐ औन्दौ ज़ाल़ झिड़ी-झिड़ीऔ आशै, कैलैकि सै डिका कु ज़ादै दूर नाईं थै, बल्कि लगभग दुई शौ हाथ दूर थै।"
JHN_021_009,"ज़ेबी सै डिका दी पौउंच़ै, ता तिंउऐ गाठै री आग और तेथदी माच़्छ़ी छ़ाड़ी, ऐन्दी और रोटी देखी।"
JHN_021_010,"यीशुऐ तिउंलै बोलौ, “ज़ो माच़्छ़ी तुमुऐ इबी पाकड़ी ई, तिऊं मांझ़िऊ कु कुछ़ आणौ।”"
JHN_021_011,"तैबै शमौन पतरसै किश्ती दी डेइऔ एक शौ तरेपन बौड़ी माच़्छ़ीउ कौरी भौरुऔ औन्दौ ज़ाल़ डिका दी झिड़ौ, और एती माच़्छ़ीउ कौरीऐ भी ज़ाल़ नाईं च़िरुऔ।"
JHN_021_012,"यीशुऐ तिउंलै बोलौ, “आशौ, रोटी खाऔ।” च़ेलै मांझ़िआ कु कासी री हिम्मत नाईं पौड़ी की तेसकु पुछ़ा, कि “तू कुण ई?” कैलैकि सै ज़ाणा थै की एऊ प्रभु ई आ।"
JHN_021_013,"यीशुऐ आगुड़ै डेइयौ रोटी च़ुंगी और तिउंलै देई, और तिणी ई माच़्छ़ी भी देई।"
JHN_021_014,इयौ चिजी बारै आ कि यीशु मौरै औन्दै मांझ़िआ कु ज़िउंदौ हुईयौ च़ेलेऊ कै दिशौ।
JHN_021_015,"रोटी खाइऔ यीशुऐ शमौन पतरसा लै बोलौ, “ओ शमौन, यहुन्ना रै छ़ोहरु, का तू इऊं कु बौड़ियौ मुकु प्यार कौरा ई?” तिणीऐ तेसलै बोलौ, “ओ, प्रभु। तू ता ज़ाणाई कि हाऊं ताऊं आइलै प्यार कौराऊ।” तिणीऐ तेसलै बोलौ, “मैरै लोगु रौ ध्यान छ़ाड़।”"
JHN_021_016,"तिणीऐ तौंइऐ दुजी बारै तेसलै बोलौ, “ओ शमौन, यहुन्ना रै छ़ोहरु आ, का तू मुकु प्यार कौरा ई?” तिणीऐ तेसलै बोलौ, “ओ, प्रभु। तू ज़ाणाई कि हाऊं ताऊं आइलै प्यार कौराऊ।” तिणीऐ तेसलै बोलौ, “मेरी भेरी ज़ाग।”"
JHN_021_017,"यीशुऐ चिजी बारै तेसलै बोलौ, “ओ शमौन, यहुन्ना रै छ़ोहरु, का तू मुकु प्यार कौरा ई?” पतरस नराज़ हुऔ कि तिणीऐ चिजी बारै तेसलै इणौ बोलौ, “का तू मुकु प्यार कौरा ई?” और तेसलै बोलौ, “ओ प्रभु, तू ता सब कुछ़ ज़ाणाई। तू इणौ भी ज़ाणाई कि हाऊं ताऊं कु प्यार कौराऊ।” यीशुऐ तेसलै बोलौ, “मेरी भेरी च़ार।”"
JHN_021_018,"हाऊं ताउंलै सौच़्च़ौ-सौच़्च़ौ बोलाऊ, “ज़ेबी तू ज़वान थौ ता आपणी कौमर बानिऔ ज़िऐ च़ाहा थौ तिऐ डिआ थौ। पर ज़ेबी तू बुड़ौ औआ लौ ता आपणै हाथ फौइलावा ई, और दुजै तेरी कौमर बानियौ ज़िऐ तू नाईं च़ाहा लौ तिऐ ताऊं नियां ई।”"
JHN_021_019,"तिणी यीशुऐ एज़ी बुशेऊ कौरीऐ इशारौ दैऔ कि पतरस किणी मौउता कौरीऐ परमेश्‍वरा री बौड़ाई कौरा और तैबै तिणीऐ तेसलै बोलौ, “मैरौ च़ेलौ बौणी रौऊ।”"
JHN_021_020,"पतरसै मुड़ियौ सेऊ च़ेलौ पिछ़ाड़ीऐ आशदै देखौ, ज़ासकु यीशु प्यार कौरा थौ, और ज़ुणिऐ रोटी खाणै रै बगता दी यीशु री छ़ाती भिलै झुकियौ पुछ़ौ थौ, “ओ प्रभु, ताऊं पकड़ाउणै वाल़ौ कुण आ?”"
JHN_021_021,"तेस देखीयौ पतरसै यीशु लै बोलौ, “ओ प्रभु, एसरौ का हाल औआ लौ?”"
JHN_021_022,"यीशुऐ तेसलै बोलौ, “अगर हाऊं च़ाऊ लै कि सेऊ मैरै आशणै झ़ांऊ रुकी रौआ, ता ताउंलै एथकु का? मैरौ च़ेलौ बौणी रौऊ।”"
JHN_021_023,"एथीलै भाईऊ मांझ़िऐ एज़ी बुशै फौइली गोई कि सेऊ च़ेलौ नाईं मौरदौ। पर यीशुऐ तेसकै इणौ नाईं बोलौ थौ कि सेऊ नाईं मौरदौ, पर इणौ बोलौ थौ कि, “अगर हाऊं च़ाऊ लै कि सेऊ मैरै आशणै झ़ांऊ रुकी रौआ, ता ताउंलै एथकु का?”"
JHN_021_024,"एऊ सेज़ौ च़ेलौ आ ज़ो एज़ी बुशु री गवाही दिआ और ज़ुणिऐ एज़ी बुशै लिखी ऐन्दी ई, और आमै ज़ाणी ई कि तेसरी गवाही सौच़्च़ी आ।"
JHN_021_025,"औज़ौ भी भौरी काम ई, ज़ो यीशुऐ किएई। अगर तिऊं बुशु एक एक कौरीऐ लिखा थै, ता मेरी सौमझ़िऐ ज़ो किताबै लिखीणी थी सै धौतरी दी नाईं औका थी।"